Gaumee futuboalha academy miaharu therey gai fashanee\nކުޅިވަރު - އެފްއޭއެމް ހައުސް\nގައުމީ ފުޓުބޯޅަ އެކަޑަމީ މިއަހަރު ތެރޭގައި ފަށަނީ\nއެކެޑަމީގެ މަސައްކަތް ކުރިއަށްދާނީ ދެ ބަޔަކަށް ބަހާލައިގެން\nކ. މާލެ9އޮކްޓޯބަރ 2018 | އަންގާރަ 14:20 1,430\nއެފްއޭއެމްގެ މައި އިދާރާ - ވީނިއުސް\nހުޅުމާލޭގައި އަޅާ ބައިނަލްއަގްވާމީ ފެންވަރުގެ ގައުމީ ފުޓުބޯޅަ އެކެޑަމީ މި އަހަރު ތެރޭގައި ފަށާނެ ކަމަށް އެފްއޭއެމް އިން ބުނެފިއެވެ.\nހުޅުމާލޭގައި ބައިނަލްއަގްވާމީ ފެންވަރުގެ ޓްރެއިނިން ސްކޫލަކީ ސަރުކާރުގެ ޚަރަދުގައި އަޅައިދޭ ތަނެކެވެ. މިދިޔަ ޖުލައި 1ވަނަ ދުވަހު ގައުމީ އެކެޑަމީގެ ޕްލޭން އެފްއޭއެމް އިން މީޑިއާ އަށް ހިއްސާކުރިއިރު ރާވާފައި އޮތީ 90 ދުވަހުގެ ތެރޭގައި އެކެޑަމީގެ މަސައްކަތް ފެށުމަށެވެ.\nއެމްއޭމް ހާމަކޮށްފައިވާ ގޮތުގައި 90 ދުވަހުގެ ތެރޭގައި އެކެޑަމީގެ މަސައްކަތް ފެށުމަށް ރާވާފައި ވިޔަސް މޫސުން ގޯސްވުމާއި ބައެއް ކަހަލަ ހުއްދަތައް ލިބުމުގައި ތާށިތަކެއް އުޅުމުން އެކަން ފެށޭ ގޮތް ނުވީއެވެ.\nއެފްއޭއެމްގެ ރައީސް ބައްސާމް ވިދާޅުވީ ހުޅުމާލޭގައި އަޅާ ޓްރޭނިންގ ސެންޓަރުގެ މަސައްކަތުގެ ތެރެއިން ފޭސްވަންގެ މިއަހަރު ތެރޭގައި ފެށީގެންދާނެ ކަމަށެވެ.\nގައުމީ ފުޓްބޯޅަ އެކެޑަމީގެ މަސައްކަތް ކުރިއަށްދާނީ ދެ ފޭހަކަށް ބަހާލައިގެންނެވެ. ފުރަތަމަ ފޭހުގައި ހިމެނެނީ އޮފީހަކާއި އެކޮމަޑޭޝަން ބްލޮކެއްގެ އިތުރުން ބޮޑު ޓާފް ދަނޑަކާއި ޖިމެއްގެ އިތުރުން ނަމާދުކުރާ ތަނެކެވެ.\nމި އެކެޑަމީ ހަދަނީ މުޅި ރާއްޖެ އަށް ހުޅުވާލައިގެން 13 އަހަރުން ފެށިގެން 17 އަހަރާ ދެމެދުގެ އުމުރުފުރާގެ ކުދިންނަށް ހާއްސަކޮށް، އެއް ފަހަރާ 100 ކުދިންނަށް ތިބެވޭ ގޮތަށެވެ.\nފިރިހެން ކުދިންނަށް ހާއްސަކޮށްގެން ފުރަތަމަ މަސައްކަތް ފަށާއިރު، އެކެޑަމީގެ ކަންތައްތައް އޮންނާނީ ބޯޑިން ގޮތަށެވެ. އެ ގޮތުން ފުޓްބޯޅައިގެ އިތުރުން ކިޔެވުމުގެ ކަންތައްތައް ވެސް ކުރިއަށްދާނެއެވެ.\nބައްސާމް ވިދާޅުވީ ގައުމީ އެކެޑަމީގެ އެންމެ ބޮޑު ކަމަކަށް ވާނީ ރަނގަޅު ކުޅުންތެރިން ކްލަބްތަކާ ހަމައަށް ނޫނީ އުމުރުފުރާ ގައުމީ ޓީމުތަކަށް ހޮވައިގެން ކުރިއެރުވުން ކަމަށެވެ.\nއެފްއޭއެމްގެ ޓެކްނިކަލް ޑިރެކްޓަރު އިހުސާން އަބްދުލްގަނީ (ސާންތީ) ވިދާޅުވީ ގައުމީ އެކެޑަމީ އަށް ކުޅުންތެރިން ނަގާނީ ކުރިއަށް އޮތް ތިން މަސް ދުވަހުގެ ތެރޭގައި އަތޮޅުތަކުގައި ގާއިމްކުރާ ޑިވޮލޮޕްމަންޓް ސެންޓަރުގެ ބެލުމުގެ ދަށުން ކުރިއަށްގެންދާ އެކެޑަމީތަކުންނާއި އަމިއްލަ އެކެޑަމީތަކުން ކަމަށެވެ.


ފޭސްބުކާއި ޓްވިޓާއިން ކަންތައް ކުރިގޮތާމެދު ޝަކުވާކޮށްފި | Sandhaanu\nފޭސްބުކާއި ޓްވިޓާއިން ކަންތައް ކުރިގޮތާމެދު ޝަކުވާކޮށްފި\nފަލަސްތީނާއި އެއްކޮޅަށް ވަކާލާތު ކުރަން މަސަތްކަތް ކުރި މީސްމީހުންގެ ޕޯސްޓްތައް ފޭސްބުކާއި ޓްވިޓާއިން ބްލޮކް ކުރި މައްސަލަ ވަރަށް ގިނަ ބަޔަކު ވަނީ ކުށްވެރިކޮށްފައެވެ.\nދުނިޔޭގެ އެކި ކަންކޮޅުތަކުގެ އެކްޓިވިސްޓުން ވަނީ މި މީސްމީޑިޔާ ކުންފުނިތަކުން އެމީހުންގެ މަސްއޫލިއްޔަތު އަދާކުރުމުގައި އިހުމާލުވެފައިވާ ކަމަށާއި މައުލޫމާތު ފޯރުކޮށްދިނުމުގެ މިނިވަން ކަމަށް ހުރަސްއެޅުމަށް މަސައްކަތް ކޮށްފައިވާކަމަށް ތުހުމަތުކޮށްފައެވެ.\nމި ކަންކަން ދިފާއުކުރުމަށްޓަކައި އެ ކުންފުނިތަކުން ވަނީ އެއީ ސޮފްޓްވެއާ ސިސްޓަމްގެ މައްސަލައެއް ކަމަށް ބުނެފައެވެ. ޓްވިޓާއިން ބުނި ގޮތުގައި އެ ކުންފުނީގެ ސޮފްޓްވެއަރ އަށް ފަލަސްތީނާ ބެހޭ އެހާ ގިނަ ޓްވީޓްތައް އެއްފަހަރާ އަންނަން ފެށުމުން އެއީ ސްޕޭމްއެއްގެ ގޮތުގައި ކަނޑައެޅިފައި ވާކަމަށެވެ. ނަތީޖާއަކަށްވެގެންދިޔައީ އެތައް ސަތޭކަ އެކައުންޓެއް ލޮކްވެގެން ދިޔުމެވެ.\nފޭސްބުކްގެ ކުންފުންޏެއް ކަމުގައިވާ އިންސްޓަގްރާމުންވެސް ވަނީ ތުހުމަތުތަކަށް އިންކާރުކޮށް ފަލަސްތީނާ ބެހޭ ޕޯސްޓުތައް ބްލޮކް ކުރުމަށް މެދުވެރިވެފައިވަނީ ސޮފްޓްވެއަރ ބަގް އެއްގެ ސަބަބުން ކަމަށް ބުނެފައެވެ. މި ބަގްގެ ސަބަބުން ފަލަސްތީނާއި ބެހޭގޮތުން މީހުން ޝެއާރކޮށްފައިހުރި ހޭޝްޓެގްތައް ޓެރަރިސްޓް ޖަމިއްޔާއަކާއި ގުޅުންހުރިކަމަށް ކަނޑައެޅިއެވެ. އެހެންވެ ސިސްޓަމްއިން އަމިއްލައަށް މިފަދަ ޕޯސްޓްތައް ބްލޮކުރެވެން މެދުވެރިވީކަމަށް އެމީހުން ބުނެފައިވެއެވެ.\nގޫގްލް މެޕްސްގައި ޣައްޒާގެ ސަރަހައްދު ފުސްކޮށްފައިވާކަމަށް ބުނެ ވެސް ގިނަ ބަޔަކު ދަނީ ޝަކުވާ ކުރަމުންނެވެ. ދެހާސް ވިހިވަނަ އަހަރު އެމެރިކާގެ ގާނޫނެއްގެ ދަށުން އެ ސަރަހައްދު ޗާޓުގައި ސާފުކޮށް ފެންނާނެހެން ދެއްކުމަށް އަމުރުކޮށްފައިވީ ނަމަވެސް ގޫގްލްއިން މި އަމުރަށް ތަބާވެފައެއް ނުވެއެވެ. ޗާޓުން ޣައްޒާގެ ސަރަހައްދު ސާފުކޮށް ފެންނާނެހެން ހަދައިފިނަމަ ފާއިތުވި ދުވަސްތަކުގެ ތެރޭގައި އިޒްރޭލުގެ ހަމަލާތަކުން ޣައްޒާއަށް ލިބިފައިވާ ގެއްލުންތަކުގެ އަސަރު ވަރަށް ފަސޭހައިން ފެނިގެންދާނެއެވެ. މި ތުހުމަތުތަކާ ގުޅިގެން ގޫގްލްއިން އަދި އެއްވެސް ރައްދެއް ދީފައެއްނުވެއެވެ.


Dho?! Spoonful: Samusalegge minvarah vure maa bodu!\nއަލަތު ދަރިފުޅަށް ހަ މަސް ފުރެން ގާތްވަމުން ދިޔައިރު އަފްނާން އަބްދުﷲ އަށް އަބަދުހެން ވިސްނެނީ ދަރިފުޅަށް ކާންދޭން ފެށޭ ގޮތަކުން، ދެވޭ އެއްޗަކުން، ކެއުންމަތިން ބޭބީ މުޅިން ފޫހިވެދާނެތީ އެވެ. އޮއްޓަރު ހުރި އެއްޗެއް އަލަށް ދޭއިރު އެ ކަމުނުގޮސްފި ނަމަ ދެން ހަދާނެ ގޮތަކާ މެދު ވިސްނާ ފިކުރުކުރެވެން ފެށުނު ވަރުން ޑޮކްޓަރުންގެ ދޮރުގައި ވެސް ޓަކި ޖެހި އެވެ. ނުވިތާކަށް ދަރިފުޅު ނިންދަވާފައި ލިބޭ ހުސް ވަގުތުގައި ވެސް ހާސްކަމާއި ކަންބޮޑުވުންތައް ގެންގޮސް އަފޫ ބޭންދީ ލެޕްޓޮޕެއްގެ ކައިރީގަ އެވެ.\nދެން ފެށުނީ އޭނާގެ ރިސާޗެވެ. ހަ މަހުން ފެށިގެން ތުއްތު ކުއްޖަކަށް ކާންދިނުމާބެހޭ ގޮތުން ހޯދުނު ހުރިހާ މައުލޫމާތެއް އެއްކުރި އެވެ. ޑޮކްޓަރުންގެ ފަރާތުން ލިބުނު އިރުޝާދާއި، އިންސްޓަގްރާމުގައި މަޝްހޫރު ބޭރުގެ ޑައިޓިޝަނުން ފޮލޯކޮށްގެން ލިބޭ މައުލޫމާތާ އެކު ދަރިފުޅަށް އެންމެ މީރުވާނެހެން ހީވާ ކަހަލަ ކާއެއްޗެއްސާއި އަލަށް ދޭން ބޭނުންވާ ބާވަތްތައް ދޭނެ އަމިއްލަ ރެސިޕީތަކެއް ޕްލޭންކުރި އެވެ. ދެން ލިބުނީ މުޅިން އެހެން ހިޔާލެކެވެ.\n"އެވަރަށް ރިސާޗްކޮށް މައުލޫމާތު އެއްކުރެވިފަ ހުރީމަ އަފޫ ހިތަށް އެރީ ވަރަށް ބައިވަރު މަންމަމެންގެ ވެސް ހުންނާނެއޭ އަފޫގެ މި ހުންނަ ވަރަށް ކަންބޮޑުވުން. އަމުދުން އަލަށް ކުއްޖަކު ލިބިގެން އުޅޭއިރު ނޫނީ އެކަނި ކުއްޖަކު ބަލާ މަންމައަކަށް އެ ހާސްކަން އެވަރަށް ހުއްޓަސް، އެހީތެރިއަކު ނެތީމަ އަފޫހެން ރިސާޗް ވެސް ނުކުރެވިދާނޭ. އެހެންވީމަ އަފޫއަށް އެނގޭ އެއްޗެއް ހިއްސާކުރާނީ އޭ، އެއިން އެންމެ މަންމައަކަށް އެހީތެރިކަމެއް ލިބުނަސް އެއީ އަފޫ އަށް ވަރަށް ބޮޑު އެއްޗެއް،" މިހާރު ސަތާރަ މަހުގެ ދަރިފުޅަށް ހަ މަހުގައި ފެށި "ފޫޑް ޖާނީ" އިންސްޓާގައި ހިއްސާކުރަން ފެށިގޮތް ޒުވާން މަންމަ ކިޔައިދިނެވެ.\nއިންސްޓަގްރާމްގައި އަފޫ ހިންގާ "ސްޕޫންފުލް" އެމްވީ އަކީ އަލަތު މަންމައަކަށް އުފާވެރި، އަގުހުރި ޕޭޖަކަށް ވާނެ އެވެ. އޭގައި މުޅިން ވެސް އެ އޮތީ ރެސިޕީ އެވެ. އަފޫ އޭނާގެ ދަރިފުޅަށް ކާންދޭން ތައްޔާރުކުރާ ރެސިޕީތަކެވެ. ހުރިހާ ރެސިޕީ ގޮތަށް އަފޫގެ އަމިއްލަ ކެއްކުމެވެ. ދެން ލިޔަނީ އޭގެއިން ލިބޭ ސިއްހީ ފައިދާ އެވެ. ދެން ލިޔަނީ އެ ރެސިޕީއަކަށް ދަރިފުޅު ރިއެކްޓް ކުރި ގޮތެވެ. އިތުރުކޮށްލަނީ ޑައިޓީޝަނުންގެ ލަފަ އެވެ.\nA post shared by Spoonful (@spoonful.mv) on Nov 17, 2019 at 8:58pm PST\n"ފަހަރެއްގައި ވެސް ޑައިޓިޝަނެއްގެ ރޯލެއް ނޫން އަފޫ މި ދައްކަނީ. މިއީ ދަރިފުޅާއެކު އަފޫ ކުރާ ތަޖުރިބާ. އަބަދު ވެސް މީހެއް ކައިރީ ބުނާ އިރު ބުނަނީ ވެސް އަފޫގެ ތަޖުރިބާ އަށް ބޭސްކޮށްފަ. އެކަމަކު ޕޯސްޓެއް ޝެއާކުރަނީ ވަރަށް ދިރާސާކޮށްފައި. ދެން މަންމައަކު އަފޫ އަށް ނޭނގޭ އެއްޗެއް އަހައިފިއްޔާ އަބަދުވެސް ބުނަން ޑޮކްޓަރެއްގެ ލަފާ ހޯދަން،" އަފު ބުންޏެވެ.\nA post shared by Spoonful (@spoonful.mv) on Jul 11, 2020 at 10:21pm PDT\n"ހުރިހާ ރެސިޕީއެއް ވެސް ހަދަނީ ދިރާސާ ކުރުމަށް ފަހު ދަރިފުޅުގެ ޓޭސްޓާ ގުޅުވާފައި އަމިއްލަ ޓްވިސްޓަކާ އެކު،" އަފޫ ބުންޏެވެ.\n"ސްޕޫންފުލް" އަށް އަހަރެއް ވީއިރު އެތައް މަންމައިންނަކަށް އަފޫގެ ފަރާތުން ފަސޭހަތަކެއް ވެއްޖެ އެވެ. ފިކުރު ކުޑަކޮށްދީފި އެވެ. މިއީ އޭނާ ހީކޮށްގެން ހުރި ވަރަށްވުރެ ބޮޑު ތަރުހީބެކެވެ.\n"މިހާރު އަމިއްލަ ކުޑަ ވިޔަފާރިއެއްގެ މަސައްކަތުގައި އުޅޭތީ އެހާ ގިނައިން ޕޯސްޓް ނުކުރެވޭ. އެކަމަކު ހިއްސާކުރުން ހުއްޓައެއް ނުލަން. އަފޫ މަންމައިންނަށް އެންކަރޭޖްކުރަން ބޭނުންވޭ އެކަކު އަނެކެއްގެ ތަޖުރިބާއިން އެހީތެރިކަން ފޯރުކޮށްދޭން. މަޔަކަށް އެންމެ އެހީވެވޭނީ މަޔަކަށް،" 25 އަހަރުގެ މަންމަ ބުންޏެވެ.\nއަފޫ އޭނާގެ ދަރިފުޅާއެކު: އަފޫ ދަނީ އޭނާގެ ދަރިފުޅަށް ހަމަހުގައި ކާންދޭން ފެށި ދަތުރު، އެހެން މަންމައިންނަށް މައުލޫމާތު ލިބޭ ބްލޮގެއްގެ ގޮތުގައި އިންސްޓަގްރާމްގައި ގެނެސްދެމުން.\nއަފޫ ޕޯސްޓުކުރާ ރެސިޕީތަކުގައި ސަމުސަލެއްގެ މިންވަރު ހުއްޓަސް، އެހެން މަންމައިންނަށް އޭނާގެ ފަރާތުން ލިބޭ މައުލޫމާތާއި ހިޔާލުތައް އެއަށްވުރެ މާ ގިނަވެފައި އަގު އެބަހުއްޓެވެ.


Aadhayaa hilaafu baarah dhuvaa meehakah samaalukan libijje | Mihaaru\nއާދަޔާ ހިލާފު ބާރަށް ދުވާ އިންޑިއާ މީހަކަށް ސަމާލުކަން ލިބިއްޖެ\n20 އޯގަސްޓް 2019 - 08:12 17 comments\nމީޑިއާތަކުން ރިޕޯޓްކޮށްފައިވާ ގޮތުގައި މަދިޔަ ޕްރަދޭޝްގެ ޝިވްޕޫރީގައި ދިރިއުޅޭ ރަމޭޝްވަރު ގުރްޖާރް ވަނީ އެންމެ 11 ސިކުންތުގެ ތެރޭގައި ހުސްފަޔާ 100 މީޓަރަށް ދުވެފަ އެވެ.\nއޭނާ ދުވާ މަންޒަރު ފެންނަ ވީޑިއޯއެއް މަދިޔަޕްރަދޭޝްގެ ކުރީގެ ޗީފް މިނިސްޓަރު ޝިވްރާޖް ސިންގް ޗޯހަން ޓްވިޓާގައި ހިއްސާކޮށް، ޔުނިއަން ސްޕޯޓްސް މިނިސްޓަރު ކިރެން ރިޖޫގެ ސަމާލު ކަމަށް ވެސް އެކަން ގެނެސްފައިވެ އެވެ.\nއެ ޓްވީޓަށް ޖަވާބު ދެއްވަމުން މިނިސްޓަރު ވަނީ ބޯޕާލްގެ ޓީޓީ ނަގަރް ސްޓޭޑިއަމްގައި ރަމޭޝްވަރްގެ ދުވުން ޓެސްޓް ކުރަން ދައުވަތު ވެސް ދެއްވައިފަ އެވެ. އޭނާ ހޮނިހިރު ދުވަހު ވަނީ ބޯޕާލަށް ގޮސްފަ އެވެ.\nރަމޭޝްވަރު ބުނި ގޮތުގައި އޭނާގެ ދުވުމަށް ބައެއްގެ ސަމާލުކަން ލިބުމަކީ އެއްގޮތަކަށް ވެސް އުންމީދު ކުރި ކަމެއް ނޫނެވެ.\n"އަހަރެން ޓީވީން ދުށިން އުސެން ބޮލްޓް [100 މީޓަރު ދުވުމުން ރެކޯޑް ހަދާފައިވާ ޖެމެއިކާގެ ދުވުންތެރިޔާ] ދުވިތަން. އަހަންނަށް މިނިސްޓަރު ގުޅި އިރު ގެންގުޅުނު ބަފަލޯތަކެއް ހޯދަން އެ މަސައްކަތުގައި އަހަރެން އުޅުނީ،" އޭނާ ބުންޏެވެ. "އަހަރެން ދުވާ ސްޕީޑް ފާހަގަކުރެވި ސަރުކާރުގެ ކަމާބެހޭ ފަރާތްތަކުގެ އެހީތެރިކަން ދޭން ނިންމުމަކީ އުސެންގެ ރިކޯޑް އިންޑިއާ އަށް މުގުރާލެވިދާނެ ކަމެއްކަން އެނގިއްޖެ."\nއޭނާ ބުނި ގޮތުގައި ޕްރެޓިކްސް ކުރެވޭނެ ރަނގަޅު ވަސީލަތްތަކާއި ފުރުސަތުތަކެއް ފަހިކޮށްދީފި ނަމަ އެއީ ނުވާނެ ކަމެއް ނޫނެވެ. ބޮލްޓު ގާއިމުކޮށްފައިވާ 100 މީޓަރުގެ ދުނިޔޭގެ ރެކޯޑަކީ 9.58 ސިކުންތެވެ.\nމަދިޔަ ޕްރަދޭޝްގެ ސްޕޯޓްސް ސްޓޭޓް މިނިސްޓަރު ޖީތޫ ޕަޓްވާރީ ވިދާޅުވި ގޮތުގައި މަހޭޝްވަރަށް ރަނގަޅު ކޯޗެއްގެ ބެލުމުގެ ދަށުން ތަމްރީނު ދީފި ނަމަ އޭނާއަކީ އިންޑިއާގެ ނަން ވިދުވައިލާނެ "ގައުމީ އެސެޓަކަށް" ވެދާނެ އެވެ.\n"އޭނާގެ ދުވުން ޓެސްޓް ކުރުމަށް ފަހު، އެކެޑެމީއަކަށް ވައްދައިގެން ޓްރޭނިން ދޭން ބޭނުންވޭ،" އޭނާ ވިދާޅުވި އެވެ.\nއިތުރު ލިޔުންތައް އިންޑިއާ އެތުލީޓުން


Boakoh Vaarey Veheyne Kamah Lafaakoh Bodu Sarahaddhakah Hudhu Samaalu - Vaguthu\nބޯކޮށް ވާރޭވެހޭނެ ކަމަށް ލަފާކޮށް ބޮޑު ސަރަޙައްދަކަށް ހުދު ސަމާލު\nރާއްޖެއަށް މިހާރު ކުރަމުންދާ ވިއްސާރައިގައި، ރާއްޖޭގެ ބޮޑު ސަރަޙައްދަކަށް މޫސުން ގޯސްވާނެ ކަމަށް ލާފާކޮށް ހުދު ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް (މެޓް) އިން ހުދު ސަމާލު ނެރެފައި ވަނީ ކ. އަތޮޅުން ފެށިގެން އެންމެ ދެކުނުގައި އޮންނަ އައްޑޫ ސިޓީ އާއި ހަމައަށް މިއަދު މެންދުރު 12:00 އިން ހަވީރު 16:00 އަށެވެ.\nމޫސުމާއި ބެހޭ އިދާރާއިން ވިދާޅުވީ، މި ސަމާލުގެ ވަގުތަކުގައި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nމޫސުން ގޯސްވުމުގެ ސަބަބުން މިއަދު ހެނދުނު 8:30 އިން 12:00 އާއި ހަމައަށް ލ. އަތޮޅާއި އައްޑޫ ސިޓީ އާއި ދެމެދުގެ ސަރަޙައްދުތަކަށްވެސް ހުދު ސަމާލު ނެރެފައި ވެއެވެ.\nމޫސުމާއި ބެހޭ އިދާރާއިން ރާއްޖޭގެ ބޮޑު ސަރަޙައްދަކަށް ހުދު ސަމާލު ނެރެފައިވާއިރު، ރެއިން ފަށައިގެން މި ސަރަޙައްދުގެ ބައެއް ހިސާބުތަކަށް ދަނީ ވިއްސާރަވެ ވާރޭވެހެމުންނެވެ. މީގެ އިތުރުން ރާއްޖޭގެ އެހެން ބައެއް ހިސާބުތަކަށްވެސް ވިއްސާރައިގެ އަސަރު ކުރަމުން ދެއެވެ.\nމޫސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާ އިން ވިދާޅުވީ، ރާއްޖޭގެ އެކި ހިސާބުތަކަށް މިއަދު ވިއްސާރަކުރާނެ ކަމަށް ލަފާކުރެވޭ ކަމަށެވެ. އަދި އިރާއި އިރުދެކުނުން، ހުރިހައި ހިސާބަކަށްވެސް ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު 35 މޭލަށް ވައި ގަދަވުން އެކަށީގެންވާ ކަމަށް ވެސް އެ އިދާރާއިން ވިދާޅުވިއެވެ.\nމޫސުމާއި ބެހޭ އިދާރާއިން އިތުރަށް ވިދާޅުވީ، ރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށެވެ.\nދެކުނަށް މޫސުން ގޯސްވެ، ރީނދޫ ސަމާލު ނެރެފި\nދެކުނަށް މޫސުން ގޯސްވާނެ ކަމަށް ލަފާކޮށް ހުދު ސަމާލު ނެރެފި\nނޮވެމްބަރު 16, 2019 12:34\nވާރޭވެހޭ ވަރުން ހިއްކަން ރޯނުމަތީ އަޅާފަހުންނަ އެއްޗެހި ތެމިގެންގޮސް އަލުން ދޮވެވި. ވައި ޖެހޭވަރުން ހިނގާފަދާމިހުންވެސް މައްޗަށް އަރައިގެން އެބަދޭ.


Nasheed dhookollan govaalai Majleeh gai muzaharaa fashaifi\nރައީސް ނަޝީދު ދޫކޮށްލަން ގޮވާލައި މަޖިލީހުގައި މުޒާހަރާކޮށްފި\nޗުއްޓީއަށް ދިއުމަށްފަހު ރައްޔިތުންގެ މަޖިލީހުގެ ތިން ވަނަ ދައުރުގެ ފުރަތަމަ ޖަލްސާ ފެށުމާއެކު މަޖިލީހުގެ ތަޅުމުގައި އެމްޑީޕީއިން މިއަދު އަޑުގަދަކޮށް މުޒާހަރާކޮށްފި އެވެ.\nމިއަދު ޖަލްސާ ފެށީ އައްޑޫ މީދޫ ދާއިރާގެ މެންބަރު ރޮޒައިނާ އާދަމް ހައުސިން މިނިސްޓަރު ޑރ. މުހައްމަދު މުއިއްޒުއާ ސުވާލު ކުރަން އޮތް ފުރުސަތާއެކު އެވެ. އެކަމަނާ ސުވާލު ކުރައްވާފައި ވަނީ އައްޑޫ އީކްއެޓޯރިއަލް ކޮންވެންޝަން ސެންޓަރުގައި ހުރި ގޮނޑިތައް މާލެ ގެނައުމަށްފަހު އަނބުރާ ގެންދިއުމާ ބެހޭ ގޮތުންނެވެ.\nނަމަވެސް މިއަދުގެ ޖަލްސާގައި އެމްޑީޕީގެ މެންބަރުން ވަނީ ރައީސް ނަޝީދު ދޫކޮށްލުމަށް ގޮވާލާފައިވާ ރީންދޫ ކުލައިގެ ބެނާތަކެއް މިނިސްޓަރު އިންނަވާ މޭޒުކޮޅު ކައިރީގައި ދަމާ އަޑު ހަރުކޮށް ރައީސް ނަޝީދު ދޫކޮށްލުމަށް ގޮވާލާފައެވެ.\nއެ ބެނާ ނެގިޔަ ނުދިނުމަށް ޕީޕީއެމްގެ ބައެއް މެންބަރުންނާއި މެޖޯރިޓީ ލީޑަރު އަހުމަދު ނިހާން މަސައްކަތް ކުރެއްވި ނަމަވެސް އެ ބެނާ ދަމައިގެން މުޒާހަރާ ކުރިޔަށް ގެންދިޔައެވެ. މުޒާހަރާގައި އިސްވެ ހުންނެވީ މެންބަރު އީވާ އަބްދުﷲ އާއި މާރިޔާ އަހުމަދު ދީދީ އެވެ. އެމްޑީޕީގެ މެންބަރުން އެއް އަޑަކުން ގޮވަމުން ދަނީ ރައީސް ނަޝީދު ދޫކޮށްލުމަށެވެ.\nމުޒާރާ ކުރި ނަމަވެސް ރިޔާސަތުން ވަނީ މިއަދުގެ އެޖެންޑާއާ އެއްގޮތަށް ވަޒީރާ ސުވާލު ކުރުމުގެ ފުރުސަތު ދެއްވާފައެވެ. އެމްޑީޕީގެ މެންބަރުން ގެންދެވީ ސުވާލު ކުރާ ވަގުތުތައް ފިޔަވައި ހުރިހާ ވަގުތެއްގައި އަޑު ހަރުކޮށް ރައީސް ނަޝީދު ދޫކޮށްލުމަށް ގޮވާލަމުންނެވެ. މަޖިލިސް ކުރިޔަށް ގެންދެވޭނެ މާހައުލެއް ނެތި ނިޒާމު ގެއްލިފައިވާ ކަމަށް ޕީޕީއެމްގެ މެންބަރު ވިދާޅުވި ނަމަވެސް ރިޔާސަތުން ވަނީ ޖަލްސާ މެދު ކަނޑާ ނުލައި އެޖެންޑާއާ އެއްގޮތަށް ކުރިޔަށް ގެންގޮސްފަ އެވެ.\nއެގޮތުން މަޖިލީހުން ފާސްކޮށް ތަސްދީގު ކުރެއްވުމަށް ރައީސް އަބްދުﷲ ޔާމީނަށް ފޮނުއްވާފައިވާ މައާފުދިނުމާއި އަދަބު ލުއިކޮށްދިނުމުގެ ގާނޫނަށް ދެ ވަނަ އިސްލާހު ގެނައުމުގެ ބިލު، ތަސްދީގު ނުކުރައްވައި އަލުން ވިސްނުމަށް މަޖިލީހަށް ފޮނުއްވާފައިވާ މައްސަލަ މަޖިލީހަށް ހުށަހެޅުމުގެ މައްސަލަ ވެސް ކުރިޔަށް ގެންދިޔަ އެވެ. އެ މައްސަލަ ހުށަހެޅި އިރު ވެސް އެމްޑީޕީގެ މެމްބަރުން ވަނީ ނަޝީދު ދޫކޮށްލުމަށް ގޮވާލާ އަޑު ގަދަކޮށްފައެވެ.\nއެ މައްސަލައިގެ ބަހުސަށް އެއް ގަޑި އިރުގެ ވަގުތު ދިންނަމަވެސް އެ މައްސާލައިގައި ޕީޕީއެމްގެ މެންބަރުން ވާހަކަފުޅު ދެއްކެވުމުގެ ބަދަލުގައި ބޭނުންވީ ކޮމެޓީއަށް ފޮނުވާށެވެ.\nމަޖިލީހުގެ ތަޅުމުގައި އެމްޑީޕީން މިއަދު މުޒާހަރާ ފެށި އިރު ރައީސް ނަޝީދުގެ މައްސަލާގައި އދ. ވޯކިން ގްރޫޕްގައި ނިންމި ނިންމުން ތަންފީޒު ކުރުމަށް މަޖިލީހުގެ ތެރެއިން ކުރެވެން ހުރި މަސައްކަތްތަކެއް ކުރާނެ ކަމަށް އެމްޑީޕީގެ ޕީޖީ ލީޑަރު އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nމިދިޔަ ދައުރުގެ ގިނަ ޖަލްސާތަކެއްގައި ވެސް އެމްޑީޕީގެ މެމްބަރުން މަޖިލީހުގައި އަޑުގަދަ ކުރައްވާ މުޒާހަރާ ކުރި އެވެ.


މެންޑޭޓު – Department of Heritage\nދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގެ 116 ވަނަ މާއްދާއާ 132 ވަނަ މާއްދާއިން އެއިރުގެ ރައީސުލްޖުމްހޫރިއްޔާއަށް ލިބިވަޑައިގަންނަވާ އިޚްތިޔާރުގެ ދަށުން ޑިޕާޓްމަންޓް އޮފް ހެރިޓޭޖް އުފައްދަވާފައި ވަނީ 2010 އޮކްޓޯބަރ 19 ގައެވެ. ޑިޕާޓްމަންޓް އޮފް ހެރިޓޭޖްގެ ނަމުގައި ވަކި އޮފީހެއް އުފެއްދެވީ މިނިސްޓްރީ އޮފް ޓޫރިޒަމް، އާޓްސް އެންޑް ކަލްޗަރއިން ކުރައްވަމުން ގެންދެވި މަސައްކަތްތަކުގެ ތެރެއިން ތަރިކައާއި، ދިވެހިއާދަކާދައާއި، އަދި ޘަގާފަތާއި ގުޅޭގޮތުން ކުރައްވަމުންގެންދެވި މަސައްކަތް ކުރާނެ ސަރުކާރުގެ ވަކި އިދާރާއެއް ހުރުމަކީ މުހިއްމު ކަމެއް ކަމަށް އެއިރު ހުންނެވި ރައީސުލްޖުމްހޫރިއްޔާއަށް ފެނިވަޑައިގަންނަވާތީ އެވެ.\n2010 އޮކްޓޫބަރު 19 އިން ފެށިގެން 2013 ނޮވެންބަރު 16 ގެ ނިޔަލަށް ޑިޕާޓްމަންޓް ހިންގަމުންދިޔައީ މިނިސްޓްރީ އޮފް ޓޫރިޒަމް، އާޓްސް އެންޑް ކަލްޗަރގެ ދަށުންނެވެ. 2013 ނޮވެންބަރު 17 އިން ފެށިގެން 2014 ޖޫން 23 ގެ ނިޔަލަށް ޑިޕާޓްމަންޓް ހިންގެވުން ހަވާލުކުރެއްވީ މިނިސްޓްރީ އޮފް ޔޫތު އެންޑް ސްޕޯޓްސް އާއެވެ. އަދި މިނސްޓްރީ އޮފް ޔޫތު އެންޑް ސްޕޯޓްސްގެ މަސައްކަތްތަކަށް ގެންނެވި ބައެއް ބަދަލާއި ގުޅިގެން، 2014 ޖޫން 24 ވަނަ ދުވަހުން ފެށިގެން ޑިޕާޓްމަންޓަކީ މިނިސްޓްރީ އޮފް އެޑިޔުކޭޝަންގެ ދަށުން ހިނގަމުންދާ ތަނެއްގެގޮތުގައި ހަމަޖައްސެވިކަން ރައީސުލްޖުމްހޫރިއްޔާގެ އޮފީހުގެ ނަންބަރު: 66/2014/141/-PAR1 (2014 ޖޫން 24) ސީޓީން އަންގަވާފައިވެއެވެ.\nޑިޕާޓްމަންޓް އޮފް ހެރިޓޭޖްގެ މަސައްކަތްތައް\nޘަޤާފަތާބެހޭގޮތުން ގޮތުން ހަދަންޖެހޭ ޤަވާއިދުތައް ހަދައި ހިންގުން.\nދިވެހީންގެ ޘަޤާފަތާއި ތަރިކަ ހިމާޔަތްކޮށް ދިރުވައި، ފަންނީ ހުނަރުވެރިކަމާއި އުފެއްދުންތަކަށް ހިތްވަރުދީ ތަރައްޤީކުރުމަށް މަސައްކަތްކުރުން.\nރާއްޖޭގައި ހުރި އާޘާރީ ތަންތަން ބެލެހެއްޓުން.\nރާއްޖޭގެ ސަރަޙައްދުގެ ތެރޭގައި ހުރި އާޘާރީ ތަންތަނާއި ތަކެތި ސައިންސްގެ ހަމަތަކުގެ މަތިން ހޯދައި ބެލުން.\nރާއްޖޭގެ ސަރަޙައްދުގެ ތެރޭގައި ހުރި އާޘާރީ ތަންތަނާއި ތަކެތީގެ އާބާތުރަ ފިލުވައި ދަމަހައްޓައި ބެލެހެއްޓުމަށް ބޭނުންވާ އުސޫލުތަކާއި ޤަވާއިދުތައް އެކުލަވާލައި އާންމުކުރުމާއި، މިކަންކަން ހިނގަމުންދަނީ މިއުސޫލުތަކާއި ޤަވާއިދުތަކާ އެއްގޮތަށްތޯ ބެލުން.\nޘަޤާފީ ތަރިކައާބެހޭގޮތުން އާންމު ހޭލުންތެރިކަން އިތުރުކުރުން.\nޤާނޫނު ނަންބަރު 79/27 (ދިވެހިރާއްޖޭގައި ހުރި އާޘާރީ އަދި ތާރީޚީ ތަންތަނާއި ތަކެއްޗާބެހޭ ޤާނޫނު) ގައިވާ ތަންތަނާއި ތަކެތި ކަނޑައަޅައި އިޢުލާނުކުރުން.\nދިވެހިރާއްޖޭގެ ތާރީޚީ ޘަޤާފަތް ދައްކުވައިދޭދިނުމަށްޓަކައި އަމިއްލަ ފަރާތްތަކުން އުފައްދަން ހުށަހަޅާ ތަންތަން އުފެއްދުމާއި، ތާރީޚީ ތަންތަން ބެލެހެއްޓުމަށް އަމިއްލަ ފަރާތްތަކަށް މަގުފަހިކޮށްދިނުމާއި، މިކަމަށް ހިތްވަރުދިނުން.\nޤައުމީ ބަޠަލުންގެ ޒިކުރާ އާކުރުން.\nޤައުމީ ދާރުލްއާޘާރާއި، ބޮޑުތަކުރުފާނުގެ ހަނދާނީ މަރުކަޒު ހިންގައި ބެލެހެއްޓުން.\nރާއްޖޭގައި ހިނގަމުންދާ ކަންތައްތަކުގެ ތެރެއިން ތާރީޚަށްޓަކައި ލިޔެ ބަލަހައްޓަންޖެހޭ ކަންތައްތައް ހިންގައި ބެލެހެއްޓުން.


Hiyvaraa Eku Cancer Aa Hanguraama Kuramundhiya Saif Niyaavehjje ހިތްވަރާއެކު ކެންސަރާ ހަނގުރާމަ ކުރަމުންދިޔަ ސައިފް ނިޔާވެއްޖެ – Huvadhoo News Hiyvaraa Eku Cancer Aa Hanguraama Kuramundhiya Saif Niyaavehjje Huvadhoo News\nހިތްވަރާއެކު ކެންސަރާ ހަނގުރާމަ ކުރަމުންދިޔަ ސައިފް ނިޔާވެއްޖެ\nކެންސަރު ބަލީގައި ފަރުވާ ހޯދަމުންދަނިކޮށް ރޭ ފަތިހު ނިޔާވި ސައިފް- ފޮޓޯ: މީސްމީޑިއާ\nދުނިޔޭގައި ވަރަށް މަދުން ފެންނަ ކެންސަރުގެ ބާވަތަކަށް ފަރުވާ ހޯދަމުންދިޔަ އަލީ ސައިފް ރޭ ފަތިހުގެ ވަގުތެއްގައި ނިޔާވެއްޖެއެވެ. ސައިފް އަކީ ކެންސަރު ބައްޔަށް ފަރުވާ ހޯދަމުންދިޔައިރު ހިތްވަރާއެކު އެހެން މީހުންނަށް މީސްމީޑިއާ މެދުވެރިކޮށް ނަސޭހަތް ދެމުންދިޔަ ޒުވާނެކެވެ.\nސައިފްގެ ކޮއްކޮ އަދި ގާނޫނީ ވަކީލެއް ކަމަށްވާ ހަމްޒާ ލަތީފް ކުރެއްވި ޓުވީޓެއްގައި ބުނީ، ސައިފް ނިޔާވެފައިވަނީ ރޭ ފަތިހު 5:42 ގައި ކަމަށެވެ. ސައިފް ނިޔާވީ ކެންސަރު ބަލީގައި އިންޑިއާގެ އަމްރިތާ ހޮސްޕިޓަލްގައި ފަރުވާ ހޯދަމުން ދަނިކޮށެވެ.\nއުމުރުން 40 އަހަރުގައި ސައިފް ނިޔާވިއިރު އަނތްބަކާއި ތިން ދަރިން ދުނިޔޭގައި އެބަތިއްބެވެ.\nއިންޑިއާގެ އަމްރިތާ ހޮސްޕިޓަލުގައި ސައިފް ފަރުވާ ހޯދަމުން ގެންދިޔައީ ‘ބޮޓްރަޔޮޑް ވޭރިއަންޓް އޮފް އެމްބްރިޔޯނަލް ރަބްޑޯމަޔޯސޯކާ’ ކިޔާ ބާވަތެއްގެ ކެންސަރަކަށެވެ. އެ ބާވަތުގެ ކެންސަރު މިހާތަނަށް ޖެހުނުކަން ދުނިޔޭގައި ވެސް ރެކޯޑްކުރެވިފައިވަނީ ފަސް މީހުންނަށް ކަމަށް މައުލޫމާތު ލިބެއެވެ.\nސައިފް ނިޔާވުމުން ގިނަ ބަޔަކު އަންނަނީ މީސް މީޑިއާގައި އޭނާ އަށް ހެޔޮ ދުއާކޮށް އާއިލާ އަށް ތައުޒިޔާ ކިޔަމުންނެވެ.


Ras Online - ޤާނޫނު އަސާސީގައި ބުނަނީ ކައުންސިލަރުން އިންތިޚާބު ކުރަންވާނީ ރައްޔިތުންލާ ސިއްރުވޯޓަކުން ކަމަށް!\nޤާނޫނު އަސާސީގައި ބުނަނީ ކައުންސިލަރުން އިންތިޚާބު ކުރަންވާނީ ރައްޔިތުންލާ ސިއްރުވޯޓަކުން ކަމަށް!\n18 ފެބްރުއަރީ 2021 - 15:40\nމިހާރުގެ ސަރުކާރުން އެންމެ އިސްކަންދޭ އެއް ކަމަކީ ލާމަރުކަޒު ކުރުމެވެ. މިހާރު އަމަލު ކުރަމުން ގެންދާ ގާނޫނު އަސާސީގައި އޮތީ އިދާރީ ދާއިރާތައް ހިންގަންވާނީ ލާމަރުކަޒީ އުސޫލުން ކަމަށެވެ. މި މަގުޞަދު ހާސިލު ކުރުމަށް އިދާރީ ދާއިރާތައް ލާމަރުކަޒީކޮށް ހިންގާނެ ގާނޫނެއް އެކުލަވާލައި އެއާއި އެއްގޮތަށް ބިންގާ އަޅައިގެން އިމާރާތް ކުރަން ވެސް މިވަނީ ފެށިފައެވެ.\nމިހާތަނަށް އެންމެ ގިނަ އިސްލާހު ގެނެވިފައިވާ އެއް ގާނޫނަކީ ވެސް އެއީއެވެ. އެގާނޫނު ހިންގަން ގާނޫނު އަސާސީ ބަދަލުކުރި ގާނޫނަކީ ވެސް އެއީއެވެ.\nގާނޫނު އަސާސީއަށް އެންމެ ފަހުން އިސްލާހެއް ގެނައީ ހުސްވި އަހަރު ބާއްވަން ޖެހޭ ލޯކަލް ކައުންސިލް ތަކުގެ އިންތިޚާބު ގާނޫނުގައި ބުނާ ތާރީޚުގައި ނުބޭއްވިގެން ގާނޫނީ ހުސްކަމެއް އަންނާނެ ކަމަށް ދައުލަތުގެ ބަންޑާރަ ނާއިބަށް ފެނިވަޑައިގަނެގެންނެވެ. އެ އިސްލާހާއެކު ލާމަރުކަޒީ ގާނޫނުގެ ދަށުން ހޮވާފައިތިބި ކައުންސިލަރުންގެ ދައުރުވެސް ދަންމާލީއެވެ.\nސަރުކާރުންނާއި މިގާނޫނުގެ ބަލަދުވެރި ފަރާތްކަމުގައި ދަޢުވާކުރާ އެމްޑީޕީން ބުނާ ގޮތުން މިހާރު އޮތް ލާމަރުކަޒީ ގާނޫނަކީ ވަރަށް ފުރިހަމަ ކުރެވިފައިވާ އަސްލު ލާމަރުކަޒު ކުރުމުގެ ނިޔަތުގައި އެކަން ހާސިލުވާ ވަރަށް ކޮށައި މަށައި އޮމާން ކޮށްފައިވާ ގާނޫނެކެވެ. އެހެންވީމާ އޭގައި އެމީހުން އެބުނާ ރައްޔިތު މީހާ ވޯޓުލައިގެން ނޫނީ، ޑިމޮކްރެސީގެ ހަމަތަކާ އިންތަކުގެ ތެރެއިން ރައްޔިތުންގެ އަޣުލަބިއްޔަތާއި ރުހުމާއި އޮތް މީހަކު ނޫނީ ކައުންސިލަކަށް ނާންނާނެއެވެ. ރައްޔިތުންގެ ކަންކަން ނިންމާން، ރައްޔިތުން ބޭނުންވާ ގޮތަށް ރައްޔިތުންނަށް ޚިދުމަތްކޮށްދޭން އަންނާނީ ރައްޔިތުންގެ ތާއީދު އޮތް ރައްޔިތުންގެ ބަސްބުނެގެން އަންނަ މީހެކެވެ. މިއީ ވަރަށް ފުރިހަމަ ވާހަކައެކެވެ. ސަޅި އިބާރާތް ކޮޅެކެވެ. ރަށު ރައްޔިތުން ހެއްވާލާނެ ކަމެކެވެ.\nއެކަމަކު މިބުނާ ވާހަކައާއި އެބުނާ ފުރިހަމަ ސަޅި ލޯކަލްކައުންސިލް ތަކަށް ކައުންސިލަރުން އިންތިޚާބު ކުރުމާމެދު ގާނޫނުގައި ބުނާ އެއްޗަކާއި ގާނޫނު އަސާސީގައި އެކަމާއި ބެހޭގޮތުން ބުނާ އެއްޗެއް ތަފާތުވާތީ، ކޮށިއަރާތީ މިކަން މިހާރު މިހިނގަނީ ހަމަ ރަނގަޅަށްތޯ ސުވާލު އުފެދެނީއެވެ.\nމިހާރު މިވާގޮތުން ކައުންސިލް ތަކަށް ރަށެއްގެ ރައްޔިތުން ރުހުނަސް ނުރުހުނަސް އަދި އެމީހުން ބޭނުންވާ ގޮތަށް، ގާނޫނު އަސާސީގައި ބުނާ ވޯޓު ލުމުގެ ހައްގާ ނުލައިވެސް ކައުންސިލަރަކަށް އެބަ އިންތިޚާބު ވެވެއެވެ. މިކަން ވާގޮތަކީ ރަށެއްގެ ކައުންސިލަށް އިންތިޚާބު ކުރަން ޖެހެނީ ފަސް ކައުންސިލަރުން ކަމަށް ވާނަމަ އެއަދަދަށް ވުރެ މަދުން ނުވަތަ އެއަދަށްވުރެ ގިނައިން އެރަށެއްގެ ކައުންސިލަށް މީހުން ކުރިމަތި ނުލާނަމަ އެތަނުގައި ރަށުގެ އެންމެން ނުގަބޫލު، ރައްޔިތުން ނުރުހޭ މީހަކު ހުއްޓަސް އިންތިޚާބަކާއި ނުލައި ރައްޔިތަކު ހަމަ އެންމެ ވޯޓެއްވެސް ނުލައި އޮޓަމެޓިކުން ހޮވެނީއެވެ.\nއެހެންވީމާ މިއީ ހަމަ އެބުނާ ޑިމޮކްރެސީގައި ރައްޔިތުންގެ ވޯޓުން ހޮވަން ޖެހޭ މީހަކު ހަމަ ހޮވިދާނެ ގޮތެއް ކަމާއިމެދު އަޅުގަނޑުގެ ހިތުތެރޭގައި ސުވާލު އުފެދެނީއެވެ. މިސުވާލަށް ޖަވާބު ހޯދާން ވެގެން ވަރަށް ގިނަ މީހުންގެ ގާތުގައި ސުވާލުކޮށް ޚިޔާލު ބަދަލުކޮށް ހެދިއްޖެއެވެ. ނަމަވެސް އަޅުގަނޑު ހިތްހަމަޖެހޭ ޖަވާބެއް މިކަމުގައި އަދި އެއް ނުލިބެއެވެ.\nއެހެން އުޅެނިކޮށް އަޅުގަނޑު ހަމަ މިއުފައްދާ ސުވާލު އުފެދޭ ފަދަ ގޮތަކަށް އިލެކްޝަން ކޮމިޝަންގެ މެންބަރަކު ކުރަށްވާފައިވާ ޓްވީޓް ތަކެއް ފެނި އަނެއްކާ މިސުވާލު ވަކީން ބޮޑުވީއެވެ. ހަގީގަތުގައި ވެސް މިދެންނެވި މެންބަރުގެ ޓްވީޓްތަކުން ލިބުނީ އެކަމަށް އެކަށޭނަ ޖަވާބެއް ނޫނެވެ. އުފެދުނީ އިތުރު ޝައްކުތަކާއި ވަހުމް ތަކާއި ސުވާލު ތަކެވެ.\nކޮމިޝަންގެ މެންބަރު އިސްމާއިލް ހަބީބުގެ ފުރަތަމަ ޓްވީޓްގައި އޮންނަނީ "ގާނޫނު ނަމްބަރު 2010/10 ލޯކަލް ކައުންސިލް ތަކުގެ އިންތިޚާބުގެ ގާނޫނު" ގެ 24 ވަނަ މާއްދާއެވެ. "އެމާއްދާގައި ބުނަނީ، "ކައުންސިލެއްގެ އިންތިޚާބަށް ކުރިމަތިލާފައިވާ ކެންޑިޑޭޓުންނަކީ އިންތިޚާބަށް ކުރިމަތިލުމުގެ ޝަރުތު ފުރިހަމަވާ ކެންޑިޑޭޓުން ކަމަށް ވެފައި، އިންތިޚާބަށް ކުރިމަތިލީ ކެންޑިޑޭޓުންގެ އަދަދު އިންތިޚާބު ކުރަންޖެހޭ މެންބަރުންގެ އަދަދާ އެއްވަރުނަމަ ނުވަތަ އެއަށްވުރެ މަދުނަމަ، އެ އިންތިޚާބުގައި ވޯޓުލުމެއްނެތި އެ ކެންޑިޑޭޓުން އެމަގާމުތަކަށް އިންތިޚާބުވީ ކަމަށް އިޢުލާންކުރަންވާނެއެވެ."\nކައުންސިލް އިންތިޚާބުގެ ގާނޫނުގައި މި ބުނާގޮތުން ނަމަ މިހާރު ރައްޔިތުންގެ ވޯޓަކާއި ނުލައި ކައުންސިލަށް ހޮވިފައިވާ ކަމަށް ބުނާ، ރައްޔިތުންގެ ސިއްރު ވޯޓަކުން ހޮވަން ޖެހޭ، ކައުންސިލަރު ނުވަތަ ކައުންސިލަރުން އެތިބީ ރައްޔިތުންގެ ވޯޓަކާ ނުލައި އެ ގާނޫނުގައި ބުނާ ގޮތަށް ހޮވިގެން އިލެކްޝަން ކޮމިޝަނުން އިޢުލާން ކުރަންޖެހޭ ހާލަތުގައެވެ.\nނަމަވެސް އޭގެ ތިރިއަށް ހަމަ ވިދިގެން ގާނޫނު އަސާސީގައި މިކަމާބެހޭ ގޮތުން ބުނާ ވާހަކަވެސް މެންބަރު ހަބީބު ވަނީ ޓްވީޓް ކުރަށްވާފައެވެ. "ކައުންސިލަރުން އިންތިޚާބުކުރުން؛" މިސުރުހީގެ ދަށުގައި އޮންނަ އަކުރުގައި ބުނަނީ، "(ހ) އިދާރީ ދާއިރާތައް ހިންގުމަށްޓަކައި އުފައްދާ ކައުންސިލްތަކުގައި ހިމެނެންވާނީ ހަމައެކަނި އެ ކައުންސިލް ނިސްބަތްވާ ސަރަހައްދެއްގެ ރައްޔިތުން ދީމިޤްރާތީ އުސޫލުތަކުގެ މަތީން، ސިއްރުވޯޓަކުން އިންތިޚާބުކުރާ މެންބަރުންނެވެ."\n— Ismail Habeeb (@IsmailHabeeb) February 18, 2021\nހަބީބު މިހެއްދެވި އެއްޗަކުން އަނެއްކާވެސް ސުވާލު އިތުރުވީއެވެ. ޝައްކުތައް ޔަގީނާ ގާތްވީއެވެ. އެހެންވީމާ މިކަމުގައި ސުވާލު އުފައްދައިގެން ނޫނީ އުފެދިގެން މިއުޅެނީ އަޅުގަނޑަށް އެކަނި ނޫންކަން މިހާރު މިވަނީ ޔަގީންވެފައެވެ.\nހަބީބި ވިދިގެން ދެން ޓްވީޓް ކުރަށްވާފައިވަނީ ގާނޫނު އަސާސީގެ އެހެން އަކުރެއްގައި އޮންނަ އިބާރާތެކެވެ.\n"(ރ) އިދާރީ ދާއިރާތައް ހިންގުމަށްޓަކައި އުފައްދާ ކައުންސިލްތައް އިންތިޚާބު ކުރުމާބެހޭ ގާނޫނެއް ރައްޔިތުންގެ މަޖިލީހުން ފާސްކުރަންވާނެއެވެ."\nގާނޫނު އަސާސީގައި އޮންނަ މި އިބާރާތުގެ މާނައަކީ ކައުންސިލްތައް އިންތިޚާބު ކުރުމާބެހޭ ގާނޫނެއް ފާސްކުރާ ވާހަކައެވެ. އެހެންވީމާ މިހެން އޮތީމާ، ކުރިން ދެންނެވިހެން ގާނޫނު އަސާސީގައި، ކައުންސިލަރުން ހޮވަންވާނީ ދީމުޤްރާތީ އުސޫލުން ރައްޔިތުންގެ ސިއްރު ވޯޓަކުން ކަމުގައި، ކަޅާ ހުދުން ލިޔެފައި އޮތީމާ، ރައްޔިތުންގެ ހަމަ އެންމެ ވޯޓަކާވެސް ނުލައި ކައުންސިލަށް އެބުނާ ދީމުޤްރާތީ އުސޫލުން މީހަކު ހޮވިދާނެތޯ ހަމަ ސުވާލު އުފެދެނީއެވެ.


MMA ge ihumaalu bodu! Alhaanulaa hama thibee! | Mihaaru\nޚަބަރު / އެމްއެމްއޭ\nއެމްއެމްއޭގެ އިހުމާލު ބޮޑު! އަޅާނުލާ ހަމަ ތިބީ!\nއަލްޖަޒީރާ އިން ތައްޔާރުކުރި އެމްއެމްޕީއާރުސީގެ ހިޔާނާތުގެ ޑޮކިއުމެންޓްރީގެ ޓްރެއިލާއަކުން ނަގާފައިވާ ސްކްރީން ޝޮޓެއް.\n15 ފެބުރުއަރީ 2019 - 08:07\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ) އިން ދައުލަތަށް ވަންނަން ޖެހޭ ފައިސާ އެސްއޯއެފްގެ އެކައުންޓްތަކަށް ޖަމާކޮށް، އެ ފައިސާ އިން މަނީ ލޯންޑެރިން ކަމަށް ތުހުމަތު ކުރެވޭ މުއާމަލާތްތައް ހިންގި އިރު އެކަން ހުއްޓުވަން އެމްއެމްއޭ އިން އިހުމާލުވެފައިވާ ކަން އެންޓި ކޮރަޕްޝަން ކޮމިޝަން (އޭސީސީ)ގެ ތަހުގީގު ރިޕޯޓުން ހާމަވެއްޖެ އެވެ.\nއެމްއެމްޕީއާރުސީގެ 1.3 ބިލިއަން ރުފިޔާގެ ހިޔާނާތް ތަހުގީގުކޮށް ދެ އަހަރު ފަހުން އޭސީސީން އިއްޔެ ވަނީ ތަފްސީލް ރިޕޯޓް އާއްމުކޮށްފަ އެވެ.\nއެ ރިޕޯޓުގައިވާ ގޮތުން އެމްއެމްޕީއާރުސީގެ އެކައުންޓަކުން، ކުރީގެ ނައިބު ރައީސް އަހްމަދު އަދީބުގެ އެކުވެރިންގެ ކުންފުނި، އެސްއޯއެފަށް 59 މިލިއަން ރުފިޔާގެ ޗެކެއް ޖަމާކުރުމުގައި، ޝައްކު އުފެދޭ ކަންތައްތަކެއް ހުރުމުން އެމްއެމްއޭގެ ފައިނޭންޝަލް އިންޓެލިޖެންސް ޔުނިޓު (އެފްއައިޔޫ) އަށް އެކަން ހުށަހެޅި އެވެ. ޝައްކު އުފެދޭ ޓްރާންސެކްޝަންތަކުގެ ތަފްސީލް ވެސް ފޮނުވި ކަމަށް އޭސީސީން ބުންޏެވެ.\nBreaking: MMPRC ge thahugeegu: Liben jehenee 77 million, libunee emme 12 million\nއޭސީސީން ހުށަހެޅި އެސްއޯއެފްގެ މައްސަލަ އެފްއައިޔޫ އިން ބަލައި ރިޕޯޓެއް ވެސް ތައްޔާރުކުރި އެވެ. އޭގައި، ޖުލައި، 2014 އިން ފެށިގެން ރާއްޖޭގެ އެކި ބޭންކްތަކުގައި އެސްއޯއެފުން ހުޅުވި އެކައުންޓްތައް ދިރާސާކުރި އިރު، އެމްއެމްޕީއާރުސީގެ 18 މިލިއަން ޑޮލަރު ވަދެފައިވާ ކަން އެފްއައިޔޫ އަށް އެނގުނު ކަމަށް ރިޕޯޓާ ހަވާލާދީ އޭސީސީން ބުންޏެވެ.\nއެފްއައިޔޫގެ އެނަލިސިސް ރިޕޯޓާ ހަވާލާދީ އޭސީސީން ބުނީ އޮގަސްޓު 2014 އިން އެ އަހަރުގެ ނޮވެމްބަރު މަހުގެ ނިޔަލަށް އެމްއެމްޕީއާރުސީން މުޅި ޖުމްލަ 9،100،000 ޑޮލަރު އެސްއޯއެފްގެ އެކައުންޓްތަކަށް ޖަމާކުރި ކަން އެފްއައިޔޫގެ ތަހުގީގުން އެނގެން އޮތް ކަމަށެވެ.\nއެކަމަކު އެސްއޯއެފަކީ އެހާ ބޮޑެތި ޓްރާންސެކްޝަންތައް ހިންގޭވަރުގެ ގާބިލް ކުންފުންޏެއް ކަމެއް، އެ ކުންފުނީގެ ވިޔަފާރި ފައިދާ އާއި އެކައުންޓް ބެލެންސް އިން ނުދައްކަ އެވެ. އެ ޓްރާންސެކްޝަންތަކަކީ އެ ކުންފުންޏާ ނުބައްދަލު ޓްރާންސެކްޝަންތަކެއް ކަން އެފްއައިޔޫ އިން ފާހަގަކޮށްފައިވާ ކަމަށް އޭސީސީގެ ތަހުގީގަށް އެނގިފައިވެ އެވެ.\nއެސްއޯއެފްގެ މުއާމަލާތްތައް އާދަޔާޚިލާފު ނަމަވެސް، އެފްއައިޔޫ އިން ނިންމީ، އެ ޔުނިޓުން ބެލި ބެލުމުގައި، މަނީ ލޯންޑެރިންގެ އެއްވެސް އަމަލެއް ނުވަތަ މަނީ ލޯންޑެރިންއާ ގުޅިފައިވާ ކުށެއް ކަމަށް ޝައްކު ކުރެވޭ ވަރުގެ އެއްވެސް ހެއްކެއް ލިބިފައި ނުވާ ކަމަށެވެ. ރިޕޯޓުން ފާހަގަވި ކަންކަން އިތުރަށް ތަހުގީގު ކުރަން ކަމާ ގުޅޭ އިދާރާއަކަށް ފޮނުވަން އެފްއައިޔޫ އިން ބޭނުމެއް ނުވި އެވެ.\nމަނީ ލޯންޑެރިންގެ ހެކި ލިބިފައި ނުވާ ކަމަށް އެފްއައިޔޫ އިން ބުނާ ވާހަކަ އޭސީސީން ގަބޫލެއް ނުކުރެ އެވެ. ސަބަބުތައް ތަހުގީގު ރިޕޯޓުގައި ހިމަނާފައިވެ އެވެ.\n- ބީއެމްއެލް އާއި ބޭންކް އޮފް ސިލޯން މެދުވެރިކޮށް، އެސްއޯއެފް އިން ބޮޑެތި އަދަދުތަކުގެ މުއާމަލާތްތައް ހިންގި ސަބަބު އެފްއައިޔޫ އިން ޔަގީނެއް ނުކުރި.\n- ދައުލަތުގެ ކުންފުންޏަކުން (އެމްއެމްޕީއާރުސީން) ގިނަ އަދަދެއްގެ ފައިސާ އެސްއޯއެފް އެކައުންޓަށް ޖަމާކުރުމަށް ފަހު، ފައިސާގެ ގޮތުގައި ވިތުޑްރޯކޮށްފައި ވިޔަސް އެކަން ނުބެލުން.\n- އެސްއޯއެފް އަށް ޖަމާކުރި ފައިސާ އަކީ އެ ކުންފުނިން ފޯރުކޮށްދިން ޚިދުމަތަކަށް އެމްއެމްޕީއާރުސީން ދޫކުރި ފައިސާ ކަން ފައިނޭންޝަލް ސްޓޭޓްމެންޓްތަކުން ފެންނަން ނެތުން.\n- އެމްއެމްޕީއާރުސީން އެސްއޯއެފަށް ފައިސާ ޖަމާކުރުމާ ގުޅިގެން ބޭންކް އޮފް މޯލްޑިވްސް އިން ހޯދަން ބޭނުންވި މައުލޫމާތު އެސްއޯއެފް އިން ނުދިން ކަން އެފްއައިޔޫ އަށް އެނގި ތިބެ އަޅާނުލުން.\n- އެފްއައިޔޫގެ ޒިންމާ އަކީ މަނީ ލޯންޑެރިން ކަމަށް ޝައްކު ކުރެވޭ މުއާމަލާތްތައް އިތުރަށް ތަހުގީގު ކުރަން ކަމާ ބެހޭ މުއައްސަސާތަކަށް ފޮނުވުން ކަމަށް ވިއަސް އެ ޒިންމާ އަދާކޮށްފައި ނުވުން.\nއެސްއޯއެފް އެކައުންޓުތަކަށް ވަން އެމްއެމްޕީއާރުސީގެ ފައިސާ އަކީ މަނީ ލޯންޑެރިން އަށް ޝައްކު ކުރެވޭ ގޮތަށް ދައުރުވެފައިވާ ފައިސާ ކަމަށް ޝައްކުކުރާނެ ކަމެއް އެފްއައިޔޫ އަށް ނުފެނުނަސް، އޭސީސީން ބުނެފައި ވަނީ، އެއީ މަނީ ލޯންޑަރިން އަށް ޝައްކުކުރެވޭ ގޮތަށް ދޫކުރި ފައިސާ ކަން އެ ކޮމިޝަނުގެ ތަހުގީގަށް ފާހަގަވެފައިވާ ކަމަށެވެ.\nކުރީގެ ގަވަރުނަރު އަޒީމާ: ބޭރުގައި ދިރިއުޅުއްވަމުން ގެންދަވާ އަޒީމާ، އޭސީސީގެ ތަހުގީގަށް ހާޒިރުވާން ވެސް އެންގި. --ފޮޓޯ/މިހާރު\nތަހުގީގު ކުރަން އެދުމުން އަޒީމާ އިންކާރު ކުރެއްވީ!\nއޭސީސީގެ ތަހުގީގުގައި އެ ކޮމިޝަނުން ވަނީ، އެފްއައިޔޫގެ ކުރީގެ ހެޑް، އިބްރާހިމް އާތިފް ޝަކޫރުގެ ބަޔާން ނަގައިފަ އެވެ.\nއެ ބަޔާނުގައި އާތިފް ވިދާޅުވެފައި ވަނީ، އެސްއޯފުން ބޮޑެތި އަދަދުތަކުގެ މުއާމަލާތް ހިންގުމާއި އެ ފައިސާ ވަންނަނީ ކޮން އެކައުންޓްތަކަކަށް ކަން އެފްއައިޔޫގެ ރިޕޯޓުން އެނގެން އޮތުމާ އެކު އެކަން އިތުރަށް ތަހުގީގު ކުރަން ޖެހޭނެ ކަމަށް އޭރުގެ ގަވަރުނަރަށް ދެންނެވި ކަމަށެވެ. ބަޔާނުގައި ނަން ވިދާޅުވެފައި ނުވި ނަމަވެސް އޭރު ގަވަރުނަރަކަށް ހުންނެވީ އައިޝަތު އަޒީމާ އެވެ.\nއެކަމަކު އެކަން ތަހުގީގު ކުރަން ފުލުސް އޮފީހަށް ހުށަހަޅަން އިންކާރު ކުރައްވައި އަޒީމާ ނެންގެވީ އެ ޔުނިޓުގައި މުވައްޒަފުން މަދު މައްސަލަ ކަމަށް އާތިފް ވިދާޅުވި އެވެ.\nރާއްޖޭގެ މަރުކަޒީ ބޭންކްގެ ފައިނޭންޝަލް އިންޓެލިޖެންސް ޔުނިޓްގެ ކުރީގެ ވެރިޔާ އިބްރާހިމް އާތިފް.\nތަހުގީގަށް އޭނާ ވިދާޅުވި ގޮތުގައި، އެފްއައިޔޫގައި އޭރު ތިބީ އެންމެ ހަތަރު މުވައްޒަފުން ކަން ފާހަގަކުރައްވައި ގަވަރުނަރު ވިދާޅުވެފައި ވަނީ އެ ޔުނިޓުން އެ ވަގުތު މަސައްކަތް އަމާޒުކުރާނީ ބޭރު ގައުމުތަކުން ހިންގާ ވަގު ފައިސާގެ ޓްރާންސެކްޝަންތައް ބަލައި ދިރާސާކުރަން ކަމަށެވެ. އެ މައްސަލަތައް ފިޔަވައި އެހެން ކަންކަން އެ ވަގުތު ބެލޭނެ ރިސޯސަސް ނެތް ކަމަށް އަޒީމާ ދާޅުވި ކަމަށް އާތިފާ ހަވާލާ ދެއްވައި އޭސީސީގެ ބަޔާނުގައިވެ އެވެ.\nއަޒީމާ އަށް އެފްއައިޔޫގެ ރިޕޯޓް ހުށަހެޅި ކަމަށް އާތިފް ވިދާޅުވި ނަމަވެސް އޭސީސީގެ ތަހުގީގަށް ބަޔާން ދިން އެތަނުގެ އެހެން މުވައްޒަފަކު ބުނެފައި ވަނީ، އެސްއޯއެފްއާ ގުޅޭ ރިޕޯޓް އަޒީމާ އަށް ހުށަހެޅި ކަން ޔަގީން ނޫން ކަމަށެވެ.\nއެފްއައިޔޫން މި މައްސަލައިގައި އިހުމާލުވެފައި ވަނީ، އެސްއޯއެފްގެ މުއާމަލާތްތައް އިތުރަށް ތަހުގީގު ނުކޮށް، މަނީ ލޯންޑެރިންގެ އަމަލެއް ކަމަށް ޝައްކު ކުރާނެ ޖާގަ ވެސް ނެތް ކަމަށް ނިންމާފައި ވުމުންނެވެ.\nއޭސީސީން ނެރުނު ތަފްސީލް ރިޕޯޓުގައިވާ ގޮތުން ޓޫރިޒަމަށް ރަށްތަކާއި ފަޅުތައް ދޫކޮށްގެން، އެކުއިޒިޝަން ކޮސްޓުގެ ގޮތުގައި ދައުލަތަށް ލިބެން ޖެހޭ ފައިސާ އެސްއޯއެފަށް ޖަމާކޮށް، އެ ފައިސާ ލޯންޑަ ކޮށްފައިވެ އެވެ. އެ ފައިސާ ލޯންޑަ ކުރަން ޑޮލަރުގެ ވިޔަފާރި ކުރާ ބޮޑު ނެޓްވޯކެއް ބައިވެރިކުރި އެވެ.\nއެސްއޯއެފްއާ އެކު އެތައް މިލިއަން ޑޮލަރުގެ މުއާމަލާތް ހިންގި މީހުންގެ ނަން، ވެސް ރިޕޯޓުގައި ވެ އެވެ. އޭސީސީން ބުނެފައިވާ ގޮތުގައި އެސްއޯއެފުން ޑޮލަރު ޖަމާކޮށްފައިވާ ބައެއް އެކައުންޓްތަކަކީ، އެ ޖަމާކުރާ އަދަދަށް ޑޮލަރު ގަތުމުގެ ފައިސާ ހުރި އެކައުންޓްތަކެއް ވެސް ނޫނެވެ.\nއެސްއޯއެފް އިން ޑޮލަރު ޖަމާކޮށްފައިވާ ކަމުގެ އިތުރުން، އޭގެ ބަދަލުގައި ރުފިޔާ އެސްއޯއެފް އަށް ލިބުނު ކަން އެނގޭ ފަދަ އެއްވެސް ލިޔެކިޔުމެއް ނެތް މުއާމަލާތްތަކެއް ވެސް ހިމެނެ އެވެ.\nއެންޓި ކޮރަޕްޝަން ކޮމިޝަން ކޮރަޕްޝަން އެމްއެމްއޭ އެމްއެމްޕީއާރުސީ އިބްރާހިމް އާތިފް ޝަކޫރު އަޒީމާ އާދަމް އެމްއެމްޕީއާރްސީގެ ކޮރަޕްޝަން\n58 ކޮމެންޓް, 106 ރިއެކްޝަންސް\nމި އާޓިކަލްގެ ހެޑިން ވަރަށް ކަޑަ. ބަޔަކު ވައްކަން ކުރީމާ އިހުމާލު ވަނީ އެހެން ބައެއް ދޮއްތޯ. ދައުލަތުގެ ފައިސާއާ ބެހޭ ކަންކަމުގެ ގާނޫނު ހަދަނީ އެމް އެމް އޭއިން. ގާނޫނޫގެ ދަށުން އެއޮތީ މިނިމވަން ކޮށް ހިންގާ އެފް އައި ޔޫއެއް ހަދާފައި. މ މ ޕ ރ ސ ގެ މައްސަލަ ޖެހުނު އިރު އެފް އައިޔޫގައި ހުރީ އާތިފް ޝަކޫރު. އާތިފްގެ ޒިންމާއެއް އެއީ އެ މައްސަލަ ބެލުން ގާނުނުން ގަވަރުނަރަކަށް ބާރެއް ނޯންނާނެ ހުއްޓުވާކަށް އަވަސް ކުރާކަށް.\nލިޔުން ތެރިޔާ ފަޒީނާއަށް. ތިޔަލިޔުނު ރިޕޯޓުގައި މަދު ތަންކޮޅެއް އިތުރުކޮށްލަދޭނަން. އެފް އައި ޔޫ އަކީ ވަކި ގާނޫނެއްގެ ދަށުން ހިންގާ އެމް އެމް އޭގެ ގަވަރުނަރުގެ ބާރު ނުފޯރުވޭ ދައުލަތުގެ ގުނަވަނެއް. މައްސަލަގަނޑު ބޮޑުވިިއިރު އެފް އައިޔޫގެ ވަރިޔަށް ގާނޫނީ ގޮތުން މަތިކޮށްފައިއޮތް ޒިންމާ އަދާކުރުމަކީ އޭރު އެތަނާ ހަވާލުވެ ހުރި އާތިފް ޒިންމާއެއް. އަޒީމާގެ ގާނޫނީ ޒިންމާއެއް ނޫން. ކަޕޫރު އެއޮތީ އޭސީސީއަށް ދޮގު މަޢުލޫމާތު ދީފައި. މި ދިރާސާ ކޮލާ.\nއެމްއެމްއޭ އަކީ މުސްކުޅި ވެރިންތަކެއް މަތީ ފަނޑީގައި ރެދެލި ކުރަމުންދާ ޒަމާނީ އަދި ޓްރާންސްޕެރެންޓް މުއައްސަސާއެއް ނޫން. އެތާގައި ގިނައީ 8 ކުން ހަވީރު4ބޭކާރު އަނގަ ތަޅަން ތިބޭ ވެރިން. ކިޔަވައިގެން ތިބޭ މީހުންނަށް ފުރުސަތެއް ނެތް. އަންނަ ގަވަރުނަރުންވެސް ބަލަނީ މި ގުރޫޕް ހައްދައިގެން ގެންގުޅެވޭތޯ.\nމިކަމަކީ އެމް އެމް އޭ އާއި ބެންކް އޮފް މޯލްޑިވްސް ގެ އިސް ވެރިންތައް ބައިވެރި ވެގެން ރައްޔިތުންގެ ޙަޒާނާގެ ތެރެއިން ހިންގާފައިވާ ބޮޑު ޖަރީމާތަކެއް. މިކަންކަމުން ރެކެންވެގެން އޭރުގެ ގަވަރުނަރު އާޒިމާ އާއި ބެންކް އޮފް މޯލްޑިވްސް ގެ އިސްފަރާތް މަޤާމު ގައި ހުރި އެންޑްރޫއޭ ކިޔާ މި ދެމީހުން މިހާރު އެތިބީ ޤައުމު ދޫކޮއް ފިލައިގެން. މިހެންކަމުން މިވެރިން ރާއްޖެގެނެސް މި ކަމުގެ ޙައްޤު އަދަބު މިވެރިން ނަށް ދިނުމަށް މި ސަރުކާރަށް މަމެން ރައްޔިތުން ގޮވާލަން.\nމި މައްސަލާގައި މުޅި ދައުލަތް އޮތީ ފޭލް ވެފައި.ނަމަވެސް ރާއްޖޭގައި ކަންހިނގާ ބީދައިން އޭރުގެ އިދިކޮޅު ފަރާތްތަކުންވެސް މަސައްކަތް ކުރީ ހަމައެކަނި ވަކި ފަރާތެއްގެ ބޮލުގައި މި ކަން އެޅުވާ ސިޔާސީ ފައިދާ ނެގުމަށް. ކަރަޕްޝަން ނައްތާލެވޭނީ ސިޔާސީ ހަތިޔާރެއްގެ ގޮތުގައި ކަރަޕްޝަން ޢަމަލުތައް ބޭނުން ނުކޮށް އިޚްލާޞްތެރިކަން ކުރިޔަށް ނެރެގެން.\nއިހްމާލު ވަރަށް ބޮޑު! ހާއްސަކޮށް އޭރު އެމެއެމްއޭގެ ވެރިން. މިހާރު އެބޭފުޅުން ތިބި ތަންތަނުން އިސްތިއުފާ ދެއްވާ!\nތިޔަ ރިޕޯޓަކީ ޙަގީގަތާ ވަރަށް ދުރުން އަދި މުހިންމު މީހުން ހައިޑްކޮށް ލިޔެފައިވާ ރިޕޯޓެއް. ރިޕޯޓްގައިވާ ގިނަފަރާތްތަކަކީ އަދީބު ގެންގުޅުނު ޑޮލަރ ތަކުގެ ހަގީގަތް ރަނގަޅަށް ދެނެތިބި ބައެއް.\nގާސިމު ރީކޯ މޫސަ ކީއްވެ އިސްތިއުފާ ނުދިނީ، މިދެމީހުންވެސް ބޮޑު ކޮރައްޝަނުން ފައިދާ ހޯދި، އަދި ޗަންޕާ ކަހަލަ އަމިއްލަ ވިޔަފާރި މިކޮރަޕްސަނުން ފައިދާ ހޯދި އަމިއްލަ ވިޔަފާރިވެރިން ނައްެސް ފިޔަވަޅު އެޅެންޖެހޭ. ޢެމްއެމްޕީ އާރުސީ ގެ މިމައްސަލަ ގަންޑުކޮއް ނުބަލާ ފައިސާ ނެދި އަދަދުގެ ނިސްބަތުން ކޮންމެ މީހަކައް ވަކިވަކިން ދައުވާކުރެވެންޖެހޭ\nއަޒީމާ ޒިންމާ ވާންޖެހޭ އަދިި ބީއެމްއެލްގެ ކަމާގުޅޭ މުއައްޒަފުން. ދައުލަތުން ގެއްލުނު ފައސާތައް މިކަމާ ގުޅިފަހުރި އެންމެންގެ މުދާތައް ވިއްކައިގެން ވިޔަސް ހޯދަންޖެހޭނެ. ކޯޓުތަކުގެ ފެންވަރު ހުރިއްޔާ އަހަރެމެން މިހާރުގެ ވެރިޔާއަށް އިތުބާރު އެބައޮތް މިކަން ވާނެކަން\nމަހްލޫފްއަށް ލިބުނީ އޭނާއަށް ހައްގު ފައިސާ، މަހޭ އަކީ ޔާމީންއާ ދެކޮޅަށް މަސައްކަތްކުރި ކެރޭ ދަރިއެއް، ކޮރަޕްޝަނާއި ދެކޮޅަށް މަހޭ އަޑުއުފުލާ ކުރި މަސައްކަތުގެ ބަދަލު ލިބެންޖެހޭ


Dho?! Nuvas mas fahun. Ep42.\n"ނަވާލް!" އަބްދުލް ހަންނާނު މައިތިރި އަޑަކުން ގޮވައިލި އެވެ. އަތުން ދޮރާއި ދިމާއަށް އިޝާރާތް ކޮށްލާފައި ތެދުވެގެން ހިނގައިތުމާއެކު ނަވާލް ވެސް ކިޔަމަންވި އެވެ. އެކަމަކު އޭނަ ހަމަ ގޮނޑި ދުރުކޮށްލާފައި ހިނގައިގަތް އިރަށް އައިދަން އެދިމާއަށް ދާންވެގެން ޝެހެނާޒްގެ އަތްދަށުން ވީއްލިގަތެވެ. އޭނަ ހިފެހެއްޓީ، ދޮރާއި އެންމެ ކައިރިން ގޮނޑިއެއްގައި އިން އާހިލް ތެދުވެފަ އެވެ.\n"ކާމް ޑައުން އައިދަން! ތިއުޅެނީ ކުޑަކުދިން އުޅޭހެން.." އާހިލް އައިދަންގެ ކޮނޑުގައި ހިފާލައިގެން ހުރެ ދޮރާއި ދިމާއަށް ކަޅިއެއް އެއްލާފައި އެމޫނަށް ހުއްޓައިލި އެވެ.\n"އާ ޔޫ ކިޑިން މީ؟ ނަވާލް އެދައްކަނީ އަހަރެންގެ ދަރިފުޅުގެ މަންމަގެ ވާހަކައޭ. އެން ޔޫ އެކްސްޕެކްޓް މީ ޓު ސިޓް އެން ވޮޗް؟ އަންބިލީވެބްލް!" އައިދަން އާހިލްގެ އަތް ފޮޅުވާލައިފައި އެތަނުން ނިކުންނަން ދިމާކުރި އެވެ.\nއެވަގުތު އާހިލް އަނެއްކާ ވެސް އޭނަ ހިފަހައްޓަން އުޅުމުން އެއަތުގައި ޖަހާ ދުރަށް ވިއްސާލައިފައި ބުނީ އޭނަ އެދަނީ ބައްޕަމެން ފަހަތުން ނޫންކަމަށެވެ. އާހިލް ފުން ނޭވައެއް ދޫކޮށްލާފައި އައިދަން ގެއިން ނިކުންނަން ދިޔަތަން ބަލަން ހުއްޓެވެ.\nއަންޖަލް ނިދާފައި އޮތް ވަގުތު އަވަސް އަވަހަށް ފެންވަރާލައިގެން ނިކުތްއިރު ކޮޓަރި ތެރެއިން އައިދަން ފެނުމުން އައިރީން ދިޔައީ ސިއްސައިގެންނެވެ. ކުރިއްސުރެ ހައްޔަރުކޮށްފައި އޮތް ރޯބްގެ ދެއަރިމަތިގުޅޭ ހިސާބުން ބާރު ބާރަށް ހިފަހައްޓައިލެވުނެވެ. ދެލޯ ހުރީ ބޮޑުކޮށްލެވިފަ އެވެ.\nކުޑަ އެނދުގައި އޮތް ދަރިފުޅުގެ މޫނަށް ބަލަން ހުރި އައިދަން އަށް ވެސް ދޮރު ހުޅުވުނު އަޑު އިވިގެން އިސްއުފުލައި ބަލައިލެވުނެވެ. ކަކުލަށްވުރެ ތަންކޮޅެއް މައްޗަށް ހުރި ހުދު ރޯބްގައި އެދެފައި ހާމައަށް އޮތްވާ ފެނުމުން އޭނައަށް ހިންދިރުވައިލެވުނެވެ.\n"ރީންގެ ދައްތަ އަހަރެން ގެއަށް ވެއްދީ. އޭނަ ބުނި އޯކޭއޭ ރީން ނިމެންދެން އަންޖަލް ކައިރީ މަޑުކުރިއަސް.." އައިދަން ކުށްވެރިއަކު ފަދައިން ވާހަކަދެއްކި އެވެ.\nއައިރީން ވަކި އެއްޗެއް ނުބުނެ އަވަސްއަވަހަށް ދިޔައީ އަލަމާރިއާ ދިމާއަށެވެ. އޭނަ އަލަމާރި ތެރެއިނން ލާނެ އަންނައުނު ނަގައި ހަމަކޮށްގެން ދޮރާއި ދިމާއަށް ދަމުން އަދި އެއްފަހަރު އައިދަން ކުރަނީ ކީއްތޯ ބަލައިލި އެވެ. އައިދަން އަނެއްކާ ވެސް ހުރީ އަންޖަލްގެ މޫނަށް ނަޒަރު ހުއްޓާލައިގެންނެވެ. އޭނަ އިސްއުފުލައިލީ އައިރީން ދެވަނަ ފަހަރަށް ވަދެ ދޮރު ލައްޕައިލީމަ އެވެ. ބޮލުގެ އިސްތަށިގަނޑަށް އަތުގެ އިނގިލިތައްމަހާލުމަށްފަހު ތިރިކޮށްލާފައި ދެން ގޮސް އިށީނދެލީ އައިރީން ނިދާ އެނދުގަ އެވެ.\nކުޑައިރުކޮޅެއް ފަހުން އައިރީން ނިކުމެގެން އައީ ދޫ ހެދުމަކާއި ހަރުވާޅެއްގަ އެވެ. އަތުގައި އޮތް ތުވާއްޔަކުން އިސްތަށިގަނޑު ހިއްކަމުން އައިދަންއަށް ނަޒަރެއް ދީފައި ގޮސް ޑްރެސިންޓޭބަލް ކުރިމަތީ އިށީނެވެ. ތުވާލި ނައްޓާލައިފައި ހެއަރ ޑްރަޔާއިން ބޯހިއްކަން ފެށުމުން އައިދަން ބަލަހައްޓައިގެން އިނެވެ.\n"އައިދަން ކީއްކުރަން ތިއައީ؟" މަސައްކަތް ނިންމާފައި އެނބުރި ހަތަރުކަޅި ހަމަކޮށްލާފައި އައިރީން އެހި އެވެ.\nއައިދަންގެ ފުރަތަމަ ހަރަކާތަކަށް ވީ އިސްޖަހައިލުމެވެ. ދެން އަލުން އިސްއުފުލައިލިއިރު ވެސް އައިރީން އިނީ ބަލަހައްޓައިގެންނެވެ.\n"ވީ ނީޑް ޓު ޓޯކް..." އައިދަން ކޮޅަށް ތެދުވި އެވެ.\nއޭނަ އައިސް ދާދި ކައިރިއަށް ހުއްޓުމުން އެމޫނަށް ބަލަންވެގެން އައިރީންއަށް ޖެހުނީ ކުޑަކޮށް މޫނު އުފުލައިލާށެވެ.\n"ކޮންކަމަކާ؟" އައިރީން އަނެއްކާ ވެސް އެހި އެވެ.\n"އަހަރެން މިހާ ވަންދެން މިމަޑުކުރީ ރީންއަށް ވަގުތު ދޭންވެގެން...އެކަމަކު މިހާރު ހީވަނީ މާ ލަސްކުރެވިއްޖެ ހެން.." އައިދަންގެ ޖުމްލަ ނިމުނު އިރު ނިތަށް ރޫގިނަވި އެވެ.\nއައިރީން ތަކުރާރުކޮށް އެސްފިޔަ ޖަހާލައިފައި ވަކި އެއްޗެއް ނުބުނެ ތެދުވެގެން ދިޔައީ ކުޑަ އެނދާއި ދިމާއަށެވެ. އައިދަންއާ ފުރަގަސްދީގެން އެނދުކައިރީ އޭނަ ހުއްޓުނީ އެދެމެދުގައި ކޮންމެވެސް ވަރެއްގެ ދުރުމިނެއް ބާއްވަން ބޭނުންވިވަރުންނެވެ. އެކަމަކު އެކަން ހާސިލް ވީ ކުޑަ ހިނދުކޮޅަކަށެވެ. އައިދަން ދެން އައިސް ހުއްޓުނީ އޭނައާ ޖެހިގެން އެނދު ކައިރިއަށެވެ. އޭގެ އެއްފަރާތުން އަރިމަތީގައި އައިރީން ހިފާލައިގެން ހުރިތަނާއި ނުހަނު ކައިރިން އައިދަން ވެސް ހިފަހައްޓައިލި އެވެ. ވަގުތުން އައިރީންގެ ނަޒަރު ދިޔައީ އެދެއަތުގެ މެދުގައި އޮތް ހަނި ހުސްތަނަށެވެ.\n"އައިމް ނޮޓް ޕްރައުޑް އޮފް މައި ބިހޭވިއާ. ޤަބޫލުކުރަން އަހަރެންނަށް ރީންއާ ދޭތެރޭ ކަންތައް ކުރެވުނީ ބޭއިންސާފުންކަން. އަދި އަލުން އަހަންނަށް އިތުބާރު ކުރަން ރީންއަށް ދަތިވާނެކަން ވެސް އެނގޭ. އެކަމަކު އަހަރެން... އަހަރެން ހަމަ އަސްލުވެސް ކުށް ޤަބޫލުކޮށްގެން މިއަދު އައިސް މިހުރީ. ރީން އަހަރެން ބޭނުން އިތުރު ފުރުސަތެއް..." ވާހަކަދައްކަމުން އައިދަން އެދެއަތުގެ މެދުގައި އޮތް ހުސްތަން ނެތިކޮށްލާފައި އައިރީންގެ އަތުގައި ހިފާލި ވަގުތު އައިރީންއަށް އަތް ދަމައިގަނެވުނެވެ.\nދެލޯ ބޮޑުކޮށްލައިގެން ހުރެ އެމޫނަށް ބަލަން ފެށިއިރު އޭނަގެ މޭ ނެގި ނެގިފައި ޖެހެމުންދިޔަ އެވެ. ފަހަކަށް އައިސް އައިދަންގެ ފުށުން ފެނުނު ކަންތައްތަކުން އެއީ އިވޭނެ ކަމަށް ލަފާކުރެވުނު ވާހަކަތަކަކަށް ވިއަސް އަޑު އިވުމުން ލިބުނނު ސިހުން ކުޑައެއް ނޫނެވެ.\n"ރީން ޕްލީޒް... އަންޖަލްއަށްޓަކާ..." އައިދަންގެ ޖުމްލަ ފުރިހަމަ ނުވަނީސް އައިރީން މެދުކަނޑާލި އެވެ. "ޑޯންޓް ޔޫ ޑެއާ ބްރިން ހާ އިންޓު ދިސް..." ޝަހާދަތް އިނގިލިން އައިދަންގެ މެއާ ހަމައިން ވިއްދާލައިފައި އައިރީން އެންގި އެވެ. އެލޮލާއި އަޑުގައި ސާބިތުކަމެވެ.\nއޭނަ އަތް ތިރިކޮށްލީ އައިދަން އަތް އުފުލާލައިފައި އޭނަގެ އަތުގައި ހިފައިލަން އުޅުނީމަ އެވެ.\n"އައިދަން އަހަންނަށް އެހުރިހާ އަނިޔާއެއް ދިންއިރު ވެސް އަންޖަލް އޮތީ ދިރި ދިރި. ހަމައެކަނި ތަފާތަކީ އޭނަ އުފަން ނުވާކަން. އަހަރެންގެ ބަނޑުގައި އޮތްކަން. އެކަމަކު އަންޖަލް ވުޖޫދުގައި ވުމަކުން އައިދަންގެ އަމަލުތަކަކަށް އެއްވެސް ބަދަލެއް ނައި. ނިޝާލް އައިދަންގެ މޫނުގެ ކޮޅުފައިން ޖަހާފަ ނުދިޔަނަމަ އަދިވެސް..." އައިރީން ލޯމަރާ ބާރުކޮށްލުމަށްފަހު މަޑުމަޑުން ބޯ ހޫރާލައިފައި ވާހަކަ ފުރިހަމަނުކޮށް ހުއްޓައިލީ އައިދަން ލަދުގަނެފައިވާވަރު ފެނި ހަމްދަރްދީ ވެގެނެއް ނޫނނެވެ. އެވާހަކަތައް ދެއްކުމުން މިއަދު ވެސް އޭނަގެ އުޅުނު ޚާލު ހަނދާންވެ ހިތުގައި ރިހުމެއް އުފެދެން ފެށީމަ އެވެ. އެއީ މިހާރު ހުވަފެނެއްގައި ވެސް އޭނަ ދާން ބޭނުން ދިމާއެއް ނޫނެވެ. އަމިއްލަ ބާރެއް ހިނގާނޭ ނަމަ މާޒީން ވެސް އެދުވަސްތައް ފުހެލައިފީހެވެ.\nއޭނަ ލޯ ހުޅުވާލުމަށްފަހު އައިދަންގެ މޫނަށް ބަލައިލާފައި އަނެއްކާ ވެސް ފަހަތަށް ޖެހެން ފެށީ އެދެމެދުގައި އެކަށީގެންވާ ދުރުމިނެއް ބަހައްޓަން ބޭނުންވި ވަރުންނެވެ. އެކަމަކު އޭނަ ހިތްހަމަޖެހޭވަރު ނުވަނީސް އައިދަން ކުރިއަށް ފިޔަވަޅެއް އަޅާލައިފައި އޭނަގެ އެއްއަތުގައި ހިފަހައްޓައިފި އެވެ. އައިރީން އަތް ފޮޅުވާލަން އުޅުމުން ހައްތަހާ ބޮޑަށް އެއިނގިލިތަކުން އޭނަގެ ކުޑަހުޅަށް ބާރުކޮށްލި އެވެ.\n"އެންމެ ރަނގަޅު. އަންޖަލް އަހަރެން މިދޭތެރެއަކަށް ނުވައްދާނަން. އެކަމަކު އަހަރެން ހަމަ ހަޤީޤަތުގގައި ވެސް އައިރީން ބޭނުން. އަންޖަލްގެ މަންމަގެ ގޮތުގައެއް ނޫން. އަހަރެންގެ އަންބެއްގެ ގޮތުގާ ބޭނުންވަނީ. އަހަންނަށް އިހްސާސްވެއްޖެ އަހަރެންގެ އަތުން ގެއްލުވާލެވުނީ ކިހާ އަގުބޮޑު ޖަވާހިރެއްކަން... ރީން ޕްލީޒް އަހަންނަށް މާފުކޮށްދީ!" އައިދަންގެ ވާހަކަތައް އާދޭހަކަށް ބަދަލުވި އެވެ.\nއައިރީންގެ އަތުގައި ހިފާ އަދިވެސް ބޮޑަށް ބާރުކޮށްލައިފައި ގެންގޮސް އަމިއްލަ ހިތާއި ދިމާއިން މޭގައި ޖައްސާ ބާރުކޮށްލީ އެހިތުގެ ތެޅުން އޭނައަށް އިހްސާސްކޮށްދޭން ކަހަލަ އެވެ. ފެންކަޅިވެފައިވާ ދެލޯ އެކަނި ވެސް ފެންނަ މީހާގެ ހިތް މަޑުކޮށްލުމަށް ފުދޭނެ އެވެ.\n"އަހަންނަށް މާފުކުރެވިދާނެ އައިދަން. އެކަމަކު ހަނދާން ނައްތައެއްނުލެވޭނެ..." އައިރީން މަޑުމަޑުން ބުނެލި އެވެ.\nއެއަޑު އަހާފައި އައިދަން ވަގުތުން ގަނޑުވި އެވެ. އެލޮލަށް ބަލަން ފެށީ އޭނަ ބުނި ބަސް ދޮގުކޮށްދޭފަދަ އެއްވެސް ކުލަވަރެއް ފެނޭތޯ ހޯދާފަދަ ގޮތަކަށެވެ. ނޫނީ އޭނަ އަދިވެސް އައިދަންއަށް އެދޭކަން ހާމަވާފަދަ ނިޝާނެއް ހޯދަނީ އެވެ.\n"އައިދަން އެގޮތް ބޭނުންވަންޏާ އަހަރެން އަންޖަލްގެ ދިރިއުޅުމުން އޭނަގެ ބައްޕަގެ މަޤާމު ދޭނަން. އައިދަން ބޭނުން އިރަކު ދަރިފުޅާއި ބައްދަލު ކުރެވޭނެ. އެކަމަކު އޭނަގެ މަންމަގެ ދިރިއުޅުމުން ދެން ފުރުސަތެއް ނެތް..." އަދިވެސް ޔަޤީންކޮށްދިނުމުގެ ގޮތުން އައިރީން ހާމަކުރި އެވެ.\nއެވަގުތު އައިދަން ކުއްލިއަކަށް ބާރުކޮށްލިގޮތުން ނިޔަފަތިތަކުން ހަންގަނޑުވެސް ހީވީ ތޮރުފައިލި ހެންނެވެ. ލޮލަށް ގިނަވި ކަރުނައާއެކު އައިރީން އަތް ދަމައިގަނެވޭތޯ އުޅުނެވެ. އައިދަން ވެސް އެކަން އިހްސާސްވީ ނޫންކަމެއް ނޭނގެ އެވެ. ކުއްލިއަކަށް އެއަތުން ދޫކޮށްލައިފައި އަތް އެލުވާލައިފި އެވެ. އެކަމަކު އޭނަގެ ދެލޯ އައިރީންގެ މޫނަކާއި ވައްކެއްނުވެ އެވެ. ތަދުވިތަނުގައި އަނެއް އަތުން ފިރުމާލައިފައި އައިރީން އިސްއުފުލައިލި އިރުވެސް އައިދަން ހުރީ ބަލާށެވެ.\n"ނަވާލްގެ ސަބަބުންތަ؟" އަސަރެއްނެތް އަޑަކުން އައިދަން އެހި އެވެ.\n"ނޫނީ އައިރީން ތިއުޅެނީ އަހަރެންގެ ކިބައިން ބަދަލެއް ހިފަންވެގެންތަ؟ ތިއުޅެނީ އަހަރެންގެ ސަބަބުން އައިރީން އިހްސާސްކުރި ވޭނާއި ހިތާމަ އަހަންނަށް ވެސް ޖައްސަންތަ؟ އެހެންވެގެންތަ ނަވާލްއާ އިންނަން ތިއުޅެނީ؟" އޭނަ ކުރި ފުރަތަމަ ސުވާލަށް ޖަވާބު ދޭނެ ފުރުސަތެއް ނުދީ އައިދިން އިތުރު ސުވާލުތައް ކުރިމަތިކުރުވި އެވެ.\n"ހާދަ ދަށު ދަރަޖައަކަށް އަހަރެން ތިވައްޓައިލީ؟ ތީތަ އައިދަން އަހަންނާއި ދޭތެރޭ ވިސްނާ ގޮތަކީ؟" އައިރީންގެ އަޑުގައި ޝަކުވާ އެކުލެވުނެވެ. އެސްފިޔަ ޖަހާލައިފައި ލޯ ފުސްކޮށްލަން އުޅުނު ކަރުނަތައް ހިންދައިލި އެވެ. އައިދަން ކުރިމަތީ ބަލިކަށިކަމުގެ އެއްވެސް ކުލައެއް ދައްކާކަށް އޭނަ މިއަދު ބޭނުމެއް ނޫނެވެ. އެރަހުމެއް ނެތް އިލްޒާމުން ވެސް އޭނައަށް އަސަރުކުރިކަން އެނގިގެންނުވާނެ އެވެ.\n"މީ އަހަރެން ބުނާ އެއްޗެއް ނޫން. އައިރީން އަމިއްލައަށް ވެއްޓިގަތީ. އެހެންނޫންނަމަ އަހަރެންގެ ކުރީގެ އަންބެއްގެ ގޮތުގައި ހުރެފަ އަހަރެންގެ ބޭބެއާ އިންނާކަށް ނޫޅޭނެ. އެއްފަހަރުވެސް ވިސްނާލިންތަ މީހުން ކިޔާނެ އެއްޗިއްސާއިމެދު؟" އައިދަން އަލުން ވާހަކަދެއްކީ މުޅިން އާ ޖޯޝަކާއެކުގަ އެވެ. ދުލުން ބޭރުކޮށްލި ކޮންމެ ޖުމްލައަކާ އެކު އައިރީންއާ ގާތަށް ވެސް އޭނަ ފިޔަވަޅެއް އެޅި އެވެ.\nފުރަތަމަ ފަހަތަށް ޖެހުނު ނަމަވެސް ވަކި ހިސާބަކުން އައިރީން ހުއްޓި ފައިތިލަ ސާބިތުކުރި އެވެ. އަތްފޯރާ ހިސާބަށް އައިދަން އައުމުން އަތް ހުރަސްކޮށްލައި އިތުރަށް ކުރިއަށް އައުން މަނާކުރި އެވެ.\n"ހަމަ އެންމެ ފަހަރަކު ރިޖެކްޝަންއަކާ ކުރިމަތިވީއިރަށް އައިދަންގެ އަސްލު ތިހުރީ ފެންނަން. ތީ ހަމަ ކުރީގެ ވެސް އައިދަން. އަހަރެން ބުނަން އޮތީ އެންމެ ވާހަކައެއް. އަހަރެން ކުރަން ބޭނުންވާ ކަންކަމާއި އޭގެ ސަބަބު ކިޔައިދޭވަރުގެ ހައިސިއްޔަތެއް އައިދަންގެ މިހާރު ނެތް. ނަވާލް އަހަރެން ޤަބޫލު ކުރިއަސް އަދި ނުކުރިއަސް އައިދަންއަށް އަހަރެންގެ ދިރިއއުޅުމުން އިތުރު ފުރުސަތެއް ނެތް. ނައު ލީވް!" އައިރީންގެ ވާހަކަ ނިމުމުން ބޮލުން ދޮރު ދައްކައިލުމަށްފަހު ހަށަން ބަނދެލި އެވެ.\nއައިދަން އެވަގުތު ރުޅިއައިސްގެން މުޅި ހަށިގަނޑުން ފާހަގަ ވާވަރުގެ ފުން ދެތިން ނޭވައެއް ދޫކޮށްލާފައި ދޮރާއި ދިމާއަށް ހިނގައިގެންފި އެވެ.\nގެއަށް ވަދެފައި އާހިލްގެ ނަޒަރު ފުރަތަމަ ދަތުރުކޮށްފައި ދިޔައީ އައިރީންގެ ކޮޓަރި ދޮރާއި ދިމާއަށެވެ. އޭނަ ބަލަން ހުރެލާފައި ތަޅުދަނޑި ގެންގޮސް ޓިވީރެކް މަތީ ހުރި އުނބުގަނޑަށް ވައްޓައިލި އެވެ. އެވަގުތު ރާމީން ބަދިގެއިން ބޯދިއްކޮށްލާފައި އޭނަގެ ނަމުން ގޮވާލައިފި އެވެ.\n"އެއްޗެއް ކައްކަނީތަ؟" ކައިރިއަށް ދަމުން އާހިލް ސުވާލުކުރި އެވެ.\nރާމީން ބޯޖަހާލުމަށްފަހު އޭނަ ފަހަތުން ދާން އަތުން އިޝާރާތްކޮށްލާފައި އަވަސް އަވަހަށް ވަދެގެން ދިޔަ އެވެ. ސަމުސަލެއްނަގައި އުނދުންމަތީ ހުރި ތެލިން އެތިކޮޅެއް އެއަށް އަޅައިގެން އެނބުރެންވާއިރަށް އާހިލް ގޮސް ގޮނޑިއެއް ދަމާލައިގެން އިށީނދެލީ މޭޒު ދޮށުގަ އެވެ. ރާމީން ކައިރިވެފައި ފުރަތަމަ ސަމުސަލުގައި ހުރި ކާއެއްޗިއްސަށް ފުމެ ކުޑަކޮށް ހިހޫކޮށްލި އެވެ. އިރުކޮޅަކުން އާހިލް އަނގަ ހުޅުވާލައިފައި ރާމީން ދިއްކޮށްލި ސަމުސަލުން އެތިކޮޅެއް ރަހަ ބަލައިލި އެވެ.\n"ކޮން ރަހައެއް މަޑީ؟" ރާމީން އެހި އެވެ.\nދެނެގަންނަން މަސައްކަތް ކުރާފަދަ ގޮތަކަށް ބުމަ ކައިރިކޮށްލައިގެން އިނދެ ކާއެތިކޮޅު ދިރުވާލައިފައި އާހިލް ބަލާލިއިރު ރާމީން ހުރީ ޖަވާބަކަށް އިންތިޒާރުކޮށްގެންނެވެ. އޭނަ ކޮނޑު އަރުވައިލުމުން އަނގައަށް ވައްތަރެއް ޖައްސާލައިފައި އަނެއްކާ އެތިކޮޅެއް ނަގާފައި މިފަހަރު ރަހަ ބެލީ އަމިއްލަ އަށެވެ.\nއާހިލް ދުރު ބަލަން ވިސްނުމަކަށް ގެއްލިފައި އިންދާ ރާމީން ދެ ތައްޓަށް ކާއެއްޗެހި އަޅައިގެން އައިސް އަނެއްފަރާތުގައި އިށީނދެލި އެވެ. ރާމީން ގޮވައިލުމުން އަޑު ނީވިގެން މޭޒުމައްޗަށް އަތް ނަގައި އާހިލްގެ އަތްތިލައިގައި ހިފައިލުމާއެކު ކުއްލިއަކަށް ބަލައިލި އެވެ.\n"އަހަރެންގެ ކޮއްކޮ ބޭނުންވޭ ރީންއާ އިންނަން..." އަނބިމީހާއާ ހަތަރުކަޅި ހަމަކޮށްލަމުން އާހިލް ހާމަކޮށްލި އެވެ.\n"އެހެންވެތަ އައިދަން އައިސް އެއުޅެނީ؟ އިންނަން އަހަންވެގެންތަ؟" އާހިލް އުންމީދުނުކުރާފަދަ ޖޯޝަކާއިއެކު ރާމީން އެހި އެވެ.\nވަގުތުން އާހިލްގެ ބުމަ ގޮށްޖެހުނެވެ. އޭނަ އަވަސް އަވަހަށް ކޮޅަށް ތެދުވީ އައިދަން އައިސް އުޅޭ ހެއްޔޭ ސުވާލުކުރަމުންނެވެ. އަދި ރާމީންއަށް ޖަވާބުވެސް ނުދެވެނީސް އެތަނުން ނިކުންނަން ހިނގައިގެންފި އެވެ. ފަހަތުން ރާމީން ވެސް ދިޔަ އެވެ. އެދެމީހުންނަށް ގޮސް އެކޮޓަރި ދޮރުމައްޗަށް އެރުނީ އިއްތިފާޤުން އައިދަން ދޮރު ހުޅުވާލައިފައި ނިކުތް ގަޑީގަ އެވެ. ކުރިމަތިން އެމީހުން ފެނުމުން އައިދަންއަށް ހުއްޓެވުނެވެ. އެކަމަކު ދެން އަނެއްކާ ވެސް އެމީހުން ކައިރިން ރެކިގެން ދާން ހިނގައިގެންފި އެވެ.\nއާހިލް ކޮއްކޮގެ ފަހަތުން ދާން ފެށި ވަގުތު ރާމީން ވަނީ އައިރީން ކައިރިއަށް ކޮޓަރިއަށެވެ. އައިރީން ފުރަގަސްދީގެން ހުރީ ހަށަން ބަނދެލައިގެންނެވެ. އޭނަ ވަދެގެންދާ އަޑު އިވިގެން ވެސް ބަލައެއްނުލި އެވެ. އޭނަގެ ސަމާލުކަން ލިބުނީ ރާމީން ގޮސް ކުރިމައްޗަށް ހުއްޓި މުލައްދަނޑީގައި ހިފައިލީމަ އެވެ. ސިހިފައި ހަށަން މޮހައިލި ވަގުތު ދައްތަގެ މޫނުން ސުވާލުތައް ހުރީ ފެންނާށެވެ. ދައްތަ އޮޅުންފިލުވަން ބޭނުންވަނީ އޭނައާ އައިދަންގެ މެދުގައި ދެކެވުނު ވާހަކަ އެވެ.\nނަސީބަކުން އަންޖަލް ކުކުރާލުމުން އެވަގުތަށް އައިރީން ސަލާމަތްވި އެވެ. ދަރިފުޅު ނިންދަވަން އަތުން މަޑުމަޑުން ފިރުމައިލަ ފިރުމައިލާ ހުރި އޮތް ވަގުތުކޮޅު ވިސްނައިލަން ލިބުނެވެ. ތެދުވެ ހިންދެމިލީއިރު އަނެއްކޮޅުން އާހިލް އައިސް ދޮރުގައި ޓަކި ޖަހައިފި އެވެ. ރާމީން ދޮރު ހުޅުވާލުމުން އާހިލް ވަނީ ތަންކޮޅަށެވެ. ދެން ހުއްޓިއްޖެ އެވެ.\n"ޔޫ ރިޖެކްޓެޑް ހިމް." އާހިލް އެސުވާލުކުރީ އައިރީންގެ ޖަވާބަކަށް އެދިގެން ކުރި ސުވާލެއްގެ ގޮތުގައެއް ނޫނެވެ.\n"ކީކޭ ތިކިޔަނީ؟ ރީން ދެކޮޅުހެދީއޭ؟" އާހިލްގެ ފަހަތުން ކަހަލަ ގޮތަކަށް ރާމީން ވާހަކަދެއްކި އެވެ.\nޖަވާބުދިނުމުގެ ބަދަލުގައި އައިރީން ގޮސް އިށީނދެލީ އެނދުގަ އެވެ. އޭނަ އެއްއަތުން ނިއްކުރި މޮޑެލާފައި ތިރިކޮށްލައި ދެއަތް އެކީ އުނގުތެރެއަށް ލައިގެން ބަލަން އިނެވެ. އާހިލް އާއި ރާމީން އެކަކު އަނެކަކަށް ބަލާލުމަށްފަހު އައިސް ރާމީން ކޮއްކޮގެ މަގަތުގައި އިށީނދެލި އެވެ.\n"އެއްވެސް މީހެއްގެ ޕްރެޝަރުގަ ނުޖެހި ރީން އެކަނި ނިންމި ނިންމުމެއް ކަމަށް ވަންޏާ އާހިލްބެ މިހުރީ ރީންއަށް އެއްބާރުލުން ދޭގޮތަށް. ނަވާލް އަކ ވަރަށް ރަނގަޅު ޒުވާނެއް. ކޮއްކޮއަށް ވިއަސް އަހަރެން ބުނާނީ އައިދަންއަށްވުރެ މާ އުފާވެރި ދިރިއުޅުމެއް ނަވާލް ހޯދަދޭނެ އޭ..." އާހިލް ވާހަކަދެއްކި އަޑު އިވުނެވެ.\nއެވަގުތު ރާމީންއަށް ލިބުނު ސިހުމުގައި އާހެއްގެ އަޑު އިއްވައިލެވުނެވެ. އެކަމަކު ދެކޮޅަށް އޭނަ އެއްވެސް އެއްޗެއް ނުބުނެ އެވެ. އައިރީން އިރުކޮޅަކުން އިސްއުފުލާލައިފައި ހަތަރުކަޅި ހަމަކޮށްލި ވަގުތު އާހިލް ފަދައިން އެއްބަސްވުމުގެ ގޮތުން ބޯޖަހާލައިފައި އޭނަގެ ކޯތާފަތުގައި އަތް ޖައްސާލައި ހިނިތުންވެލި އެވެ. އައިރީން އެހުރިހާއިރު ހިފަހައްޓައިގެން ހުރި އިހްސާސްތައް ބަންޑުންވީ އެގަޑީގަ އެވެ. ދައްތަގެ އަތާއެކު ކޯތާފަތުގައި ހިފަހައްޓައިލެވުނު ވަގުތު ލޯ ފުރިގެން ކަރުނަ އަތުވެއްޖެ އެވެ. އެކަމަކު އެއީ ހިތާމައިގެ ކަރުނައެއް އަދި އުފާވެރިކަމުގެ ކަރުނައެއް ވެސް ނޫނެވެ. އެއީ އެތައް ދުވަހަކަށްފަހު އިންސާފު ލިބުމުން އައި ކަރުނަ އެވެ. އެތައް ދުވަހެއްވީ ޒަޚަމްތަކަށް ޝިފާ ލިބުމުން އައި ކަރުނަ އެވެ. އެހިތުގެ ހަމަޖެހުން ނަގާލައި މޭގައި ނުފިލާވި ރިހުމާއި ނުތަނަވަސްކަން ނެތި އުދުހިގެން ދިއުމުގެ ނަތީޖާ އެވެ. ދެން އޭނައަށް މާޒީގެ އަނދިރިކަން ހަނދާން ނައްތާލައިފައި މުސްތަޤްބަލާއިގެން ކުރިއަށް ދެވިދާނެ އެވެ.\n"މިކަމާ އައިދަންއަކާ އެއްވެސް ގުޅުމެއް ނެތް. މީ އަހަރެން އައިދަން ދަށްކޮށްލަން ނޫނީ އޭނަ ދެރަކޮށްލަން ކުރާ ކަމެއް ނޫން. އަހަރެން ރީންއާ އިންނަން ބޭނުންވަނީ އުމުރަށް އެކީ އުޅެން... އަހަރެން ވަރަށް މަސައްކަތް ކުރާނަން އޭނަ އުފަލުގަ ބަހައްޓަން. އަދި އަންޖަލްއަށް ބައްޕައެއްގެ ލޯބި ދޭނީ އެއީ އަހަރެން އަމިއްލަ ދަރިއަކު ކަމުގައި ދެކިގެން. އެކަމަކު އައިދަން ވެސް ބާކީކޮށެއް ނުލާނަން. އޭނައާ އޭނަގެ ދަރިފުޅުގެ މެދަށް ހުރަހަކަށް ނުވާނަން. އޭނަ ބޭނުމިއްޔާ އޭނައަށް އޮންނާނެ އަންޖަލްއާ ގުޅުން ބޭއްވުމުގެ ފުރުސަތު.." ބައްޕަގެ ސުވާލުތަކަށް ޖަވާބުދެމުން ނަވާލް ކިޔައިދިނެވެ.\nއޭނަގެ ކޮންމެ ލަފްޒެއްގައި ތެދުވެރިކަންވި އެވެ. އެކަން އޭނަގެ މޫނާއި ލޮލުން ވެސް ހުރީ ފެންނާށެވެ. އަދި އަބްދުލްހަންނާނުއަށް އަމިއްލަ ދަރިފުޅު އެނގެ އެވެ.\n"ބައްޕަ ޝައްކެއް ނުކުރަން ނަވާލް އަންޖަލްއަށް ބައްޕައެއްގެ ލޯބިދޭނެ ކަމާއިމެދަކު އެއް. އަދި އައިދަންއަށްވުރެ ދެގުނަ ރަނގަޅަށް އަންޖަލްއާއި އަންޖަލްގެ މަންމައަށް ބަލާނެކަން ވެސް އެނގޭ. އެކަމަކު ދަރިފުޅާ! އެއްއާއިލާއެއްގެ ގޮތުގައި އުޅެން ބަލާއިރު ނިކުންނާނެ މައްސަލަތައް ހަނދާން ނައްތައިލާފަ އަވަސް އަރުވާލައިގެން ކަމެއް ނިންމުމަކީ ރަނގަޅު ގޮތެއް ނޫން..." އަބްދުލްހަންނާނު އިށީނދެއިން ގޮނޑިއަށް ގެނބިލަމުން އެއް އަތުން ނިތުގައި އަތް ހާކައިލި އެވެ.\nނަވާލް ހިމޭނުން އިނދެލާފައި އެވާހަކައަށް ދިން ޖަވާބު އިވުމުން ކުއްލިއަކަށް އަތްތިރިކޮށްލާފައި ބަލައިލެވުނެވެ.\nގޭގެ ބެލް ޖަހާ އަޑު އިވުނީ އައިރީން ބަދިގޭގައި ހުއްޓަ އެވެ. އޭރު އަންޖަލް ކައިރީ ކޮޓަރީގައި ވީ ރާމީން އެވެ. ކެއުން މެދުކަނޑައިލުމަށްފަހު ތުން ފުހެލާފައި އޭނަ ގޮސް ދޮރު ހުޅުވައިލި އެވެ. -- ނުނިމޭ --


Nasheedhu ge Majilis Campaign fehtevun Mahchangolhin\nނަޝީދުގެ މަޖިލިސް ކެމްޕޭން ފެއްޓެވުން މައްޗަންގޮޅިން\nމާލެ، 1 ޑިސެމްބަރު 2018: އެމްޑީޕީގެ ގަމުމީ މަޖިލީހުގެ 169 ވަނަ ބައްދަލުވުމުގެ ތެރެއިން - ފޮޓޯ: މުހައްމަދު އަފްރާހް | އަވަސް\nކުރީގެ ރައީސް މުހައްމަދު ނަޝީދު ރައްޔިތިން މަޖިލިސް އިންތިހާބުގެ ކެމްޕޭން މާދަމާ ރޭ ފައްޓަވަން ނިންމަވައިފި އެވެ.\nއެމަނިކުފާނު މިއަދު އިއުލާން ކުރެއްވި ގޮތުގައި، ރައްޔިތުން މަޖިލީހުގެ ކެމްޕޭން އެމަނިކުފާނު ފައްޓަވާނީ މާދަމާ ރޭ މައްޗަންގޮޅި ކާމިނީ މަގުގައި މާދަމާ ބާއްވާ ކެމްޕޭން ހަރަކާތަކުން އެވެ. މާދަމާ ރޭ 9:00 ގައި ބާއްވާ އެ ކެމްޕޭން ހަރަކާތައް ވީހާ ވެސް ގިނަ ބޭފުޅުން ވަޑައިގަތުމަށް އެމަނިކުފާނު ވަނީ ދައުވަތު އަރުވައިފަ އެވެ.\nކުރީގެ ރައީސް މުހައްމަދު ނަޝީދުވެސް ރައްޔިތުން މަޖިލީހަށް ވާދަކުރައްވާ ކަމުގެ އަޑުތައް ވަނީ ގަދަވެފަ އެވެ. އެގޮތުން އެމަނިކުފާނު ކުރިމަތިލައްވަނީ މައްޗަންގޮޅިއަށް އަލަށް އިތުރުވާ ދާއިރާއަށް ކަމުގެ އަޑުތައް ވެސް ގަދަވެފައިވެ އެވެ.\nމައްޗަންގޮޅީގައި މިހާރު އޮންނަނީ ދެ ދާއިރާ އެވެ. އެއީ މައްޗަންގޮޅި އުތުރު ދާއިރާ އާއި މައްޗަންގޮޅި ދެކުނު ދާއިރާ އެވެ. މައްޗަންގޮޅި އުތުރު ދާއިރާގެ ގޮނޑި ފުރުއްވަމުން ގެންދެވި މާރިޔާ އަހުމަދު ދީދީ ޑިފެންސް މިނިސްޓަރުކަމާ ހަވާލުވެ ވަޑައިގަތުމުން އެ ގޮނޑި ވަނީ ހުސްވެފަ އެވެ. މީގެ އިތުރަށް އިލެކްޝަންސް ކޮމިޝަމުން ބުނެފައި ވަނީ މައްޗަންގޮޅިއަށް މިފަހަރު އާ ދާއިރާއެއް އިތުރުވާނެ ކަމަށެވެ.\nކުރީގެ ރައީސް މުހައްމަދު ނަޝީދުގެ ސިޔާސީ ހަޔާތް ފެއްޓެވީ ވެސް 1999 ގައި ރައްޔިތުން މަޖިލީހަށް ވާދަކޮށް އޭރު މާލޭގެ ދެ ގޮނޑިން ކުރެ އެއް ގޮނޑި ކާމިޔާބު ކުރައްވައިގެން އެވެ. އެހެން ނަމަވެސް ވެލާނާގެއިން ލިޔުންތަކެއް ނެގި މައްސަލައެއް ސާބިތުވެ އެމަނިކުފާނުގެ މެންބަރުކަން އެފަހަރު ގެއްލުނެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މަޖިލިސް އިންތިހާބު 2019\nމަޖިލިސް ރައީސް ކަމަށް އަފީފްގެ ވެސް ޝައުގުވެރިކަން


Male' Kairy Rahthah Gulhaalan Yameen Vefaiva Vaudhu Fuhdhan Nasheed Ninmavaifi - Vaguthu\nކުރީގެ ރައީސް މުހައްމަދު ނަޝީދު ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: މުހައްމަދު ޖިމީ\nޖެނުއަރީ 10, 2019 22:18\nނުދޭނަން ކިތައްމެ ވަރެއްކިރިޔަސް ވޯޓެއް\nނުވެސް ކުރެވޭނެ އެވަރުގެ މަސައްކަތެއް!! އެކެޕޭސިޓީއާ އެފަދަކަމެއް ވަށާޖެހޭގޮތަށް ރާވާ ވިސްނުންތެރިކަމާއެކު ރަގަނޅަށް ކުރުމުގެ އެއްވެސް ގާބިލްކަމެއްވެސް ނުހުންނާނެ!! ވޯޓް ކައރިވާތީ ކިޔާ އެއްޗެހި މީ!! ރިޔާސީ އިންތިޚާބު ބޯމަތިވެގެން އުޅުނު ދުވަސްވަރު އިބޫ ސޯލިހާއި އެހެން މީހުންވެސް ނޭވާނުލާ ބައިވަރު ވަޢުދުތަކެއް ވިއެއްނު!! ހަމަ ނުކުރެވޭނެ މާބޮޑުކަމެއް!! ރާއްޖޭގެ އިގްތިސޯދުވެސް ކުރިއަރުވާކަށް ނޭގޭނެ!! ރައިސް ޔާމީނުގެ ހުރި ގާބިލްކަމެއް މިއިން އެއްވެސް ރޮގެއްގައި ނުހުންނާނެ!! އެކަން މިހާރު ދިވެހި ރައްޔިތުންނަށް އެގޭނެ!! މިއީ ވަރަށް ދެރަކޮށްވިކަމެއް މިފަސް އަހަރުގެ ދައިރު ރައިސް ޔާމީނަށް ރައްޔިތުން ނުދިނުން!! ދެން މަޖްލިސް ގޮނޑިކޮޅެއް ރައިސް ޔާމީންގެ ފަޅިން ބަޔަކަށް ރައްޔިތުން ދީފިނަމަ އަދިވެސް އެމަގުން ކަންކަން ކުރުމަށްޓަކައި ބާރު އެޅޭނެ!!\nޖެނުއަރީ 10, 2019 22:23\nމީނަ ކޮން ހައިސިއްޔަތަކުން މި ވައުދު ވަނީ؟ އަދިވެސް ހީވަނީތޯއްޗެ ރައީސަކީ ތިމަންނައޭ. އައްޗީޑި!\nޖެނުއަރީ 10, 2019 22:25\nޖެނުއަރީ 10, 2019 22:26\nބުނާބަހާ ދިމާ އިދިކޮޅަށް ޢަމަލުކުރާ މީހެއްމިއީ. މިމީހުންގެ ވިސްނުންހުރިގޮތް އޮތީ ވަރަށް ރަނގަޅަށް ސާފުވެފަ އެއީ:- މަޖްލިހުގެ އަޣްލަބިއްޔަތު ހަމަ ލިބުމާއެކު މެންބަރުންނަށް ޕާޓީ ބަދަލު ނުކުރެވޭ ގޮތަށް (ކުރިންއޮތްގޮތަށް) ބަދަލުކުރުން. ވެރިކަމުގެ ނިޒާމަކީ ބަރުލަމާނީ ނިޒާމުކަމަށް ހަދާ މިކަލޭގެ ބޮޑުވަޒީރަކަށް ވެ ސޯލިޙުގެ ބާރުކަނޑުވާލުން. އަދި މުޝްރިކުން ބޭނުންވާގޮތަށް އިސްލާމްދީނުގެ ބާރު ކަނޑުވާލާ ސެކިޔުލަރ އުޞޫލު ގާއިމުކުރުން. އޭރުން ހުރިހާ ދީނެއް މިގައުމުގައި އޮންނާނެ. އަދި އެ ދީންދީނުގެ އަޅުކަންކުރާ ތަންތަން ހުންނާނެ. ދެން އޮންނާނީ މީނާގެ ޚުދުމުޚުތާރު ވެރިކަމެވެ. އިދިކޮޅު ޕާޓީތަކާ، އިދިކޮޅު އަޑުތަށް ގަދަބާރުން ކަނޑުވާލާނެ. އެހައިރުން މީނާވާނީ އަނދިރިއަނދިރިން-2 އަށެވެ.\nޖެނުއަރީ 11, 2019 04:12\nޖެނުއަރީ 10, 2019 22:27\nޝުކުރިއްޔާ ރައީސް ޔާމީން. މިގައުމުގެ ސިޔާސީންނަށް ތަރައްގީއޭ ކިޔާއެއްޗެއް ދަސްކޮށްދެއްވީތީ. ތަރައްގީނުކޮށް ދެންވެރިކަމަކު ނުތިބެވޭނެ. ރައްޔިތުންގެ ފުދުންތެރިކަން ބޮލަކަށް ޖެހޭމިންވަރު 10 ހާހަށް ހަދައިދިނީ ޔާމީނު.\nޖެނުއަރީ 11, 2019 01:22\nރައްޔިތުންގެ ބޮލަކަށްޖެހޭ ދަރަނީގެ 1ލައްކަ 80ހާސް ބޮޑު ކޮއްލަދިނީ ތިޔަ ހީވާގި ރައީސް ޔާމީން. ސުކުރިއްޔާ މިލިޔަނާރ\nއިންޑިއާ އަތުން އެ ނެގި 21.5 ބިލިއަން އެއީ ހިލޭ އެހީތަ.\nޖެނުއަރީ 11, 2019 09:30\nދަރަނީގެ ވާހަކަ ދައްކަން މިސަރުކާރު މިހާރު ލަދު ގަންނަންޖެހޭނެ!! މިސަރުކާރުގެ ފުރަތަމަ މަސް ދުވަހުގެތެރޭ މިވަނީ އިންޑިޔާއިން 1.2 ބިލިއަން ޑޮލަރު ދަރަނީގެ ގޮތުގައި ނަގާފަ!! 350 މިލިއަން ރުފިޔާގެ ޓީބިލް ވިއްކާފަ!! މިވެސް ދަރަނި އިންޓްރެސްޓް ބޮޑު!! ދެން ކޯޗެކޭ ކިޔާކަށް!! ރައިސް ޔާމީންގެ5ސް އަހަރުގެ ދައުރުގައި ދަރަނީގެ ގޮތުގައި އޮތީ 1.3 ބިލިއަން ޑޮލަރު! އެއީ އެތައް ބޮޑެތި އުމްރާނީ ތަރައްގީތަކެއް ކޮށްފަ!! އެހެރީ ފެންނަން ކުރި ތަރައްގީ!! ބަލާ 25 ބުރީގެ ހޮސްޕިޓަލް، ހުޅުމާލެ މާލެ ބްރިޖް. އެއަރޕޯޓްގެ އާ ރަންވޭ އާއި އެއަރޕޯޓްގައި ނިންމަމުން އެގެންދާ ބޮޑެތި މަސައްކަތްތައް!! ހުޅުމާލެ އަލަށް ހިއްކާ މަގުތައްހަދާ 25 ބުރީގެ 16 ހައުސިންގް ފްލެޓްތައް، މާލޭގެ ހާބަރު ކަޑަތަކާ މާލއިން ފެށިގެން ހުޅުމާލެއާ ހަމަޔަށް ހަދާފައިވާ ރީތި ބޮޑު މަގު، މާލެ އިންޑަސްޓްރިއަލް އޭރިޔާއޭ ކިޔާތަނެއް ހިއްކާ ހަދާފައިވާ ނަލަތަން!!! އަތޮޅުތަކުގައިވެސް އެތައްކަމެއްވަނީ ކުރައްވާފަ! މިކަހަލަ އެތައްކަމެއް އެވަނީ ކުރާއްވާފަ!! އެހެންވީމަ ވާހަކަ ނުދައްކާ! ކަލޭމެންގެ ވެރިކަން ނިމޭނީ މިގައުމު ހުރިހާގޮތަކުން ފަހަތަައް ފޮނުވާލާފަ!! ރައިސް ޔާމީން ވަރުގެ ގާބިލް މީހަކު އަދި މިރާއްޖޭގެ ވެރިކަމަކަށް ހަމަ ނާދޭ!!\nތިކަން މިސަރުކާރަށް ކުރެވިދާނެބާ ޔާމީން ވަނީ އޭނަބުނި ކަންތައްކޮއްފަ ވަރަށް ޕްރެސަރުގަ އަންނި ކޮއްފިއާމުން މޮޅޭ މަބުނާނަން އިނގިދާނެތާ\nކިހިނެއް ބުރިޖު އެޅޭނީ! ރައީސް އެލެކްސް. ހެހެ.\nޖެނުއަރީ 10, 2019 22:56\nނިކަމެތި ގައުމުތަކުގެ ސަފުން ދިވެހިރާއްޖެ ވަނީ އަރާފައި. މިއަދު ރާއްޖޭގެ ގައުމީ އުފެއްދުންތެރިކަން ވެސް އަދި ރާއްޖޭގެ ރައްޔިތުންގެ ބޮލަކަށް ޖެހޭ ނިސްބަތް މިވަނީ މެދު ފަންތީގެ ގައުމުތަކުގެ ސަފުގައި" ނަޝީދު ވިދާޅުވިއެވެ.\nބަލަ ކެނެރީ އޫރާ ކަލޭގެ ޒައްރެއްގެ މިންވަރުގެ ހިއްސާވެސް ނޯބްނާނެ މި ގައުމު ތިބުނާ މެދުފަންތިއަށް×އަންނަން. ކަލޭ ކުރިކަމަކީ8 ފެބްރުއަރީގަ މި ގައުމުގަ ހުޅުޖަހާ އންދާލުން. ދއން މި ގައުމުގެ އިޖްތިމާއީ ފޭރާން ވެއްޔާ މޮޑެލުން. ކެނެރީ އޫރު އަގަ ނުގަޅާ މަޑޔން ހުރޭ\nޖެނުއަރީ 10, 2019 23:04\nވައުދުފުއްދަން މަޖުލިސްމެޖޯރިޓީ ހޯދުން މެނިފެސްޓޯއަކުނެތް.\nމީނާ ދެއިރު ޕޯޑިއަމަށްއަރާ ވައުދުތައް ވާއިރު ހީވަނީ މިހާރު ރާއްޖޭގެ ރައީސަކީ މިއީހެން.\nޖެނުއަރީ 10, 2019 23:05\nރައީސް ނަޝީދުގެ ވިސްނުން މިހާރު ހުރި މިސްރާބު ބަރާބަރު. ތާއީދު އިތުރުވާނެ.\nއަޖާބެއްތާ ދޯ. މިރާއްޖޭގެ މިހާރުގެ ރައީސް އަކީ ކާކުބާ\nޖެނުއަރީ 10, 2019 23:11\nވަގުތު ކުދިން ރަނގަޅަށް މަޢުލޫމާތު ހޯދަބަލަ! ރައީސް ނަޝީދު ވަނީ މާކުރިން ތިތަންތަން ގުޅާލުމުގެ ޕުލޭން އެކުލަވާލާފަ!\nޖެނުއަރީ 10, 2019 23:13\nނަސީދަކަށް އަދި އެމްޑީޕީ އަކށް ތިޔަކަމެއްނުވާނެ. ތަރައްގީގެ އެއްވެސް ވިސްނުމެއްނެތް . ތަރައްގީ ކޮށްދޭކަށް ބޭނުމެއްވެސް ނުވޭ . ބޭނުންވަނީ ރިސްވަތު ބަހައިގެން ވެރިކަން ދެމެހެއްޓުން. ހެއްކަކީ ވައުދޭބުނެ ގާނޫނީ ހައިސިއްޔަތެއްނެތި ދޭންއުޅޭ ހެނދުނުގެ ނާސްތާ އެއީ ގާނޫނުއަސާސީގެ 97 އާއި 250 ގަ ބުނާފަދަ ގާނޫނެއްނެތި ދޭން އުޅޭ ނާސްތާ އެއް މިވާނީ ހަމަ ރިސްވަތަށް\nޖެނުއަރީ 10, 2019 23:20\nއަމިއްލަ ޙިޔާލަށް އެފަދަ ކަމެއް އަންނަވަރަށްވުރެ ގަާރުކަންބޮޑު ގަޅިންނަށް މީހެއްގެ މޮޅުވިސްނުމުން ދޭ ހިޔާލެއް ނޫނީ ކުރަންފަށާ ކަމެއްގެ ފޮނިކޮޅު ދޯ ބޯލަން އެނގޭނީ.. ތިޔަކީ މިޔަދަކު ތިޔަ މަރުމޯލުގެ ފުށުން ފެނުނު ކަމެއް ނޫނޭ.. ފެށުނީއްސުރެ އެހެން އުޅޭ ގަމާރެއް ތިޔައީ...\nޖެނުއަރީ 10, 2019 23:25\nނަސީދު ތިޔަ ވިދާލުވާގޮތައް ވެއްޖެޔާ ރަނގަޅު ދެރައީ ކަންކަން އެމަގަށް ނުހިނގާތީ\nޖެނުއަރީ 10, 2019 23:28\nޖެނުއަރީ 10, 2019 23:30\nރައީސްގެ ފަރާތުން ނިންމެވި ކަމެއްތޯ ނުވަތަ ބޮޑުވަޒީރުގެ ފަރާތުންވި ވަޢުދެއްތޯ.\nޖެނުއަރީ 10, 2019 23:51\nނަސީދު ދުނިޔެއަށް އަމުގެ ކުރިން ދޯ ނަސީދު އެހިޔާލު ދިނީ . ނަސީދަށް ދެވޭނީ ކޮންހިޔާލެއް ހަވާލުވި ވަޑަންގެއާކުންފުނި ބަގުރޫޓް ގައުމުބަގުރޫޓް ވަނީއޭ އައި އެމްއެފުން ބުނީމަ އަވަހަށް ދިނީ އިސްތިއުފާ ކިޔެވި އެއްޗެއްނެތް ގްރޭޑް 8 ން މަޖީދިއްޔާން ކަނޑާލި ހެދީ މެރިޓައިމް ހުންނަނީ ވިސްނަނީ ކޮންމެވެސްމީހަކަށް ލަނޑެއްދޭންކުރާނީ ކޮންކަމެއް. މިފަދަ މީހާގެ ހުންނާނީ ކޮންތަރައްގީގެ ހިޔާލެއް ތަ ؟\nޖެނުއަރީ 11, 2019 01:03\n2018 ވަނަ އަހަރު ރިޔާސީ އިންތިހާބު ކާމިޔާބުކޮށް ވެރިކަމުގެ ހުވާކުރީ މި ނަޝީދުތަ؟ މީ ދިވެހިންނަށް ޖެހިފައޮތް މުސީބާތަކަށް ވެއްޖެއްނު. ނުދަންނަ ކަމެއް، ނޭނގޭ ކަމެއް، ނުބެހޭ ކަމެއް ދުނިޔެމަތީ ނެތޭ...\n"ނިކަމެތި ގައުމުތަކުގެ ސަފުން ދިވެހިރާއްޖެ ވަނީ އަރާފައި. މިއަދު ރާއްޖޭގެ ގައުމީ އުފެއްދުންތެރިކަން ވެސް އަދި ރާއްޖޭގެ ރައްޔިތުންގެ ބޮލަކަށް ޖެހޭ ނިސްބަތް މިވަނީ މެދު ފަންތީގެ ގައުމުތަކުގެ ސަފުގައި"\nމި ކުރިއެރުމުގައި، ނަޝީދުގެ ދައުރަކީ ކޮބައިތޯ؟؟ ރައީސް ޔާމިންގެ ދައުރަކީ ކިބައިތޯ؟ ނަޝީދު ލަދުގަނެބަލަ!!\nވަގު ބާޣީ ޓެރަރިސްޓް (ތިން ލަގަބުގެ ވެރިޔާ)\nޔާމީން ނޫނީ ރައްޔިތުންނަށް ކަމެއް ކޮށްދޭން ވައުދުވީ މީހެއް ނެތް. ކޮށްދޭން އެނގޭނެ މީހެއްވެސް ނެތް.\nޖެނުއަރީ 11, 2019 01:42\nރައީސް ޔާމީނު ކުރިޔަސް ތި އަންނި އަކަށް ނުވާނެ. އޭނަ އެއުޅެނީ މިދައުރު ހަމަވުމުން ވެރިކަން އެމްޑީޕީ އަށް ގެއްލިދާނެތީވެ ރައްޔިތުން ހައްދަން... މިވެރިންނަށް މަޝްވަރާ ކުރުން ނޫން އިތުރު އެއްވެސްކަމެއް ނުކުރެވޭނެ\nޖެނުއަރީ 11, 2019 01:45\nއޭ މީކާކުތަ ؟ މީކޮން ޖޯކަރެއް މިއުޅެނީ ؟؟؟ ކޮބާ އަހަރެން ވޯޓު ދިން އިބުރޭ ސޯލިހު.. އަނެއްކާ ބޭރުކޮއްލީތަ ؟\nޖެނުއަރީ 11, 2019 06:09\nޖެނުއަރީ 11, 2019 06:15\nކެނެރީގޭ ގުނބޯ!!! ކަލެއަކީ ޤައުމް ހިންގޭ ވަރަށްވުރެ ހިލްމީ ގޮތުން ދަށް މީހެއް. ކަލެއަކީ ޙިކްމަތު ޢަމަލީ މައިދާނުގައި ސުމެއް. ޢަހަރުމެން ކަލޭގެ ވެރިކަން ދެކެފީމު. ޢެމް ޑީ ޕީގެ ވެރިކަމަކީ ޤައުމް ފަނާކުރަނިވި ވެރިކަން. ޢިންޑިޔާއަށް އަޅުވެތިވެ އޮވެ ކޮން ވެރިކަމެއް ކަލޭމެންނަށް ކުރެވޭނީ. ކަލެއާއި، އިބޫ ސާލިހް ގެ ހުރީ ކުރަފި ސިކުނޑި. ޢެކަކު ގްރޭޑް9ން ވެރިކަމަށް! ޢަނެކަކީ ސިކުނޑީގައި ތެތްކަމެއް ނެތް ކުރަތްޕެއް. މިޤައުމް މިދާ ރޭޓުން ދަންޏާ5އަހަރު ނިމޭއިރު އޮންނާނީ އަމިއްލަ ވަންތަކަން ކެނޑި އިންޑިޔާގެ އަވަށެއްގެ ގޮތުގައި. ޢަހަރެމެން އެމް ޑީ ޕީ އަށް ސަޕޯޓް ނުކުރެވެނީ އެއީ ތަރައްޤީ އާއި އަމިއްލަ ވަންތަކަމާއި ދުރު އަދި ޤާބިލް ބަޔަކަށްނުވާތީ.! ކަލެއަށައި ކަލޭމެންގެ ވެރިކަން މާތް ﷲ ދެމެހެއްޓުމަށް އިރާދަ ނުކުރަށްވާށި! ޢާމީން.\nޖެނުއަރީ 11, 2019 07:01\nރ ޔާމީން ކުރެއްވި ކަމަކާ ކުރަން ފެއްޓެވި ކަމެއްގެ ވާހަކަ ދައްކާނެ ފެންވަރުވެސް ނަސީދުގެ ނެތޭ.\nޖެނުއަރީ 11, 2019 07:41\nނިކަމެތީން ގިނައީ.. މުއްސަނދީ މާލޭ ބޭފުޅުން. ބަޖެޓަށް ސަލާމް ޖަހަނީ މުޅި ދުނިޔޭގައި.. ސިޔާސީ މީހުން ބޮޑުމުސާރާގައި އެހާ ގިނަ..\nޖެނުއަރީ 11, 2019 11:13\nދިވެހިރާއްޖެއަށް ބޯހިޔާވަހިކަމާ ބޭސްފަރުވާ އާއި މިނޫނަސް އަސާސީކަންކަމުގެ މަގު ފަހިކޮށްދިނީ އެމްޑީޕީގެވެރިކަމުގައި ރައީސް ނަޝީދު ކަން ސާފުކޮށް އެގޭ . ހުރިހާކަމެއްވެސްވާނެ .\nމީދެން ކާކުތަ....މިދުވަސްކޮޅު ހާދަ ކާޅު ގޮވާއަށުގަދައޭ\nޖެނުއަރީ 11, 2019 17:25\nއެއްވެސް ރޭވުމެއް ޕްލޭނެއްނެތި ހަމަހުރެލާފައި އެއްޗެކޭ ބުނާއިރު، މިބުނެވެނީ، ކީކޭކަމެއް ނޭނގުމަކީ، އެމީހެއްގެ ސިކުނޑީގެ ޙާލަތު ވަޒަންކުރެވޭ ކަންކަމެވެ.5އަހަރުގެ ވެރިކަމެއްގައި މިހާރު ކިތައް ދުވަސް ވެއްޖެތޯ ބަލައިލާއިރު، ކުރެވުނުކަމެއް ނުފެންނައިރު، ވޭތުވެދިޔަ ދުވަސްތަކުގައި ކޮށްފައިވާ ގިނަގުނަ ވަޢުދުތައް ފުއްދުމުގެ އެއްވެސް އުންމީދެއް ގެނަސް ދެއްވާފައި ނުވާއިރު، ފުލުފުލުގައި ވަޢުދު ވަމުންދާއިރު، ތިޔައީ މުޅިން ބޭކާރު ވަޢުދެވެ.\nޖެނުއަރީ 11, 2019 20:26\nމިހާރު ރައީސަކީ ކާކުކަންވެސްނޭނގު\nވާނުވާ ނޭޭގިގެން ކޮސް ގޮވަން ފެށީމާ ދެން ހަކުރު ގިނވޭ\nޖެނުއަރީ 14, 2019 15:58\nނަޝީދު ކޮން ހައިސިއްޔަތަކުން ވެވަޑައިގެންނެވި ވައުދެއް؟


Beynunvegen vihey darifulhu ehlaalee ekuhjage gaiga huri baleege sababun! - TrendingRED\n27 ޖޫން 2017 - 16:36\nމަންމައަކު9މަސް ދުވަސް ވަންދެން ބަނޑުގައި ކުއްޖަކު އުފުލުމަށްފަހު ބޭނުން ނުވާތަން ހިޔާލަށް ގެނައުމަކީ ވަރަށް އުނދަގޫ ކަމަކަށް ވާނެކަން ކަށަވަރެވެ. އެތައް ދުވަހެއް ވަންދެން އެ ކުއްޖާ ބަނޑުގައި ބާއްވައިގެން ބޮޑުކޮށް އެ ކުއްޖާ އުފަންވާނެ އިރަކަށް އިންތިޒާރުކޮށް ވިހެއުމަށްފަހު އެ ކުއްޖާ އެ މަންމަ ބޭނުން ނުވެދާނެ ކަމަށް ޤަބޫލުކުރަން ވަރަށް ދައްޗެވެ.\nނަމަވެސް ކަން މިއޮތީ މިހެން ވެފައެވެ. އިންޑިއާގެ ހުޅަނގު ރަށަކަށް ދުވަސްނުފުރާ ވިހޭ ކުއްޖެކެވެ. އޭނާގެ ހަންގަނޑު ވަނީ ކުރަކި ވެފައެވެ. ހީވަނީ މުސްކުޅިވެފައި އޮތް ކުއްޖެއް ހެންނެވެ. އެ ކުއްޖާ އަށް މިހެން ވެފައި އޮތީ ކްރޮމޮސޯމަލް އެބްނޯމަލިޓީ އަދި އިންޓްރާ ޔޫޓަރިން ގްރޯތް ރީޓާޑޭޝަން ގެ ސަބަބުންނެވެ. މިހެން ދިމާވަނީ ރަހިމަށް ބޭނުންވާ ނިއުޓްރިޝަންސް އަދި އޮކްސީޖެން ނުލިބިގެން ދަރިފުޅު ރަނގަޅަށް ފެންދުލީގައި ނުއުފެދުމުންނެވެ.\nނަމަވެސް މިކަމުގައި މި ތުއްތު ކުއްޖާގެ ކުށަކީ ކޮބައި ހެއްޔެވެ؟ އިންޑިއާގެ ގިނަ ހިސާބުތަކުގައި ކަންތައްތައް ހުންނަ ގޮތުން އެމީހުންނަށް މުހިއްމު ވަނީ އެމީހުންގެ އަގާއި އިއްޒަތެވެ. އެންމެން އެކުއްޖާ އުފަންވުމާއި އެކު ޤަބޫލު ކުރަން ފެށީ އެއީ ބަދު ދުޢާ ޖެހިފައި އޮތް ކުއްޖެއް ކަމަށެވެ. ނުވަތަ ވަރަށް ބޮޑު ބައްޔެއް ޖެހިފައި އޮތް ކުއްޖެއް ކަމަށެވެ. މިއީ ދުރު މީހުން ދެކުނު ގޮތެވެ. ނަމަވެސް ހިތްދަތިވީ މި ކުއްޖާގެ އާއިލާ މި ކުއްޖާއާއި ދޭތެރޭ ކަންތައް ކުރި ގޮތުންނެވެ. އެމީހުން އެ ކުއްޖާ ބަލައިގަންނަށް ލަދު ގަތީއެވެ. އެ ރަށުގެ މީހުން ކިޔާފާނެ އެއްޗަކާއި ދޭތެރޭ ވިސްނާފައި އެކުއްޖާ ބަލައި ނުގަތީއެވެ. އެ ކުއްޖާ ވިހޭ މައިމީހާ އެ ކުއްޖާ އަށް ގާތުން ކިރު ދޭން ވެސް ހެދީ ދެކޮޅެވެ.\nހީވީ އެ ކުއްޖާއަށް ދެން އެއްވެސް ގޮތެއް ނޯންނާނެ ހެންނެވެ. ނަމަވެސް މާތްﷲ އެއްވެސް މީހަކަށް ދެރަގޮތެއް މިންވަރެއްނުކުރައްވާނެއެވެ. މިއީ ޔަޤީން ކަމެކެވެ. އެ ކުއްޖާ ބަލައިގަތީި އޭނާގެ 50 އަހަރުގެ ކާފަ، ޑިލިޕް ޑޯޑް އެވެ.\nއޭނާ ވަނީ އެ ކުއްޖާ މުމްބާއީ ގެ ހަސްފަތާލަކަށް ގެންދެވެންދެން (2 ހަފްތާ ވަންދެން) ކުއްޖާއަށް ސަމްސަލަކުން ބަކަރީގެ ކިރު ދީފައެވެ.\n"އަހަންނަށް އެނގޭ އެ ކުއްޖާގެ ކުށެއް ނޫންކަން އެއީ އެހެން އުފަންވުން. އެހެންވެ އަހަރެން އޭނަ ބަލަން ފެށީ." އޯގާވެރި ޑިލިޕް ވާހަކަ ދައްކަމުން ބުނެފައިވެއެވެ. "އަހަރެންގެ ހަމަ އެކަނި އުއްމީދަކީ އޭނާގެ ބަލި ރަނގަޅުވެ އާދައިގެ ދިރިއުޅުމެއް އޭނާއަށް ވެސް އުޅެވެން ފެށުން." ޑިލިޕް ބުނެފައިވެއެވެ.\n"އަހަރެން އިތުރަށް މަސައްކަތް ކުރާނަން އެ ކުއްޖާގެ މައިންބަފައިން އެ ކުއްޖާ ބަލައިގަންނާނެ ގޮތް ހެދުމަށް. ނަމަވެސް ދެންވެސް އެމީހުން ބަލައި ނުގަނެފި ނަމަ އަހަރެން އެ ކުއްޖާ ބަލައި ބޮޑުކުރާނަން. އެ ކުއްޖާ އެހެން އުފަންވުން އެއީ އޭނާގެ ކުށެއް ނޫން. އެހެންކަމުން އަހަރެން އޭނާ އެއްލައެއް ނުލާނަން"، ޑިލިޕް ބުނެފައިވެއެވެ.\nއިންސާނިއްޔަތުކަން މިޙާރު ފެންނަމުން ދަނީ މަދު ބައެއްގެ ފަރާތުންނެވެ. ޑިލިޕް އަކީ އިންސާނިއްޔަތު ކަމުގައި ދެވަނައެއް ނެތް މިސާލެކެވެ.


Covid-19: China in Raajje ah eheevanee\nކޮވިޑް-19: ޗައިނާއިން ރާއްޖެއަށް އެހީވަނީ\nޗައިނާ ސަފީރު މިއަދު ފޮރިން މިނިސްޓަރު ޝާހިދާ ބައްދަލުކުރައްވަނީ. -- ފޮޓޯ: ފޮރިން މިނިސްޓްރީ\nކޮވިޑް-19 އާ ގުޅިގެން ދިވެހި ސަރުކާރުން ކުރަމުންދާ މަސައްކަތްތަކަށް އެހީތެރިވުމަށް ޗައިނާއިން ވެދެވޭނެ އެހީތެރިކަމާ ގުޅޭގޮތުން މިއަދު މަޝްވަރާކޮށްފި އެވެ.\nޗައިނާ އިން އެހީތެރިކަން ހޯދުމާ ގުޅޭގޮތުން، ފޮރިން މިނިސްޓަރު އަބްދުﷲ ޝާހިދު މިއަދު ވަނީ ރާއްޖޭގައި ހުންނަވާ ޗައިނާ ސަފީރު ޖޭންގް ލީޖޮންގް އާ ބައްދަލުކުރައްވައިފަ އެވެ.\nއެ ބައްދަލުވުމަށް ސަފީރު ކުރެއްވި ޓްވީޓެއްގައި ވިދާޅުވީ، ރާއްޖެއަށް ކޮންމެހެން ބޭނުންވާ ތަކެތީގެ ލިސްޓެއް މިހާރު އެކުލަވާލެވިފައިވާ ކަމަށެވެ.\n"އަޅުގަނޑަށް ޔަގީން މިއީ، އެހީތެރިކަމާއި އެއްބާރުލުމުގެ ފެށުމެއްކަން،" ޗައިނާއިން ހަދިޔާކުރާ ތަކެތީގެ ތަފްސީލެއް ނުދެއްވާ ސަފީރު ވިދާޅުވި އެވެ.\nއެ ބައްދަލުވުމާ ގުޅޭގޮތުން، ޝާހިދު ވިދާޅުވީ ރާއްޖެއަށް ބޭނުންޖެހޭ ކޮންމެ ދަނޑިވަޅެއްގައި ޗައިނާއަކީ ވަރަށް މުހިއްމު ބައިވެރިއެއް ކަމަށާއި އަދި އިތުބާރުކުރެވޭ ރަހުމަތްތެރިއެއް ކަމަށެވެ.\nޗައިނާއިން އެހީ ހޯދަން މަޝްވަރާކޮށްފައިމިވަނީ، ކޮވިޑް-19 ފެތުރުން ހުއްޓުވަން ރާއްޖޭން ކުރަމުންދާ މަސައްކަތަށް ޗައިނާއިން ސިއްހީ މާހިރުންގެ ޓީމައަކާއެކު ބޭސްފޯރުކޮށްދޭން އުޅުމުން، އެ އެހީ ދިވެހި ސަރުކާރުން ގަބޫލުނުކުރި ކަމުގެ ތުހުމަތު އިދިކޮޅުން ކޮށްފައިވަނިކޮށެވެ.\nނަމަވެސް، އެ ތުހުމަތުތައް ޗައިނާ ސަފީރު މީގެ ކުރިން ވަނީ ދޮގުކުރައްވައިފަ އެވެ.\nމިދިޔަ ޑިސެމްބަރު މަހު ޗައިނާގެ ހޫބޭ ޕްރޮވިންސުން ފެނުނު ވައިރަސް މިހާރު ދުނިޔޭގެ އެކި ކަންކޮޅުތަކަށް ފެތުރުފައިވާއިރު، ޗައިނާގައި އެ ބަލި ވަނީ 80،754 މީހުނަށް ޖެހިފަ އެވެ. އޭގެ ތެރެއިން މިހާތަނަށް 3،136 މީހުން މަރުވެފައިވާއިރު، ފާއިތުވި ދެ ހަފްތާއެއްގެ ތެރޭގައި އެ ބަލިޖެހޭ މީހުންގެ އަދަދު ވަނީ ވަރަށް ބޮޑުތަނުން ދަށަށް ގޮސްފަ އެވެ.\nއެގޮތުން، އެ ބަލި މިހާރު ފެތުރެމުން ނުދާކަމަށް ޗައިނާގެ ހެލްތު ކޮމިޝަނުން މިއަދު ވަނީ ކަނޑައަޅައިފަ އެވެ. އެ ވައިރަހާ ދެކޮޅަށް ޗައިނާ ސަރުކާރުން އެޅި ފިޔަވަޅުތަކާއި ކުރި މަސައްކަތަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ވެސް މީގެ ކުރިން ވަނީ ތައުރީފުކޮށްފަ އެވެ.\nއެ ވައިރަސް މިހާރު 100 އަށް ވުރެ ގިނަ ގައުމަށް ފެތުރިފައިވާއިރު، އެ ބަލީގެ އެންމެ ބޮޑަށް ކޮށްފައިވާ ގައުމުތަކަށް ޗައިނާ އިން ދަނީ އެ ގައުމުގެ ތަޖުރިބާ އާއި ފަންނީ އެހީތެރިކަން ފޯރުކޮށްދެމުންނެވެ.\nފޮރިން މިނިސްޓްރީ އަބްދުﷲ ޝާހިދު ދިވެހި ރާއްޖެއާ ޗައިނާގެ ގުޅުން + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nޗައިނާ އެހީ: 10 ވެންޓިލޭޓަރު، ދެ ލައްކަ މާސްކް\n"އެއް ސްޓްރެޓެޖީއަކަށް ސާކް މަސައްކަތް ކުރަން ޖެހޭ"


Dhaulathah loa laari akah ves dharaafa eh noahnaane - jabir\nދައުލަތަށް ލޯލާރިއަކަށްވެސް ދަރާފައެއް ނޯންނާނެ - ޖާބިރު\n3 މަސް,2ހަފްތާ,5ދުވަސް, 22 ގަޑި, 52 މިނެޓް, 38 ސިކުންތު ކުރިން 2190ހުސައިން ނާސިފް\nކާށިދޫ ދާއިރާގެ މެމްބަރު އަބްދުﷲ ޖާބިރު ދައުލަތަށް ބިލިއަނެއްހާ ރުފިޔާއަށް ދަރާފައިވާ ކަމަށް ސަރުކާރުގެ ބައެއް މަސްދަރުތަކާއި ހަވާލާދީ އޮންލައިން ނޫހެއްގައި ފަތުރާފައި ވަނީ ކަނޑައެޅިގެން ދޮގު ޚަބަރެއް ކަމަށް އޭނާ ވިދާޅުވެއްޖެއެވެ.\nރާއްޖޭގައި ހިންގާފައިވާ ކޮރަޕްޝަންގެ އަމަލުތައް ބެލުމަށް ކަމަށް ބުނެ ރައްޔިތުންގެ މަޖިލީހަށް ހުށަހެއްޅުއްވި ކުއްލި މައްސަލައަށް ބަހުޘް ކުރައްވަމުން ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވީ، އޭނާ ދުވަހަކުވެސް ސަރުކާރަށް ދަރާފައި ނުވާ ކަމަށެވެ.\nޖާބިރު ވިދާޅުވީ އޭނާގެ ހުރިހާ ރިސޯޓުތައް ބަންދުކޮށް، ގެނައި ހުރިހާ ކޮންޓެއިނަރުތައް ހިފަހައްޓާ، ސަރުކާރަށް ދަރާފައި އޮތް ކަމަށް ބުނެ ނޫސްތަކުގައި ރިޕޯޓްކޮށްފައި ވަނީ ކަނޑައެޅިގެން ދޮގު ޚަބަރެއް ކަމަށެވެ.\nދައުލަތަށް ލޯ ލާރިއެއްވެސް ދަރާފައި ނުވާނެ ކަމަށް ޖާބިރު ވިދާޅުވާއިރު، ސަރުކާރުގެ ބައެއް މަސްދަރުތަކާއި ހަވާލާދީ އޭނާ 1 ބިލިއަން ރުފިޔާ އާއި 1.5 ބިލިއަން ރުފިޔާއާއި ދެމެދުގެ އަދަދަކުން ދައުލަތަށް ދަރާފައިވާ ކަމަށް ބައެއް މީޑިއާތަކުން ވަނީ ޚަބަރު ފަތުރާފައެވެ.\nއަބްދުﷲ ޖާބިރު މިފަހަކުން ފާހަގަވެފައި ވަނީ މި ސަރުކާރަށް ވަރަށް ބޮޑަށް ފާޑުކިޔުއްވާ ބޭފުޅެއްގެ ގޮތުގައެވެ. އަދި މިވެރިކަން ގެނައުމުގައި އެނާ ވަރަށް ބޮޑު ދައުރެއް އަދާކުރި ކަމަށް ބުނެ މީގެ ކުރިން މީޑިއާ ތަކުގައި ވަނީ ވާހަކަދައްކާފައެވެ. 19 ވަނަ ރައްޔިތުންގެ މަޖިލީހުގެ ކާށިދޫ މެންބަރު ކަމުގެ ހުވާ ކުރެއްވުމާއި ހަމައަށް ޖާބިރު ހުންނެވީ ރައީސް އިބްރާހިމް މުހައްމަދު ސޯލިހްގެ ސްޕެޝަލް އެންވޯއީގެ މަގާމުގައެވެ. އެ މަގާމުގައި ހުންނަވައިގެންވެސް ޖާބިރު ވަނީ ސަރުކާރަށް ވަރަަށް ބޮޑަށް ފާޑުކިއުއްވައެވެ.\nމާލޭގައި ކުއްޔަށް އުޅޭ މީހުންގެ ތަކުލީފުތައް ހިއްސާކުރާނެ ޔޫނިއަން އެއް އުފައްދައިފި\n27 މިނެޓް ކުރިން 8 0\n40 މިނެޓް ކުރިން 40 0\n1 ގަޑި ކުރިން 31 0


SBI in dhivehi viyafaari thakah 16 million dollar ge loan dhookoffi - One Online\nސްޓޭޓް ބޭންކް އޮފް އިންޑިއާ (އެސްބީއައި) --- ފޮޓޯ/ އެސްބީއައި\nއެސްބީއައި އިން ދިވެހި ވިޔަފާރިތަކަށް 16 މިލިއަން ޑޮލަރުގެ ލޯނު ދޫކޮށްފި\nކޮވިޑާ ގުޅިގެން ކުރިމަތިވެފައިވާ މާލީ ދަތިތަކަށް ލުޔެއް ދިނުމުގެ ގޮތުން ސަރުކާރުން އަޅާފައިވާ ފިޔަވަޅުތަކަށް އެހީތެރިވުމުގެ ގޮތުން ސްޓޭޓް ބޭންކް އޮފް އިންޑިއާ (އެސްބީއާއި) އިން ދިވެހި ވިޔަފާރިތަކަށް 16.20 މިލިއަން ޑޮލަރުގެ ލޯނު ދޫކޮށްފިއެވެ.\nއެސްބީއައި އަކީ އިންޑިއާގެ އެންމެ ބޮޑު ކޮމާޝަލް ބޭންކެވެ. އެސްބީއައިގެ ބްރާންޗުތައް މާލެ ސަރަހައްދާއި އައްޑޫ ސިޓީގައި ހިންގައެވެ.\nރާއްޖޭގައި ހުންނަ އިންޑިއާ ހައިކޮމިޝަނުން މިއަދު ކުރި ޓުވީޓެއްގައި ބުނީ ކޮވިޑުގެ ސަބަބުން މާލީ ދަތިތަކަށް ލުއި ދިނުމުގެ ގޮތުން ސަރުކާރުން އަޅާފައިވާ ފިޔަވަޅުތަކަށް ސްޕޯޓް ދިނުމުގެ ގޮތުން 16.20 މިލިއަން ޑޮލަރުގެ ލޯނު ދިވެހި ކުންފުނިތަކަށް ދޫކޮށްފައިވާ ކަމަށެވެ. އަދި އެސްބީއައި އިން ލޯނު ނަގާފައިވާ 200 ރީޓެއިލް އެކައުންޓެއްގެ ލޯނު ދެއްކުން ވެސް ފަސްކޮށްދީފައިވާ ކަމަށް ބުނެފައިވެއެވެ.\nއެސްބީއައި އިން ލޯންތައް ފަސްކޮށްދީފައިވާ އިރު، ބީއެމްއެލް އާއި އެމްއައިބީގެ އިތުރުން އެސްޑީއެފްސީ ވެސް ވަނީ އެތަންތަނުން ނަގާފައިވާ ލޯނުތައް ފަސްކޮށްދީފައެވެ. މީގެ އިތުރުން ވިޔަފާރިތަކަށް އެހީވުމުގެ ގޮތުން ލޯން ދޫކޮށްފައިވެއެވެ.\nކޮވިޑާ ގުޅިގެން އިންޑިއާއިން އަންނަނީ ރާއްޖެއަށް ވަރަށް ގިނަ އެހީތައް ފޯރުކޮށްދެމުންނެވެ. އެގޮތުން ކޮވިޑުގެ ސަބަބުން އިިގުތިސޯދަށް ލިބިފައިވާ ގެއްލުމުގެ އަރައިގަތުމަށް ވަރަށް އަވަހަށް އާ މާލީ ޕެކޭޖެއް ރާއްޖެއަށް ދޭނެ ކަމަށް އިންޑިއާއިން ވަނީ އިއުލާންކޮށްފައެވެ.\nގުޅޭ ޓެގު އިންޑިއާ ސްޓޭޓް ބޭންކް އޮފް އިންޑިއާ ބޭންކިންގ ލޯނު އެއްބަސްވުން ކޮވިޑް 19 ކޮވިޑް ރިލީފް ލޯނު


50 ah vure gina rashuge Ambulance halaakuvefai\nއެމްބިއުލާންސް ހަލާކުވެ ހިދުމަތް ނުދެވޭ ރަށްތައް 50 އަށްވުރެ ގިނަ: އަމީން\nޑަބްލިއުއެޗްއޯއިން ކުރިން ރާއްޖެއަށް ހަދިޔާކުރި އެމްބިއުލާންސެއް: ބައެއް ރަށްރަށުގެ އެމްބިއުލާންސްތައް ހުރީ ހަލާކުވެފައި -- އަވަސް ފޮޓޯ: އަހްމަދު ޝުރާއު\nރާއްޖޭގައި މީހުން ދިރިއުޅޭ ރަށްރަށުގެ ތެރެއިން ފަންސާހަށްވުރެ ގިނަ ރަށްތަކުގައި އެމްބިއުލާންސް ހަލާކުވެ އެ ހިދުމަތް ނުދެވިފައިވާ ކަމަށް ހެލްތް މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ހެލްތް މިނިސްޓަރު އަމީން ވިދާޅުވީ އެމްބިއުލާންސް ނެތީ އެންމެ ހަތަރު ރަށުގައި ކަމަށެވެ. އެކަމަކު ގިނަ ރަށްރަށުގައި އެމްބިއުލާންސް ހުރި ނަމަވެސް އޭގެ ތެރެއިން 50 ރަށެއްގައި ބޭނުން ކުރެވޭ ފެންވަރަށް ވުރެ އެމްބިއުލާންސްގެ ހާލަތު ދަށް ކަމަށެވެ. އެހެންކަމުން އެއީ އެމްބިއުލާންސް ހުރި ރަށްތަކުގެ ގޮތުގައި ސަރުކާރުން ނުދެކޭ ކަމަށެވެ.\n"ގިނަ ރަށްރަށުގައި އެމްބިއުލާންސް އޮންނާނެ. އެކަމަކު އެއިން ފަންސާހަކަށް ރަށުގައި އޮންނާނީ ހަލާކުވެފަ. އެއެއް ނުއެއް ދުވާނެ. އޭގައި އޭސީ ހަލާކުވެފައި ހުންނާނީ. ފުރޮޅެއް ނުހުންނާނެ. މަރާމާތު ކުރެވޭނެ ގޮތެއް ނޯންނާނެ. މި ރަށްރަށުގައި އެމްބިއުލާންސް ހުރި ކަމަށް ވިޔަސް، އަޅުގަނޑުމެން ނުބަލަން އެއީ އެމްބިއުލާންސް ހުރި ރަށްރަށް ކަމުގައި،" މިނިސްޓަރު އަމީން ވިދާޅުވި އެވެ.\nއެމްބިއުލާންސް ބޭނުން ނުކުރެވޭ ހާލަތުގައި ހުރުމުގެ ސަބަބުން ނުވަތަ އެމްބިއުލާންސް ނެތިގެން ބައެއް ރަށްރަށުގައި ބަލިމީހުން ގާޑިޔާތަކުގައި ވެސް އުފުލަ އެވެ. އެމްބިއުލާންސްގެ ހިދުމަތް ނެތުމަކީ ރަށްރަށުގެ އާންމުންގެ ތެރޭގައި ބޮޑު ޝަކުވާ އެކެވެ.\nމިނިސްޓަރު އަމީން ވިދާޅުވީ ދައުލަތުގެ ހަރަދުގައި 20 އެމްބިއުލާންސެއް ގެނައުމެއް މަސައްކަތް ކުރަމުންދާ ކަމަށާއި ބޭރުގެ އެކިއެކި އެހީތަކުގެ ތެރެއިން 21 އެމްބިއުލާންސެއް ގެނައުމުގެ މަސައްކަތް ކުރަމުންދާ ކަމަށެވެ. އަމީން ވިދާޅުވި ގޮތުގައި ސަރުކާރުގެ އަމާޒަކީ މި އަހަރު ނިމުމުގެ ކުރިން 70 އަށްވުރެ ގިނަ ރަށަށް ބޭނުންވާ އެމްބިއުލާންސް ހޯދުމެވެ.\nމިނިސްޓަރު އަމީން އިތުރަށް ވިދާޅުވީ އެއް ރަށުން އަނެއް ރަށަށް ކަނޑުމަގުން ބަލި މީހުން އުފުލުމަށް ބޭނުންވާ ސީއެމްބިއުލާންސްގެ ހިދުމަތް ދިނުމަށް މިހާރު ބޭނުން ކުރަނީ ވަރަށް ކުރީގެ ފެންވަރުގެ އެމްބިއުލާންސްތަކެއް ކަމަށެވެ. އެހެންކަމުން މިހާރު ވެސް އިތުރު 25 ސީއެމްބިއުލާންސް ހޯދަން ޖެހޭ ކަމަށާއި އެ މަސައްކަތް ކުރަމުންދާ ކަމަށް މިނިސްޓަރު ވިދާޅުވި އެވެ.\nގައުމީ އެމްބިއުލާންސްގެ ހިދުމަތް ފެށުމަށް ބޭނުންވާ ކޯލް ސެންޓަރާއި އިމާރާތުގެ އިތުރުން މުވައްޒަފުން ހަމަޖެހިފައިވާ ކަމަށް މިނިސްޓަރުގެ ވާހަކަފުޅުގައި ފާހަގަކުރެއްވި އެވެ. ގައުމީ އެމްބިއުލާންސްގެ ހިދުމަތް ތައާރުފަވުމާއެކު އެމްބިއުލާންސްގެ ހުރިހާ ހިދުމަތެއް އެއް ވިއުގައަކުން ގުޅާލެވޭނެ ކަމަށް ހެލްތް މިނިސްޓްރީން ކުރިން ބުންޏެވެ.


Kashmir: Hama nujehun thakaa ekuves muvazzafun masakkathah nukunnan angaifi\nކަޝްމީރު: ހަމަނުޖެހުންތަކާއެކުވެސް މުވައްޒަފުން މަސައްކަތަށް ނުކުންނަން އަންގައިފި\n- 11 months ago0- އަމާލް މުހައްމަދު\nކަޝްމީރަށް ދީފައިވާ ހާއްސަ ހައިސިއްޔަތު އަތުލަން އިންޑިއާ ސަރުކާރުން އޯގަސްޓްމަހުގެ ކުރީކޮޅުގައި ނިންމި ނިންމުމަށްފަހު އެސްޓޭޓްގައި ބޮޑެތި ހަމަނުޖެހުންތައް ހިނގަމުން ދަނިކޮށް ކަޝްމީރުގައި އުޅޭ ސަރުކާރު މުވައްޒަފުން މަސައްކަތަށް ނުކުންނަށް އިންޑިއާއިން އަންގައިފިއެވެ.\nކަޝްމީރަށް އިންޑިއާ ސިފައިން ގަދަ ބާރުން އަރައި ހިންގި ހަމަނުޖެހުންތަކާ ގުޅިގެން އެތައް ބަޔަކަށް އަންނަނީ ހޮސްޕިޓަލުތަކުގައިވެސް ފަރުވާ ދެމުންނެވެ. ކަޝްމީރުގެ އާންމު ރައްޔިތުންނާ ދެކޮޅަށް އިންޑިއާގެ ސަލާމަތީ ބާރުތަކުން ވަނީ ކަރުނަ ގޭހާ މިރުސް ދުންވެސް ބޭނުންކޮށްފައެވެ.\nރިޕޯޓްތައް ބުނާ ގޮތުގައި ކަޝްމީރުގައި ހިނގި ހަމަނުޖެހުންތަކުގެ ތެރެއިން ނޭވާލާން އުނދަގޫ ވެެގެން ހޮސްޕިޓަަލަށް ގެންގޮސް އެޑްމިޓް ކުރި އުމުރުން 65 އަހަރުގެ ފިރިހެނަކު ވަނީ މަރުވެފައެވެ. ހަމަނުޖެހުންތަކާ ގުޅިގެން ކަޝްމީރުގެ ޗީފް ސެކްރެޓަރީ ހުކުރު ދުވަހު ވަނީ އެސްޓޭޓްގައި ކާފިޔުވެސް އިއުލާނުކޮށްފައެވެ. ކަޝްމީރުގެ ޗީފް ސެކްރެޓަރީ ބީވީއާރް ސުބްރަމާނިއަން ވިދާޅުވީ، ކާފިޔު އާއެކު، ދުވަސްކޮޅެއް ފަހުން ކަޝްމީރުގެ ކަންކަން ހަމައަކަށް އެޅިގެންދާނެ ކަަމަށް އުުއްމީދު ކކުރައްވާ ކަމަށެވެ.\nކަޝްމީރުގެ ހަމަނުޖެހުންތައް ހަމައަކަށް އަޅުވަން އިންޑިއާއިން މަސައްކަތް ކުރަމުން އަންނައިރު، ހޯމަ ދުވަހު ސްރިނާގަރްގެ 190 ސްކޫލެއް އަލުން ހުޅިުވަން ވަނީ ނިިންމާފައެވެ. ސްރިނާގަރުގައި ކުރަމުން އަންނަ މުޒާހަރާތަކާ ގުޅިގެން ބައެއް ފިހާރަތައްވެސް ވަނީ ބަންދުކޮށްފައެވެ.\nބާބްރީ މަސްޖިދު ހުރިތަނުގައި އަޅާ ފައްޅީގެ ބިންގާ އަޅައިފި06 days ago\nއިންޑިޔާއިން މީގެ ކުރިން އެހީވާން ސޮއިކޮށްފައިވާ މަޝްރޫއުތައް ފެށުމަށް ފައިސާ ހަވާލުކޮށްފި02 weeks ago\nރައީސް ޞާލިހްގެ ސަރުކާރުން އިންޑިއާ މީހުން އާބާދުކުރަންއުޅޭ ވާހަކަ ތަރުޖަމާނު ދޮގުކުރައްވައިފި02 weeks ago\nކަޝްމީރުގެ މައްސަލައިގައި އިންޑިޔާއާއި ދެކޮޅަށް ބުނި ބަސްތަކަށް މައާފަށް ނޭދޭނަން: ޑރ.މަހާތިރު01 day ago\nލަންކާގެ އާންމު އިންތިޚާބުގައި ޔޫއެންޕީއަށް ބޮޑު ނާކާމިޔާބީއެއް، އެތަކެއް އަހަރުތަކެއް ފަހުން ރަނިލް މަޖިލީހާއި ދުރަށް!05 days ago\nބާރުގަދަ ގޮވުމަކާއި އެކު ބެއިރޫތު ގުޑުވާލައިފި01 week ago\nކޮރަޕްޝަންގެ މައްސަލަަތަކެއް ސާބިތުވެ ނަޖީބް ރައްޒާގު 12 އަހަރަށް ޖަލަށްލުމަށް ހުކުމްކޮށްފި02 weeks ago\nHong Kong Security Law:asignificant decision inacrucial time04 weeks ago


މިނިސްޓްރީ އޮފް އިކޮނޮމިކް ޑިވެލޮޕްމަންޓުގެ ދަށުން ޤާއިމުކުރެވިފައިވާ ބިޒްނަސް ސެންޓަރުތަކަށް (ބީ.ސީ) ތިރީގައި މިދަންނަވާ މަޤާމުތަކަށް ކުރިމަތިލައްވަން އެދޭ ފަރާތްތަކުން ސިޓީ ހުށަހެޅުއްވުމަށް ފުރުޞަތު ހުޅުވާލަމެވެ.\n01 ޓްރޭނިންގް ކޯޑިނޭޓަރ:\nމި މަޤާމުތަކަށް އެޕްލިކޭޝަން ހުށަހަޅުއްވާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާއެކު އިންޓަރވިއު ކުރުމަށް ހަމަޖެހިފައިވަނީ ބީ.ސީ ޤާއިމުވެފައިވާ ރަށުގައެވެ. އަދި މާލޭގައިނަމަ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. މިނިސްޓްރީއަށް މިވަޒީފާތަކަށް އެދި ސިޓީ ހުށަހަޅުއްވާއިރު ތިރީގައި ދެންނެވިފައިވާ ލިޔުންތައް ހުށަހަޅުއްވަންވާނެއެވެ.\nމި މަޤާމުތަކަށް ޝައުޤުވެރިވާ ފަރާތްތަކުން މި އިޢުލާނާއެކު މިވާ ޓާރމްސް އޮފް ރިފަރެންސްގައިވާ ގޮތުގެ މަތިން، 10 ސެޕްޓެންބަރު 2015 ގެ 14:00 ގެ ކުރިން، ލިޔުންތައް ތިރީގައިވާ އެޑްރެހަށް ހުށަހެޅުއްވުން އެދެމެވެ. އީމެއިލް މެދުވެރިކޮށް ސިޓީ ހުށަހަޅާނަމަ [email protected] އަށް މެއިލް ކުރެއްވުން އެދެމެވެ. އަދި ސިޓީ ހުށަހަޅާއިރު އެދިލައްވަނީ ކޮން ސެންޓަރެއްގެ މަޤާމަކަށް ކަން އެނގޭގޮތަށް ބަޔާން ކުރެއްވުން އެދެމެވެ.\nމަޤާމުގެ ޓާރމްސް އޮފް ރިފަރެންސް މިމިނިސްޓްރީގެ ވެބްސައިޓް http://www.trade.gov.mv އިން ލިބިލައްވާނެއެވެ. ސިޓީއުރައިގައި 'ބިޒްނަސް ޑިވެލޮޕްމަންޓް ސަރވިސް ސެންޓަރގެ ވަޒީފާއަށް އެދި' މިހެން ލިޔެފައި އޮންނަންވާނެއެވެ.\n13 ޛުލްޤަޢިދާ 1436\nސުންގަޑި: 10 ސެޕްޓެންބަރު 2015 1400


3 Kudhin Balahahtamun Ai Ekaniveri Manmage Ge Andhaa Alhi Ah - Vaguthu\nތިން ކުދިން ބަލަހައްޓަމުން އައި އެކަނިވެރި މަންމަގެ ގެ އަނދާ އަޅިއަށް!\nއޮސްޓްރޭލިއާގެ މެލްބަންގައި ތިން ކުދިންނާއި އެކު ދިރިއުޅެމުން އައި އެކަނިވެރި މައެއްގެ ދިރިއުޅުން މުޅިން ވިއްސިވިހާލިވެއްޖެއެވެ.\nނާޑިއާ މެކީ ނަމަކަށް ކިޔާ އަންހެން މީހާ އަކީ ތިން ކުދިން ބަލަހައްޓަމުން އެކަނި ދިރިއުޅެމުން އައި އަންހެނެކެވެ. ފުރަމެއަށް ޖެހިފައިވާ ނުރައްކާތެރި ބައްޔެއްގެ ސަބަބުން ސިއްހީ ގޮތުން ވެސް ބަލިކަށި ހާލަތެއްގައި ހުރި މެކީއަށް މިހާރު ދިމާވެފައި ވަނީ އަރައިގަންނަން ދަތި ހާލަތާއި އެވެ.\nމިދިޔަ ހަފްތާގައި އެމީހުންގެ ގޭގައި އަލިފާން ރޯވެ މުޅި ގެއާއި، ގޭގައި ގެންގުޅޭ ހުރިހާ އެއްޗެއް ވަނީ އަނދައިގެން ގޮސްފައެވެ. ސަލާމަތްވީ ހަތަރު މައިންނާއި އެމީހުންގެ ކުއްތާ އެކަންޏެވެ.\nގޭގެ ބަދިގޭގައި ރޯވި އަލިފާން މުޅި ގެއަށް ފެތުރިގެން ދިޔައީ ބަދިގޭގައި ހުރި ފަޔާ އެލާމް މަސައްކަތް ނުކުރުމުންނެވެ. މިހާރު ބެލެވޭ ގޮތުގައި ފަޔާ އެލާމް ހުރީ ހަލާކު ވެފައެވެ. އަލިފާން ރޯވެފައި ހުރިކަން ގޭގެ މީހުންނަށް އެނގުނު އިރު ހުރީ ފަސޭހައިން ނިއްވާލެވޭ ވަރަށް ވުރެ ބޮޑަށް ރޯވެފައެވެ.\nސަރަހައްދީ ސަރުކާރުން މިހާރު އާއިލާ އަށް ވަނީ ވަގުތީ ބޯހިޔާވަހިކަން ދީފައެވެ. އަދި ހެޔޮ އެދޭ ބައެއް ފަރާތްތަކުން ގެންދަނީ އެހީތެރިކަން ވެސް ފޯރުކޮށްދެމުންނެވެ.\nނަމަވެސް މެކީގެ އެންމެ ބޮޑު ކަންބޮޑު ވުމަކީ އޭނާ އަށް ދުނިޔޭގައި ހުރެވޭނެ އެންމެ ފަހު ދުވަސްތައް ވަރަށް އަވަހަށް އޭނާ އާއި ބައްދަލު ކުރާނެ ކަން ޔަގީން ވާއިރު ދަރިންނަށް ރަނގަޅު ދިރިއުޅުމެއް ހޯދައި ދެވިފައި ނުވުމެވެ.\nމެއި ބަދަލު ނުކުރެވިއްޖެނަމަ އޭނާ އަށް މާގިނަ ދުވަހު ދުނިޔޭގައި ނުހުރެވޭނެ ކަމަށް ޑޮކްޓަރުން ވަނީ ބުނެފައެވެ.


Israel ah libifaivaa ihuthiraam kuda kuran furusatheh nudheynan: Trump | Mihaaru\nޓްރަމްޕް ގެންދަވަނީ އިޒްރޭލަށް ވަރަށް ބޮޑަށް ތާއީދުކޮށް ވާހަކަ ދައްކަވަމުން. --ފޮޓޯ:އޭއެފްޕީ\nއިޒްރޭލަށް އިހްތިރާމް ކުޑަކުރަން ފުރުސަތެއް ނުދޭނަން: ޓްރަމްޕް\n29 ޑިސެމްބަރ 2016 - 08:486comments\nޓްރަމްޕް ކުރެއްވި ޓްވީޓެއްގައި ވަނީ އޭނާ އެމެރިކާގެ ރައީސް ކަމުގެ ހުވާ ކުރެވެންދެން އިޒްރޭލުން ހިތްވަރުކޮށްލައިގެން ތިބުމަށް އެދިވަޑައިގެންފަ އެވެ. ރައީސްކަމުގެ ހުވާ ކުރައްވާނީ ޖެނުއަރީ 20 ގަ އެވެ.\nޓްރަމްޕް މިމޭރުމުން ވާހަކަ ދައްކާފައި މި ވަނީ ޔަހޫދީންނަށް ގެދޮރު އަޅައިދިނުން ހުއްޓާލުމަށް އިޒްރޭލަށް ގޮވާލުމަށް ސަލާމަތީ މަޖިލީހުން ހުކުރު ދުވަހު ފާސްކުރި ގަރާރާ ގުޅިގެންނެވެ. ގަރާރު ފާސްވީ އެމެރިކާ އިން ވީޓޯ ނުކުރުމުންނެވެ.\nޓްރަމްޕް ވިދާޅުވެފައި ވަނީ އޭނާގެ ވެރިކަމުގައި އިޒްރޭލް "އެއްކަނަކަށް ދޫކޮށްލާފައި" ނުބާއްވާނެ ކަމަށެވެ. އަދި އިޒްރޭލަށް އިހާނެތިކޮށް ހިތުމަށް ފުރުސަތު ނުދެއްވާނެ ކަމަށް ވެސް ޓްރަމްޕް ވަނީ ވިދާޅުވެފަ އެވެ.\nއިޒްރޭލަށް ދެއްވާ ހިތްވަރާއި ގާތްކަމަށް ޓަކައި ބޮޑު ވަޒީރު ބެންޖަމިން ނަތަންޔާހޫ ވަނީ ޓްރަމްޕަށް ޝުކުރު އަދާކުރައްވައިފަ އެވެ.\nއަަނެއްކޮޅުން ފަލަސްތީނާއި އިޒްރޭލުގެ މިނިވަން ދެ ދައުލަތް އުފައްދައިގެން މެދުއިރުމައްޗަށް ސުލްހަ ހޯދުމުގެ އުއްމީދު ފަނޑުވެއްޖެ ޖަމަށް ވިދާޅުވެ އެމެރިކާގެ ޚާރިޖީ ވަޒީރު ޖޯން ކެރީ ވަނީ އިންޒާރު ދެއްވައިފަ އެވެ. އަދި އިޒްރޭލުން ޔަހޫދީންނަށް ގެދޮރު އެޅުން ހުއްޓުވުމަށް ސަލާމަތީ މަޖިލީހުގެ ގަރާރު ފާސްވެފައި ވަނީ ވެސް އެމެރިކާ އިން ގަބޫލްކުރާ ހަމައާ އެއްގޮތަށް ކަމަށް ކެރީ ވިދާޅުވި އެވެ.\nކެރީ ވިދާޅުވީ މެދުއިރުމައްޗަށް ސުލްހަ ހޯދޭނީ ދެ ދައުލަތް ގާއިމްކޮށްގެންކަން އިޒްރޭލުން ގަބޫލްކުރާ އިރު ވެސް އެ ގައުމުގެ އަމަލުތައް ހުރީ އެއް ދައުލަތް އުފެއްދުމުގެ މައްޗަށް ކަމަށެވެ.\nކެރީ އަށް ރައްދު ދެއްވާ ނަތަންޔާހޫ ވިދާޅުވެފައި ވަނީ ކެރީ ދެއްކެވީ "ވަރަށް ބޮޑަށް އެއް ފަރާތަކަށް ޖެހިފައިވާ" ވާހަކަތަކެއް ކަމަށެވެ.\nއިޒްރޭލުން 1967 ވަނަ އަހަރުގެ ހަނގުރާމައިގައި ހުޅަނގު އައްސޭރި އާއި އިރުމަތީ ގުދުސް ހިފިފަހުން ހެދި 140 އަށް ވުރެ ގިނަ އާބާދީގައި ވަނީ ފަސް ލައްކަ އަށް ވުރެ ގިނަ ޔަހޫދީން ވަޒަންވެރި ކުރުވައިފަ އެވެ.\nއިތުރު ލިޔުންތައް އިޒްރޭލް ފަލަސްތީން ޑޮނަލްޑް ޓްރަމްޕް


Covid Gai Maldivian Ge Pilotun Vee Gurubaanee Hadhaan Nunetheyne! – adduLIVE\nކޮވިޑްގައި މޯލްޑިވިއަންގެ ޕައިލެޓުންވީ ގުރުބާނީ ހަނދާން ނުނެތޭނެ!\nSep 12, 2021, 09:01 ހަސަން ރަޝީދު\nކޮވިޑް-19 ގައި މުޅި ރާއްޖެ ބަންދުވެ، ދަތުރުފަތުރުތައް ހުއްޓާލައި، ރައްޔިތުން ގޭ ބަންދުވެގެން ތިބިއިރު ބަލި މީހުންނާއި ކޮވިޑަށް ޕޮޒިޓިވްވި މީހުން ފެސިލިޓީތަކަށް ގެންދިޔުމުގެ އިތުރުން ކޮވިޑަށް ޓެސްޓު ކުރުމަށް ސާމްޕަލްތައް އުފުލައި ބޮޮޑު ގުރުބާނީއެއްވި އެއް ބަޔަކީ މޯލްޑިވިއަންގެ ޕައިލެޓުންނާއި އެ ކުންފުނީގެ ހީވާގި ސްޓާފުންނެވެ. ޕައިލެޓުންނާއި ސްޓާފުން ކޮންމެ ދުވަހަކު ގައުމަށްޓަކާ އާއިލާ އާއި ދަރިންނާއި ދުރުގައި ތިބެ ވަމުންދިޔަ ގުރުބާނީ އަކީ ނަގާލާ ރީތި ފޮޓޯއަކުން ނުވަތަ ބުނެލާ ބަހަކުން ދޭހަވާނެ ކަންކަމެއް ނޫނެވެ.\nއެއްވެސް ޝަކުވާއެއް ނެތި މޯލްޑިވިއަންގެ ހީވާގި މުވައްޒަފުން ގައުމަށްޓަކާ ގުރުބާނީތަކެއް އިއްޔެވިއިރު، މިއަދު އެ ސްޓާފުން ތިބީ މުސާރަ އާއި އެލަވެންސްގެ އިތުރުން ކުންފުނީގައި ހުރި ބޮޑެތި މައްސަލަތަކާއި މެދު މާޔޫސްވެ ހިތްހަމަނުޖެހުމެއްގެ ތެރޭގައެވެ. ކޮންމެ މުވައްޒަފަކު ވެސް ވަޒީފާއަކަށް ދާނީ ވަޒީފާ އަދާކުރާ ތަނުން ދޭން ކަނޑައަޅާ މުސާރައަކައާއި އިނާޔަތްތަކަށް އެއްބަސްވެގެންނެވެ. ޕައިލެޓުން ފެށިގެން ޕިޔޯނު މީހާއާއި ހަމައަށް ވެސް އޮތީ ހަމަ އެ އުސޫލެވެ. ނަމަވެސް ހާއްސަ ހާލަތްތަކަކާއި ގުޅިގެން މުސާރަ އަށް ބަދަލެއް ގެނައުމަކީ މައްސަލައެއް ނޫނެވެ. މައްސަލައަކަށް ވަނީ ހާލަތު ބަދަލުވާއިރު ވެސް ކުރިން ކުޑަކުރި މުސާރަ އިޔާދަނުކޮށްދެވި ދިގުލައިގެން ދިޔުމެވެ. މައްސަލަތަކަށް ހައްލު ހޯދައި ނުދެވުމެވެ.\nކޮވިޑާއި ގުޅިގެން ފްރަންޓްލައިނުގައި ހަރަކާތްތެރިވި މަސައްކަތްތެރީންގެ އަގު ސަރުކާރުން ވަޒަންކޮށްފައިވެއެވެ. އެގޮތުން ސިއްހީ ހިދުމަތްތެރިންނާއި އެ ނޫންވެސް ފަރާތްތަކަށް ފްރަންޓްލައިން އެލަވެންސް ވެސް ދީފައިވެއެވެ. ނަމަވެސް މި އެލަވެންސްގެ ހަވާސާ އިން ޕައިލެޓުންނާއި މޯލްޑިވިއަންގެ ފްރަންޓްލައިން ސްޓާފުން ވަނީ އެއްކޮށް ބޭރުވެފައެވެ.\nކޮވިޑްގެ ހާލަތު ރާއްޖޭގައި އިންތިހާ އަށް ބިރުވެރިވެގެން ދިޔައިރު އޮފީހުގައި ނިދާފައި، އަމިއްލަ ޖީބުން ހަރަދުކޮށްގެން ކައިބޮއި ހަދައި، އަދި އަމިއްލަ ގެޔަށް ވެސް ނުގޮސް ޕައިލެޓުންނާއި ސްޓާފުން ތިބީ ގައުމީ ހިދުމަތުގައެވެ. ޕީޕީއީ ލައިގެން އެތައް އިރެއް ވަންދެން ޕައިލެޓުންނާއި ސްޓާފުން ފްލައިޓްތަކުގައި އެތައް ގަޑިއިރެއް ހޭދަކޮށް ބޮޑެތި ގުރުބާނީތަކެއް ވިއިރު މިއަދާއި ހަމައަށް އައިރު ވެސް އެ ފަރާތްތަކަށް އެލަވެންސެއްހާ މިންވަރު ވެސް ދެވިފައި ނެތުމަކީ ލަދުވެތިވާންޖެހޭ ކަމެކެވެ.\nމީގެއިތުރުން ކޮވިޑް-19 އާއި ގުޅިގެން ރާއްޖެ އަށް އެންމެ ގިނައިން މުދާ އެތެރެކުރާ ގައުމުތައް ލޮކްޑައުންގެ ހާލަތަށް ގެނައުމުން ވައިގެ ދަތުރުފަތުރުކުރުމުގައި ދިމާވި ދަތިތަކަށް ހައްލު ހޯދައިދިނުމުގައި ވެސް އެންމެ އިސް ދައުރެއް އަދާކުރީ މޯލްޑިވިއަންގެ ސްޓާފުންނެވެ. އެ މަސައްކަތް އެ މުވައްޒަފުން ކުރީ އެއްވެސް ބަހަނާއެއް، އުޒުރެއް ނެތި އަދި އެލަވެންސެއް ލިބޭނެ ކަމުގެ ވެސް އުއްމީދެއް ނެތިއެވެ. ނަމަވެސް އެ ހީވާގި މުވައްޒަފުން އޭރުވެސް ކުރަމުންދިޔަ އެއް އުއްމީދެއް އޮތެވެ. އެއީ ހާލަތު ރަނގަޅު ވުމުން ކުޑަކުރި މުސާރަ އަލުން އިޔާދަކޮށްދޭނެ ކަމުގެ އުއްމީދެވެ. ތަފާސް ހިސާބުތަކަށް ބަލާލުމުން ހާލަތަށް އަންނަ ބަދަލު ފެނެއެވެ. ނަމަވެސް އަދިވެސް ހަމަ އަތަށް އަރަނީ މުސާރައިގެ ބައިކުޅަ ބަޔަކެވެ.\nމައުލޫމާތު ލިބޭ ގޮތުގައި މުސާރަތައް 70 ޕަސެންޓާއި ހަމައަށް ކުޑަކޮށްފައިވާއިރު، ޕައިލެޓުންނާއި މުވައްޒަފުންގެ ކެތްތެރިކަން އެންމެފަހުން ކޮޅުންލީ ހައްލެއް ހޯދަން މަސައްކަތް ކުރާތާ އެތައް މަހެއް ވީއިރު ވެސް އެކަން ކޮޅެއްގައި ޖެހޭގޮތް ނުވުމުންނެވެ. ކުއްޔަށް ހިފާފައިވާ އެޕާޓްމެންޓަށް ފައިސާ ދައްކަން ވެސް އުނދަގޫވާހާ ހިސާބަށް ކަންކަން ގޮސްފައިވާއިރު ވެސް މިކަމަށް އެދެވޭ ހައްލެއް ގެނައުމަށް މެނޭޖްމެންޓުން މަސައްކަތް ނުކުރާ ކަމަށް ޕައިލެޓުން ތުހުމަތު ކުރެއެވެ.\nމޯލްޑިވިއަންގެ ތެރޭގައި ހުރި މައްސަލަތައް ފެންމަތިވެފައިވާއިރު މެނޭޖްމަންޓާ ދޭތެރޭ ހިތްހަމަނުޖެހުންތައް ފާޅުކޮށް މޯލްޑިވިއަންގެ ހަތް ޕައިލެޓަކު ދާދިފަހުން ވަޒީފާ އިން ވެސް ވަނީ ވަކިވެފައެވެ. އޭގެތެރޭގައި ހިމެނެނީ ސީޕްލޭންގެ ހަތަރު ކެޕްޓަނުންނާއި ތިން ކޯ ޕައިލެޓުންނެވެ. އަދި މައްސަލަ އަށް ހައްލެއް ލިބެންދެން މޯލްޑިވިއަންގެ އެހެން ޕައިލެޓުންނާއި ސްޓާފުން މިހާރު އަންނަނީ މެނޭޖްމެންޓަށް ބީރު ކަންފަތެއް ދޭން ތައްޔާރުވަމުންނެވެ. އެގޮތުން އެ މުވައްޒަފުން މައްސަލަތައް ހައްލުކުރަން މެނޭޖްމެންޓަށް މިއަދުގެ ނިޔަލަށް ވަނީ މުހުލަތެއް ދީފައެވެ. ނޫނީ ގައުމީ އެއާލައިން، މޯލްޑިވިއަންގެ އުދުހުންތައް ހުއްޓިދާނެ ކަމުގެ ބިރު މިހާރު އެބައޮތެވެ.


އިމާމުންނާއި، ޚަތީބުން ތާޒާކުރާ ބައްދަލުވުން ފެށިއްޖެ - މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← އިމާމުންނާއި، ޚަތީބުން ތާޒާކުރާ ބައްދަލުވުން ފެށިއްޖެ\nއިމާމުންނާއި، ޚަތީބުން ތާޒާކުރާ ބައްދަލުވުން ފެށިއްޖެ\nށ.އަތޮޅާއި، ރ. އަތޮޅު ރަށްރަށްރަށަށް އަމާޒުކޮށްގެން މުދިމުންނާއި، ޚަޠީބުން ތާޒާކުރުމުގެ 12 ވަނަ މަސައްކަތު ބައްދަލުވުން 2018 ސެޕްޓެމްބަރ 9ވަނަ ދުވަހުގެ ރޭ ފެށިއްޖެއެވެ.\nވިލާކޮލެޖް ލޭކް ސައިޑް ކެމްޕަހުގައި ކުރިޔަށްގެންދެވޭ މި މަސައްކަތު ބައްދަލުވުން ފެށުމަށް ބޭއްވުނު ރަސްމިއްޔާތު ކީރިތި ޤުރުއާންގެ މޫރިތި އާޔަތްތަކުން ފަށްޓަވައިދެއްވީ އަލްޤާރީ އިބްރާހީމް މުޙައްމަދެވެ. މި ރަސްމިއްޔާތުގެ ޝަރަފްވެރި މެހުމާން ށ.އަތޮޅު ކައުންސިލްގެ ރައީސް މުޙައްމަދު ޢާރިފްގެ ވާހަކަފުޅުގައި ފަސްމަގުގައި މުދިމުން އަދާކުރަމުންދިޔަ ދައުރާއި، މިޒަމާނުގެ ދައުރާމެދު ވަރަށް ތަފްޞީލުކޮށް އަލިއަޅުވާލައްވައި ވާހަކަފުޅު ދެއްކެވިއެވެ. އަދި މުދިމުންގެ ކިބައިގައި ހުންނަންޖެހޭ ރިވެތި ސިފަތަކުގެ މައްޗަށް ބައްލަވާލައްވައި ކުޑަކުދިންނަށް ބަންގިގޮވަން ދަސްކޮށްދިނުމުގެ މުހިންމުކަން ފާހަގަކުރެއްވިއެވެ.\nމިނިސްޓްރީ އޮފް އިސްލާމިކް އެފެއާޒުގެ އިދާރީ ހިންގުމާ ބެހޭ މަޢުލޫމާތު ހިއްސާކުރުމާއި، މޮސްކް މެނޭޖްމަންޓާއި، ޤުރުއާނާއި، ފިޤުހު އަދި ދިވެހިބަސް ކިއުމާއި، ހުށަހެޅުމުގެ ހުނަރު މުދިމުންނާއި، ޚަޠީބުންނަށް ދަސްކޮށްދިނުމަށް ކުރިޔަށްގެންދެވޭ މި މަސައްކަތު ބައްދަލުވުން ފެސިލިޓޭޓް ކޮށްދެއްވަނީ މިނިސްޓްރީ އޮފް އިސްލާމިކް އެފެއާޒުގެ ޑެޕިއުޓީ ޑިރެކްޓަރ ޖެނެރަލް މުޙައްމަދު ސަޢީދު އާއި، ޑެޕިއުޓީ މިނިސްޓަރ ޢަބްދުލްޣަފޫރު އަޙްމަދާއި، އައްޝައިޚް އަޙްމަދު މައުމޫނާއި، އައްޝައިޚް އިބްރާހީމް އަޙްމަދެވެ.\nމިނިސްޓްރީ އޮފް އިސްލާމިކް އެފެއާޒާއި، ށ.އަތޮޅު ކައުންސިލް ގުޅިގެން 2018 ސެޕްޓެމްބަރ9ން 13 އަށް ބޭއްވޭ މި ބައްދަލުވުމުގައި ރ. އަތޮޅާއި، ށ.އަތޮޅުގެ ރަށްރަށުން 61 އިމާމުންނާއި، ޚަޠީބުން ބައިވެރިވެލައްވާފައި ވެއެވެ.


ފަނޑިިޔާރުންނަށް އިތުރު ތަމްރީނު ދޭން އިންޑިއާ އިން އެހީވަނީި – Dhen.mv\nފަނޑިިޔާރުންނަށް އިތުރު ތަމްރީނު ދޭން އިންޑިއާ އިން އެހީވަނީި\nFebruary 11, 2020 - 10:09 pm\nރާއްޖޭގެ ފަނޑިޔާރުންނަށް ފަންނީ ތަމްރީނާއި ތަޖުރިބާ އިތުރުކުރުމަށް ޖުޑިޝަލް ސާވިސް ކޮމިޝަން (ޖޭއެސްސީ)އާއި އިންޑިއާގެ ނޭޝަނަލް ޖުޑީޝަލް އެކަޑަމީ އާއި ދެމެދު އެމްއޯޔޫ އެއްގައި ސޮއިކޮށްފި އެވެ.\nޖޭއެސްސީން ބުނެފައިވަނީ އެ އެމްއޯޔޫގައި ޖޭއެސްސީގެ ފަރާތުން ސޮއިކޮށްފައިވަނީ ކޮމިޝަންގެ ރައީސް ހިސާސް ހުސައިން ކަމަށެވެ. އަދި އިންޑިއާގެ ނޭޝަނަލް ޖުޑީޝަލް އެކެޑަމީގެ ފަރާތުން އެ އެމްއޯޔޫގައި ސޮއިކޮށްފައިވަނީ އެ އެކަޑަމީގެ ޑިރެކްޓާ ޖަސްޓިސް ޖީ. ރަގުރާމް ކަމަށެވެ.\nޖޭއެސްސީން ބުނެފައިވަނީ މި އެމްއޯޔޫގެ ސަބަބުން ރާއްޖޭގެ ފަނޑިޔާރުންނަށް ފަންނީ ތަމްރީނާއި ތަޖުރިބާ އިތުރުކުރުމުގެ ތަފާތު ފުރުސަތު ލިބިގެންދާނެ ކަމަށެވެ. އަދި އެގޮތުން އިންޑިއާގެ ނޭޝަނަލް ޖުޑީޝަލް އެކަޑަމީއިން ރާއްޖޭގެ ފަނޑިޔާރުންނަށް ހާއްސަ ކުރެވިގެންދެވޭ 200 ފުރުސަތު ދިނުމަށް އެއްބަސްވެވުނު ކަމަށް ޖޭއެސްސީން މައުލޫމާތު ދީފައިވެއެވެ.\nއެ ރަސްމިއްޔާތުގައި ހިސާން ވިދާޅުވީ އެއީ ރާއްޖޭގެ ޝަރުއީ ދާއިރާ އަށް ލިބުނު އަގުހުރި ފުރުސަތެއް ކަމަށާއި އެކަމަށްޓަކައި އިންޑިއާ ސަރުކާރަށް ޝުކުރު އަދާ ކުރައްވާ ކަމަށެވެ. އަދި ފަނޑިޔާރުންނާއި ކޯޓުތަކުގެ މުވައްޒަފުންނަށް ދެވޭނެ ތަމްރީނުތަކާ ބެހޭގޮތުން ވެސް އެ ރަސްމިއްޔާތުގައި ހިސާން ވާހަކަދެއްކެވި އެވެ.\nމަލީޙް އިދިކޮޅު ކޯލިޝަނާއި ގުޅުނީތަ؟


Atletico, Barca, Real ge kuree ge coach Antic maru vejje\nސްޕެއިންގެ އެންމެ ވާދަވެރި ތިން ކުލަބު ކަމަށްވާ، ރެއާލް މެޑްރިޑާއި ބާސެލޯނާ އަދި އެތުލެޓިކޯ މެޑްރިޑަށް ކޯޗް ކޮށްދިން، ހަމައެކަނި ކޯޗް ރޯޑަމިއާ އަންޓިކް މަރުވެއްޖެ އެވެ.\nޔޫގޯސްލޭވިއާއަށް ނިސްބަތްވާ، އަންޓިކް މަރުވީ އުމުރުން 71 އަހަރުގަ އެވެ. އޭނާ މަރުވީ ވަރަށް ގިނަ ދުވަސްތަކެއްވީ ބަލި މަޑުކަމެއްގައި އުޅުމަށް ފަހު އެވެ. ކުރީގެ ޔޫގޯސްލޭވިއާގެ ގައުމީ ޓީމަށް ކުޅުނު އަންޓިކް ކުލަބު ކެރިއާގައި އެންމެ ގާހަގަ ވެގެން ދިޔައީ ސްޕެއިންގެ ރެއާލް ޒަރަގޯޒާއިންނެވެ.\nއިނގިރޭސި ފުޓްބޯޅައިގައި އޭނާ މަޝްހޫރު ވެފައި ވަނީ ލިއުޓޮން ޓައުން އެފްސީ ރެލިގޭޝަނުން ސަލާމަތް ކޮށްދިން ކުޅުންތެރިޔާގެ ގޮތުގަ އެވެ. އިނގިރޭސި ލީގްގައި މެއި 1983 ގައި މެންޗެސްޓާ ސިޓީއާ ދެކޮޅަށް ލިއުޓޮން ކުޅުނު މެޗަކީ އެ ޓީމު ރެލިގޭޝަނުން ސަލާމަތް ވުމަށް ލިބުނު އެންމެ ފަހު ފުރުސަތެވެ. މެޗު ނިމެން ހަތަރު މިނެޓަށް ވީއިރު ވެސް ލިއުޓޮން އޮތީ ފަހަތުގަ އެވެ. މެޗުގެ އެންމެ ފަހު މިނެޓްގައި އަންޓިކް ލަނޑުޖަހައި ލިއުޓޮން ރެލިގޭޓް ނުވެ ސަލާމަތް ކޮށްދިނެވެ.\nއިނގިރޭސި ފުޓްބޯޅައިގެ ލެޖެންޑަރީ ކޮމަންޓޭޓަރު ޖޯން މޮޓްސަން، ބީބީސީގެ ކޮމެންޓްރީގައި އެ ލަނޑު ސިފަކޮށްފައި ވަނީ އިނގިރޭސި ފުޓްބޯޅައިގެ އެންމެ މޮޅަށް ސަލާމަތުގެ އައްސޭރި ހޯދި ލަނޑުގެ ގޮތުގަ އެވެ.\nކޯޗެއްގެ ގޮތުގައި، އަންޓިކްގެ މަސައްކަތް އެންމެ ފުރަތަމަ ފާހަގަ ކުރެވިފައި ވަނީ އެތުލެޓިކޯ މެޑްރިޑުންނެވެ. އޭނާގެ ކޯޗް ކަމުގެ ދަށުން އެތުލެޓިކޯ ވަނީ 1996 ގެ ސްޕެނިޝް ލީގާއި ސްޕެނިޝް ކަޕްގެ ޗެމްޕިއަންކަން ހޯދާފަ އެވެ.\nއަންޓިކްގެ ބައްޕައަކީ، ކުރީގެ ޔޫގޯސްލޭވިއާއިން ވަކިވެ ބޮސްނިއާ ވަކި ގައުމެއްގެ ގޮތުގައި އުފައްދަން މަސައްކަތް ކުރި ހަރަކާތުގެ އިސްސަފުގައި އުޅުނު މީހެކެވެ.


Qaidheennah Aailee Bahdhaluvunthah Alun Fashaifi – Iru\nއިތުރު 53 މީހަކު ޕޮޒިޓިވްވެއްޖެ\nޤައިދީންނަށް ޢާއިލީ ބައްދަލުވުންތައް އަލުން ފަށައިފި\nކޯވިޑް-19 އާއި ގުޅިގެން މެދުކަނޑާލި ޢާއިލީ އަދި އެކަހެރި ބައްދަލުވުންތައް ޤައިދީންނާއި ބަންދުމީހުންނަށް އަނެއްކާވެސް ހަމަޖައްސާދޭން ފަށައިފިއެވެ.\nކަރެކްޝަނުން ވިދާޅުވީ ކޯވިޑާއި ގުޅިގެން އައިލީ ބައްދަލުވުންތައް މެދުކަނޑާލާފައި އޮތް އޮތުން ނިމުމަކަށް ގެނެސްފައިވާކަމަށެވެ. މިގޮތުން މާފުށި ޖަލާއި އައްސޭރި ޖަލުގައި ތިބި ޤައިދީންނާއި ބަންދު މީހުންނަށް ޢާއިލީ އަދި އެކަހެރި ބައްދަލުވުން ކޯވިޑް ނެތް ރަށްރަށުން ދާ މީހުންނަށް ހަމަޖެހޭނެކަމަށެވެ.\nމީގެއިތުރުން ޖަލުގައި ތިބޭ ޤައިދީންނާއި ބަންދުމީހުންނަށް އާއިލާތަކުން ތަކެތި ފޮނުވުން އިންތިޒާމުވެސް މިހާރު ހަމަޖެހިފައިވާކަމަށް ކަރެކްޝަނުން ވިދާޅުވެއެވެ. މި ޚިދުމަތް ފެށުމުގެ ގޮތުން، ޚިދުމަތް ދޭން ހަމަޖެހިފައިވަނީ ކޮންމެ ހަފްތާއެއްގެ ހޮނިހިރު ދުވަހުކަމަށާއި ދޫކުރުމަށް ހަމަޖެހިފައިވަނީ 20 ނަންބަރުކަމަށެވެ.\nކޯވިޑް-19 އިން ރައްކާތެރިވުމަށް އެޅި ފިޔަވަޅެއްގެ ގޮތުން ޖަލުތަކުގައި ކުރިއަށްގެންދާ އާއިލީ ބައްދަލުވުމާއި އެކަހެރި ބައްދަލުވުންތައް ކަރެކްޝަނުން މެދުކަނޑާލީ މާރިޗު މަހުގެ 12 ވަނަދުވަހުން ފެށިގެންނެވެ. އަދި އޭރު އެގޮތަށް ނިންމީ ޤައިދީންނާއި ބަންދުގައި ތިބޭ މީހުންގެ ސިއްޙީ ރައްކާތެރިކަން ކަށަވަރު ކުރުމުގެ ގޮތުން މީހުން ޖަލަށް ވަދެ އުޅުން މަދުކުރުމަށްކަމަށް އޭރު ކަރެކްޝަނުން ވަނީ ވިދާޅުވެފައެވެ.\nޅ.އަތޮޅުގައި ފެތުމުގެ ތަމްރީން ޕްރޮގްރާމެއް އެމްއެންޑީއެފުން ފަށައިފި


Agulabiyyathaa eku Raees vaudhuthah fudhavai dhevvaane: Nasheed | Mihaaru\nރައީސް އިބްރާހިމް މުހައްމަދު ސޯލިހް އާއި ކުރީގެ ރައީސް މުހައްމަދު ނަޝީދު: ރައްޔިތުންނަށް ވެވަޑައިގަތް ވައުދުތައް ރައީސް ފުއްދަވައި ދެއްވާނެ ކަމަށް ނަޝީދު ވިދާޅުވި. --ފޮޓޯ/މިހާރު\nއަޣުލަބިއްޔަތާ އެކު ރައީސް ވައުދުތައް ފުއްދަވައި ދެއްވާނެ: ނަޝީދު\n01 ޖެނުއަރީ 2019 - 11:46 34 comments\nވިލުފުށީ ދާއިރާގެ އެމްޑީޕީގެ ޕްރައިމަރީ އަށް ވާދަ ކުރައްވާ ކުރީގެ ހޯމް މިނިސްޓަރު ހަސަން އަފީފްގެ ކެމްޕޭން ލޯންޗްކުރަން ބޭއްވި ހަފުލާގައި ނަޝީދު ވިދާޅުވީ ދިވެހިން އެކައްޗެއް ކިޔައި، ކުރީގެ ރައީސް އަބްދުﷲ ޔާމީންގެ ވެރިކަން ބަދަލުކުރީ ފޮނި އުއްމީދުތަކަކާ އެކުގައި ކަމަށެވެ. އެ ބަދަލާ އެކު ޑިމޮކްރަސީގެ މަގަށް ރާއްޖެ މިސްރާބު ޖަހާފައިވާއިރު، އެމްޑީޕީ އަކީ ވައުދުވެ، ވައުދު ފުއްދާ ޕާޓީއެއް ކަން ރައްޔިތުންނަށް ސާފުވާނެ ކަމަށް ވިދާޅުވި އެވެ.\n"ރައީސް އިބްރާހިމް މުހައްމަދު ސޯލިހްގެ ވައުދުތަކަކީ ރަނުން ރަނަށް، އަކުރުން އަކުރަށް ފުއްދައިދޭނެ ވައުދުތަކެއް ކަމާ މެދު ހަމަ ގައިމު ވެސް އަޅުގަނޑުގެ ހިތުގައި ޝައްކެއް ނުއުފެދޭ،" ރައީސް ބައިވެރިވެވަޑައިގެންނެވި ހަފުލާގައި ނަޝީދު ވިދާޅުވި އެވެ.\nއެކަމަކު އެ ވައުދުތައް ރައީސާއި ސަރުކާރަށް ފުއްދޭނީ، އެޕްރީލް މަހު ބާއްވާ ރައްޔިތުންގެ މަޖިލީހުގެ އިންތިޚާބުގައި އެމްޑީޕީ އަށް ސާފު އަޣުލަބިއްޔަތު ލިބިގެން ކަމަށް ވިދާޅުވާ ވިދާޅުވުން ތަކުރާރު ކުރެއްވި އެވެ. އަދި ވިދާޅުވީ އެ ހަގީގަތް ވެސް ދިވެހިން ގަބޫލުކުރާ ކަމަށެވެ.\nއެމަނިކުފާނު ވިދާޅުވި ގޮތުގައި ރައްޔިތުން އެދޭ ހެޔޮބަދަލުތައް ގައުމަށް ގެނެސްދިނުމަކީ ސިޔާސީ ލީޑަރުންގެ ޒިންމާއެކެވެ. އެންމެ އަސާސީ ކަމެއްގެ ގޮތުގައި، ކޮންމެ ރައްޔިތަކަށް ބޯހިޔާވަހިކަން ހޯދައި ދިނުމަކީ ވެސް ސިޔާސީ ވެރިން ދަރާފައި އޮތް ދަރަންޏެއް ކަމަށް ވިދާޅުވި އެވެ.\n"އެމްޑީޕީގެ މެނިފެސްޓޯއަކީ ސިޔާސީ ލީޑަރުން، ދިވެހި ރައްޔިތުންނަށް ދަރާފައި އޮތް ދަރަނީގެ ބޮޑު ލިސްޓެއް. އެމްޑީޕީ ނުކުމެ މިތިބީ އެ ދަރަނި އަދާކުރަން،" ނަޝީދު ވިދާޅުވި އެވެ.\n"ރައީސުލްޖުމްހޫރިއްޔާގެ ޒައާމަތުގައި ސަރުކާރުން އެ މަސައްކަތްތައް ހިންގާނެ. އަދި އިރާދަކުރެއްވިއްޔާ އެ މަސައްކަތްތަކުގެ ކާމިޔާބު ފެނިގެން ދާނެ."\nވެރިކަން ބަދަލުވެ، ރައްޔިތުންގެ އުއްމީދު ފަނޑުވެ ނުދާ ކަމަށާއި ކުރިއަށް އޮތް ދުވަސްތަކުގައި އެތައް ކަމެއް ރަނގަޅުވެގެން ދާނެ ކަމަށް ވެސް ނަޝީދު ވިދާޅުވި އެވެ.\nއެމްޑީޕީން މަޖިލީހުގެ އަޣުލަބިއްޔަތު ހޯދާނެ ކަމަށް އެމަނިކުފާނު ވިދާޅުވިއިރު، ކުރިން ނިންމާފައި އޮތީ ރިޔާސީ އިންތިޚާބެކޭ އެއްގޮތަށް މަޖިލީސް އިންތިޚާބުގައި ވެސް ސަރުކާރު ކޯލިޝަންގައި ހިމެނޭ ޕާޓީތަކުން އެކުގައި ވާދަކުރުމަށެވެ. އެކަމަކު، މަޖިލީހުގެ 87 ދާއިރާ އަށް ވާދަކުރަން އެމްޑީޕީން ނިންމުމާއެކު އުފެދުނު ހިޔާލުތަފާތުވުންތައް އަދި ހައްލެއް ނުވެ އެވެ. އެ ޕާޓީގެ ޕްރައިމަރީ މި މަހުގެ ތެރޭގައި ބާއްވާއިރު، ޖުމްހޫރީ ޕާޓީން ވެސް ވަނީ އެ ޕާޓީގެ ޓިކެޓު ބޭނުންވާ މީހުންނަށް ފުރުސަތު ހުޅުވާލައިފަ އެވެ.\nއިންތިޚާބުގައި ޕާޓީތަކުން އެކުގައި ވާދަކުރުމާ ގުޅޭގޮތުން ލީޑަރުންގެ މަޝްވަރާތަކަށް ފަހު ބޭއްވި ބައްދަލުވުމުގައި ރައީސް އިބްރާހިމް މުހައްމަދު ސޯލިހް ވިދާޅުވެފައި ވަނީ ޕާޓީތަކުން އެކުގައި ވާދަކުރަން ކުރިއެރުންތަކެއް ލިބިފައިވާ ކަމަށެވެ. އެކަމަކު ތަފްސީލެއް ނުދެއްވަ އެވެ.


Aharume beynun vanee evvana: Afghan Coach\nއަހަރުމެން ބޭނުންވަނީ އެއްވަނަ: އަފްގާން ކޯޗު\nސާފް ސުޒުކީ ކަޕް ފުޓްބޯޅަ މުބާރާތުގެ ސެމީ ފައިނަލް ކުޅެން ބޭނުންވަނީ ގްރޫޕުގެ އެއްވަނަ ޓީމުގެ ގޮތުގައި ކަމަށް އަފްގާނިސްތާނުގެ ކޯޗު ބުނެފި އެވެ.\nކްރޮއޭޝިޔާ އަށް އުފަން ކޯޗު ބުނީ ރާއްޖެއާ ދެކޮޅަށް ގްރޫޕުގެ ފަހު މެޗުގައި މާދަމާ ކުޅޭއިރު އޭނާގެ ޓީމުގެ ސްޓައިލް ވެސް ބަދަލު ނުކުރާނެ ކަމަށެވެ.\n"އެއްވެސް ޓީމަކާ ދެކޮޅަށް އަހަރުމެންގެ ސްޓައިލް ބަދަލެއް ނުކުރާނަން. އަހަރުމެން ކުޅޭނީ އަހަރުމެންގެ ގޭމް. އަހަރުމެން ދިވެހިރާއްޖެއާ ދެކޮޅަށް ކުޅުނަސް އަހަރުމެންގެ ސްޓައިލް ބަދަލު ނުކުރާނަން،" ކޯޗު ބުންޏެވެ.\nބަނގްލަދޭޝް އަތުން 4-0އިން އަދި ބޫޓާން އަތުން 3-0އިން މޮޅުވުމުން ގްރޫޕުގެ ކުރި އަފްގާނިސްތާނަށް ގެއްލޭނީ ރާއްޖެ އަތުން ބަލިވެގެން އެކަންޏެވެ. ނަމަވެސް ކޯޗު ބުނީ އޭނާ އަބަދުވެސް ބޭނުންވަނީ އެންމެ ކުރީގައި އޮންނަން ކަމަށާއި މުބާރާތުގެ ފައިނަލް މެޗުގައި އޭނާގެ ޓީމު ކުޅޭނެ ކަމަށް އުއްމީދުކުރާ ކަމަށެވެ.\n"އަހަރެން އުއްމީދު ކުރަނީ އަހަރުމެންނަށް މުބާރާތުގައި ފަސް މެޗު އޮތް ކަމަށް. އެހެންވީމަ އަދި ތިން މެޗު ކުރިއަށް އޮތް ކަމަށް. މިއީ އަހަރެން އުއްމީދުކުރާގޮތް،" ވަރަށް އިތުބާރާއެކު ވާހަކަ ދައްކަމުން ކޯޗު ބުންޏެވެ.\nމުބާރާތުގައި އެއްވެސް ޓީމަކަށް ފަސް މެޗު ކުޅެވޭނީ ފައިނަލަށް ގޮސްގެންނެވެ.\nއަފްގާނިސްތާނާއި ރާއްޖެ ސެމީ ފައިނަލަށް ހޮވިފައިވާއިރު ބަނގްލަދޭޝް އާއި ބޫޓާން ވަނީ މުބާރާތުން ކަޓާފަ އެވެ.


ރާއްޖޭގެ ނަން ވަނީ ކިނލަބުވެފައި\nރައީސް ޔާމިނަށް ރައްޔިތުން ފުރުސަތެއް ނުދޭނެ\nރައީސް ނަޝީދަށް ފުރުސަތުދޭނީ ރައްޔިތުން\n2 ޖެނުއަރީ 2018 | އަންގާރަ 21:33\nމި ސަރުކާރުގެ ދީނީ ސިޔާސަތު އެނގޭ އާ އަހަރުގެ ޝޯއިން. ރައީސް ޔާމިންގެ ތަޖުރިބާ މިހާރު ރައްޔިތުން ބޭނުމެއް ނުވޭ.\nމި ސަރުކާރުގެ ފޮރިން ޕޮލިސީއަކީ ވައްކަމުގެ ފޮތުން ނެރިފައި އޮތް ޕޮލިސީއެއް. ހަމައާ އުސޫލެއް ނެތް އުސޫލު ގެންގުޅޭނަމަ ބައިނަލް އަގުވާމީ މައިދާނުގައި ރާއްޖޭގެ ނަން ކިނލަބުވާނެ. މިހާރު މި ފެންނަނީ އެތަން. ގަތަރާ ގުޅުން ކަނޑާލިއިރު ފޮރިން މިނިސްޓްރީއަށްވެސް ނޭނގެ. ރާއްޖެގެ އަގެއް ނެތް.\n2 ޖެނުއަރީ 2018 | އަންގާރަ 22:24\nމި ސަރުކާރު ބަލިވާނެކަމުގެ އިޝާރާތްތައް ވަނީ ލިބިފައި. އިދިކޮޅު ކޯލިޝަން ނުރޫޅި އޮތުމުގެ އެއް ސަބަބަކީ ސިޔާސީ ތަސައްވަރު ފުދޭކަމުގެ ހެއްކެތް. އެއީ ސިޔާސީ ލީޑަރުން ރައްޔިތުންގެ ބަސް ގަބޫލު ކުރަން ފެށިކަމުގެ ހެއްކެތް. މި ސަރުކާރުގައި ކޮރަޕްޝަނުގައި މިނެއް ނެތްވަރު އެނގި، ކޯލިޝަން އޮތީ ސަރުކާރު ބަދަލު ކުރަން ބޭނުންވެފައި އޮތްކަން އެނގޭ ކޯލިޝަން ނުރޫޅި އޮތުން.\nއެމްޑީޕީގައި ހޭދަކުރަމުންދާ ދުވަސްތަކަކީ އުފާވެރި ދުވަސްތަކެއް. އެމްޑީޕީއާ ގުޅުނީ ޑީއާރުޕީ ރައީސް އަބްދުﷲ ޔާމިން ދަމައިގަންނަވަން މަސައްކަތްކުރައްވަން ފެއްޓެވީމަ. އެމްޑީޕީއާ ގުޅިއްޖެ ނަމަ ސިޔާސީ ހަޔާތް ނިމެނޭ ކަމަށް ކަމަށް ރައީސް އަބްދުﷲ ޔާމިން ވިދާޅުވި. އެންމެ ރަނގަޅު މަސައްކަތެއް ކުރެވޭނެ ޕާޓީއަކީ އެމްޑީޕީ. އެއްވެސް ފަހަރަކު ހިތަކަށްނާރާ ޕީޕީއެމްއާ ގުޅެވުނު ނަމަ އޭ. ޕީޕީއެމްއަކީ ފިތުނައިގެ ޕާޓީއެއް. ރައީސް ޔާމިންގެ ވިސްނުންފުޅަކީ އަޅުގަނޑު ތާއީދުކުރާނެ ފިކުރެއްނޫން.\nރައްޔިތުންގެ މަޖިލީސް ހިންގަނީ ވަގުތީ ގަވައިދަކަށް. ރައްޔިތުންގެ މަޖިލީހުގެ 14 މެމްބަރުންގެ އަޑު އިއްވުނަ ނުދީ އަބްދުﷲ މަސީހް އެ މަސައްކަތް ކުރައްވަނީ. ރައްޔިތުންގެ މަޖިލީހުގައި 25 އަހަރު ދުވަސް ވަންދެން މަސައްކަތް ކުރެއްވިއިރު މިދިޔަ އަހަރު ފުރަތަމަ ފަހަރަށް ރައްޔިތުންގެ މަޖިލީހުން ގަދަކަމުން ނެރުއްވި. މިހާރު އޮތް ރައްޔިތުންގެ މަޖިލީހަށް ކިޔަންވީ އެހެން ނަމެއް.\nއަޅުގަނޑުމެން އެންމެ މި ތިބީ ރައީސް ނަޝީދަށް ރިޔާސީ ޓިކެޓް ހޯދަދޭން. ރައީސް ޔާމިނަށް ހީފުޅުވަނީ ރައީސް ނަޝީދަށް އެ ޓިކެޓްގައި ލިބިދާނެ ކަމަށް. އެހެންވެ އަޅުގަނޑުމެންގެ ތެރެ ރޫޅާލުމަށް މަސައްކަތްކުރަނީ. އަޅުގަނޑަކީ މިހާރުވެސް ޝަރީއަތަށް ދަމާ މީހެއް. ދެން ޖެހޭނީ ޖަލަށްލާން. ރައީސް ޔާމިން އުއްމީދު ނުކުރައްވާތި 2018ގެ ނޮވެމްބަރު 11ގެ ފަހުން ރިޔާސީ ގޮނޑީގައި އިންނެވުމަށް.\n2 ޖެނުއަރީ 2018 | އަންގާރަ 22:16\nރައީސް ނަޝީދަށް ރިޔާސީ ޓިކެޓް ދޭނީ ދިވެހި ރައްޔިތުން. ރައީސް ނަޝީދަކީ ފްލެޓް ދޮންބެ. މި ސަރުކާރަކަށް ރައްޔިތުންނަށް ބޯ ހިޔާވަހިކަން ފޯރުކޮށްދޭން. ރައީސް ޔާމިނަކަށް ފުރުސަތުދޭން ރައްޔިތުން ބޭނުމެއް ނުވޭ. ސަރުކާރުން ބުނި ފަދައިން އެއްލައްކަ ވަޒީފާ އުފެދިފައި ނެތް. ކޮންމެ އާއިލާއަކަށް ދޭން ބުނި ޑޮކްޓަރު ނުދޭ. ރިސޯޓް ހިއްސާ ނުލިބޭ. ރައީސް ނަޝީދު ބޮޑު ތަނުން ރައްޔިތުން އާ އެކޭ ބުނާނެ.\n2 ޖެނުއަރީ 2018 | އަންގާރަ 22:09\nއަޅުގަނޑުމެންގެ ބަދަހި، ރައީސް ނަޝީދު ވާދަ ކުރައްވާނެ\nއަޅުގަނޑުމެންކުރަމުންދާ މަސައްކަތުގައި ސާބިތުވެ ތިބެން ޖެހޭނެ. މި ގުޅުން ރޫޅާލުމަށް ސަރުކާރުން ވަރަށް ބޮޑަށް މަސައްކަތްކުރާނެ. އަޅުގަނޑުމެން ޕާޓީ މި ތިބީ ރައީސް މުހައްމަދު ނަޝީދުގެ ފަހަތްޕުޅުގައި.\nރައީސް ނަޝީދުގެ ކެންޑިޑެންސީ ޔަގީންކަން ލިބެން ފެށީމަ މި ގުޅުން ރޫޅާލުމަށް ބަޔަކު މަސައްކަތްކުރޭ. އަޅުގަނޑަށް ސައްތައިން ސައްތަ ޔަގީންކަން އޮވޭ މި އަހަރުގެ ރިޔާސީ އިންތިހާބުގެ ވޯޓު ކަރުދާސްކޮޅުގައި ރައީސް މުހައްމަދު ނަޝީދުގެ ނަންފުޅު އޮންނާނެ.\n2 ޖެނުއަރީ 2018 | އަންގާރަ 21:39